SunOnline: China in aailaage hudha aa nulai Muslim kudhin yatheemuhaanaathakah gendhey: Amnesty\nޗައިނާއިން އާއިލާގެ ހުއްދައާ ނުލައި މުސްލިމް ކުދިން ޔަތީމުހާނާތަކަށް ގެންދޭ: އެމްނެސްޓީ\nރުގިއްޔާ މުހައްމަދު މޫސާ 19 Mar 2021, 17:15\nޗައިނާއިން ވަނީ ވިގޫރު މުސްލިމް ކުދިން އާއިލާއާ ވަކިކޮށް، އާއިލާގެ ހުއްދައާ ނުލައި ޔަތީމުހާނާތަކަށް ގެންގޮސްފައި ކަމަށް އެމްނެސްޓީން ބުނޭ -- ފޮޓޯ: އޭއެފްޕީ\nލަންޑަން (މާޗް 19): ޗައިނާއިން ވީގޫރު މުސްލިމް އާއިލާތަކުގެ ހުއްދައާ ނުލައި އެމީހުންގެ ކުދިން ޔަތީމުހާނާތަކަށް ގެންދާ ކަމަށް އިންސާނީ ހައްގުތަކަށް މަސައްކަތް ކުރާ ޖަމިއްޔާ އެމްނެސްޓީ އިންޓަނޭޝަނަލް އިން ބުނެފި އެވެ.\nއެމްނެސްޓީން ނެރުނު ރިޕޯޓެއްގައިވާ ގޮތުން އެ ޖަމިއްޔާއިން ވަނީ އެކި ސަބަބުތަކާ ހެދި ޗައިނާގައި ދަރިން ބޭތިއްބުމަށް ފަހު، އެގައުމުން ފިލަން މަޖުބޫރުވި ބައެއް މައިންބަފައިންނާ ވާހަކަ ދައްކާފަ އެވެ. އެގޮތުން އެ ރިޕޯޓުގައި ވަނީ ފުލުހުންގެ ފުރައްސާރައިގެ ސަބަބުން 2016 ވަނަ އަހަރު ޗައިނާ ދޫކޮށް ދާން ޖެހެނު ދެމަފިރިއެއް ކަމަށްވާ މިހްރިބަން ކާދިރު އާއި އަބްލިކިމް މެމްތިނިންގެ ވާހަކަ ފާހަގަކޮށްފަ އެވެ.\nއެ ރިޕޯޓުގައިވާ ގޮތުން އެ ދެމަފިރިން އިޓަލީއަށް ދިޔައީ އެމީހުންގެ ހަތަރު ކުދިން، އެކުދިންގެ މާމަ އާއި ކާފައާ ހަވާލުކޮށްފަ އެވެ. ނަމަވެސް އޭގެ ފަހުން މާމަ ގައިދުހާނާއަކަށް ގެންގޮސް، އެކުދިންގެ ކާފައާ ފުލުހުން ސުވާލުކޮށްފައިވެ އެވެ. އަދި 2019 ވަނަ އަހަރު އެ ހަތަރު ކުދިން އިޓަލީއަށް ގެންދަން އެގައުމުން ހުއްދަ ލިބުނު ނަމަވެސް، އެކުދިންނަށް ގައުމުން ބޭރު ނުވެވެނީސް ޗައިނާގެ ފުލުހުން ވަނީ އެކުދިން ހިފަހައްޓާ، ދައުލަތުން ހިންގާ ޔަތީމުހާނާއަކަށް ގެންގޮސްފަ އެވެ.\n"މިހާރު އަޅުގަނޑުގެ ދަރިން ތިބީ ޗައިނާގެ ސަރުކާރުގެ ބާރުގެ ދަށުގައި އަދި އަޅުގަނޑުގެ ހަޔާތުގައި އެކުދިންނާ ދެން ބައްދަލު ވާނެ ކަމެއް ނޭނގެ،" މިހްރިބަން ބުންޏެވެ.\nމީގެ އިތުރުންވެސް އެމްނެސްޓީން ވަނީ ޗައިނާއިން ތުރުކީއަށް 2016 ވަނަ އަހަރު ދިޔަ ދެމަފިރިއެއްގެ ވާހަކަ ފާހަގަކޮށްފަ އެވެ. އުމަރު އަދި މަރިޔަމް ފާރުހް ބުނި ގޮތުގައި އެ ދެ މީހުން ގައުމުން ފުރައިގެން ދިޔަ އިރު އެމީހުންގެ އެންމެ ހަގު ދެ ކުދިންގެ ދަތުރަށް ބޭނުންވާ ލިޔެކިޔުންތައް ނެތެވެ. އެހެންކަމުން އެ ދެ ކުދިން ހަވާލު ކުރީ މާމަ އާއި ކާފައާ އެވެ. ނަމަވެސް އެ މާމަ އާއި ކާފަ ހައްޔަރުކޮށް، ގައިދުހާނާއަކަށް ގެންގޮސްފައިވާކަން އެނގިފައިވާ ކަމަށާއި ނަމަވެސް ދެ ކުދިންނަށްވީ ގޮތެއް އަދިވެސް ނޭނގޭ ކަމަށް އެ ދެމަފިރިން ބުންޏެވެ.\nއެމްނެސްޓީގެ ރިޕޯޓުގައި ވަނީ ވީގޫރު މުސްލިމުން ދިރިއުޅޭ ޝިންޖަންގަށް ވަނުމަށް އދ.ގެ މާހިރުންނާއި މިނިވަން ރިސާޗަރުންނާއި ނޫސްވެރިންނަށް ފުރުސަތު ދިނުމަށް ގޮވާލާފަ އެވެ. އަދި އާއިލާގެ ހުއްދައާ ނުލައި ހިފަހައްޓާފައިވާ ކުޑަކުދިން އެކުދިންގެ އާއިލާތަކާ ހަވާލު ކުރުމަށް ގޮވާލާފަ އެވެ.\n"ޗައިނާއިން ޝިންޖަންގުގައި ގިނަ އަދަދެއްގެ މީހުން ހައްޔަރު ކުރުމަށް ކުރިއަށްގެންދާ ކެމްޕޭނުގެ ސަބަބުން ބައިބައިވެފައިވާ އާއިލާތަކަށް ވަނީ ވަރަށް ދަތި ހާލަތަކާ ކުރިމަތިލާން ޖެހިފަ: ކުޑަކުދިންނަށް [ގައުމުން ބޭރަށް ދާން] ހުއްދައެއް ނުދޭ، އަދި އެ ކުދިންގެ މައިންބަފައިން އަނބުރާ ގޮސްފި ނަމަ އަނިޔާ އާއި ހައްޔަރު ކުރުމުގެ ނުރައްކަލާ ކުރިމަތިލާން ޖެހޭ،" އެމްނެސްޓީން ބުންޏެވެ.\nއދ.ގެ މާހިރުންނާއި އިންސާނީ ހައްގުތަކަށް މަސައްކަތް ކުރާ ޖަމްއިއްޔާތަކުން ބުނާ ގޮތުގައި ޗައިނާއިން ވަނީ އެއް މިލިއަނަށް ވުރެ ގިނަ މުސްލިމުން ގައިދުހާނާތަކުގައި ހައްޔަރުކޮށްފަ އެވެ. އަދި އެގައުމުން މުސްލިމުން ލައްވާ މަޖުބޫރުން މަސައްކަތް ކުރުވާ، މުސްލިމުންގެ އާބާދީ މަދު ކުރުމަށްޓަކައި ދަރިން ނުލިބޭ ގޮތް ހަދާ، ގައިދުހާނާތަކުގައި ޖިންސީ އަނިޔާކޮށް، ރޭޕް ކުރަމުންދާ ކަމަށް ތުހުމަތުކޮށްފައިވެ އެވެ.\nނަމަވެސް ޗައިނާއިން ވަނީ އެ ތުހުމަތުތައް ދޮގުކޮށްފަ އެވެ. އަދި އެ ގައިދުހާނާތަކަކީ މީހުން ހައްދުފަހަނައަޅާފައިވާ ފިކުރުން ދުރުކޮށް، ތަފާތު ހުނަރުތައް ދަސްކޮށްދިނުމަށް ހަދާފައިވާ މަރުކަޒުތަކެއް ކަމަށް ބުނެފަ އެވެ.


Enama Boat ge Hithaameveri Haadhisaa ah 18 Aharu, E Han'dhaantha iyyevi kamehhen! - AO News\nއެނަމާ ބޯޓުގެ ހިތާވެރި ހާދިސާއަށް 18 އަހަރު، އެ ހަނދާންތައް އަދިވެސް އިއްޔެވީ ކަމެއްހެން!\nއެއީ 2004 ވަނަ އަހަރު މާރޗު މަހުގެ 17 ވަނަ ދުވަހެވެ. އެ ރޭ އިރާކޮޅު ހިނގާދިޔަ އެނަމާ ބޯޓުގެ ހާދިސާއަކީ ދިވެހިރާއްޖޭގެ ފަހުގެ ތާރީޚުގައި އެއްމެ ގިނަ އަދަދެއްގެ މީހުންގެ ފުރާނަދިޔަ، އެއްމެ ހިތާމަވެރި ކަނޑުމަތީގެ ކާރިސާއެވެ.\nއެ ހާދިސާއަށް މިއަދު 18 އަހަރު ފުރިގެންދާ އިރު، އެ ހަނދާންތައް އިއްޔެވީ ކަމެއްހެން ހިތުގައި އަދިވެސް ވަނީ ބިންވަޅު ނެގިފައެވެ. ގއ. ވިލިނގިލިން ފުރައިގެން ގދ. ތިނަދުއަށް 122 މީހުންނާއެކު ދަތުރު ކުރަނިކޮށް ތިނަދޫ އެނަމާބޯޓު ބަންޑުން ޖަހާލާ ޖުމްލަ 24 މީހުންމަރުވެ2މީހަކު ވަނީ ގެއްލިފައެވެ.\n17 މާރޗް 2004 ވީ ބުދަދުވަހުގެރޭ 8:30 ހާއިރު، ހިނގި މިކާރިސާ ގައި މަރުވިމީހުންގެ މައްޗަށް ޣައިބުގައި ކަށުނަމާދު ކޮށްފައިވަނީ 19 މާރޗް 2004 ވީ ހުކުރު ދުވަހުއެވެ. ރާއްޖޭގެ ހުރިހާ ރަށެއްގައި ވެސް ހުކުރުނަމާދަށްފަހު އެ މައްޔިތުންގެ މައްޗަށް ވަނީ ކަށުނަމާދުކޮށްފައެވެ.\nދިވެހި ލީގަށް ކޮލިފައިވާން ޒޯންހަތެއްގެ ގދ. ތިނަދޫ މަސްވެރިންގެ ރޫހާއި، ގއ. ވިލިނގިލީ މަސްވެރިންގެ ކްލަބާއި ބައްދަލުކުރި މެޗު ބެލުމަށް ފަހު ވިލިގިނލިން ތިނަދުއަށް ދިއުމަށް ތިނަދޫގެ ސަޕޯޓަރުން އެނަމާ ބޯޓަށް އެރީ ގާތްގަޑަކަށް އިރު އޮއްސި 6:50 ކަންހާއިރުއެވެ. ދަތުރު ކުރަމުން ގޮސް ބައިގަޑި އެއްހާއިރު ވީތަނާ އެ ބޯޓުގެ އިންޖީނު ހުއްޓިގެން އޭގެ ފިލްޓަރެއް ވެސް ބަދަލުކުރަން ޖެހުނެވެ. ނަމަވެސް މާގިނައިރެއް ނުވެ އަލުން ދަތުރަށް ފެށީ މެޗުން ބަލިވިކަމުގެ އިހުސާސަށް ވުރެ، ކުޅިވަރަކީ މޮޅާއި ބަލި އޮތް އެއްޗެއްކަން ގަބޫލުކޮށް އެ ނަމޫނާ ދައްކަމުންނެވެ.\nއެހެންކަމުން ބޯޓު ތެރޭގައި ލަވަ ކިޔުމާއި މަޖާކުރުމާއެކު ދަތުރުކުރަމުން ދަނިކޮށް ވަރަށްކުއްލިގޮތަކަށް އެހާދިސާ ހިނގީ އެރޭ 8:30 ކަން ހާއިރުއެވެ.\nމަޢުލޫމާތު ލިބިފައިވާ ގޮތުގައި އެނަމާ ބޯޓު ބަނޑުން ޖަހާލީ، އެބޯޓާ 40 ފޫޓު ދުރުން ދަތުރު ކުރަމުންދިޔަ ‘އަރުތަ’ ނަމަކަށް ކިޔާ ތިނަދޫ މަސްދޯންޏެއްގެ މޯހިރުން އުފެދުނު ރާޅެއްގައިޖެހިގެންނެވެ.\nއެ ހާދިސާ ހިނގަން މެދުވެރިވި ސަބަބުތަކުގެ ތެރޭގައި އެރޭ ބޯޓު ދަތުރު ކުރަމުން ދިޔައީ 88 ފުޅި ކައްކާ ގޭސް ހުސްކުރި ސިލިންޑަރާއި ހޮސްޕިޓަލުގެ މެޑްއޮކްސިޖަން ހުސްކުރި 10 ފުޅި ނޫން އެއްވެސް މުދަލެއް ބަރުކޮށްފައި ނެތުން ކަމަށް ބައެއް މީހުން ބުނެއެވެ. އަދި މިހާ މަދު މުދަލާއެކު އެހާގިނަ މީހުން ބޯޓުގެ މަތީގައި ތިބުމަކީ ބޯޓު ބަންޑުންޖަހާލުމުގެ ސަބަބެއްކަމަށް ވެސް ގިނަބަޔަކު ބުނެއެވެ. ބޯޓު ދަތުރުކުރަމުން ދަނިކޮށް ބޯޓުގެ މަތީބަޔަށް މީހުންތައް އެރުން އެއީ އޭގެ ބެލެންސް ގެއްލުނު އެއްސަބަބުކަމަށް ވެސް ވާހަކަ ދެކެވެއެވެ.\nއެނަމާ ބޯޓަށް އެންމެ ފުރަތަމަ އެހީތެރިކަން ފޯރުކޮށްދީފައިވަނީ ވެސް “އަރުތަ” ދޯނިންނެވެ. ދެން އެސަރަހައްދުން ދިޔައީ ގއ. ދާންދޫ “މިޔަރެން” ދޯންޏެވެ. އެހީއަށް އެދި ކަނޑުމަތީގައި ރޮއެ ރޮއެ ތިބި މީހުންނަށް އެއްވެސް އެހީތެރިކަމެއް ފޯރުކޮށްނުދީ “މިޔަރެން” ދޯނި ދިޔައީ އެ ދޯނީގައި 12 ޓަނު މަސް ހުރިކަމަށްބުނެ މަސްކިރަން ކޫއްޑޫއަށެވެ.\nއެނަމާ ބޯޓު ބަންޑުން ޖަހާލި ހާދިސާގައި 24 މީހުންގެ ފުރާނަ ގެއްލި ދެމީހަކު ގެއްލިފައިވާ އިރު، މިހާތަނަށް ވެސް އެ ދެމީހުން ފެނިފައެއް ނުވެއެވެ. އެނަމާ ކާރިސާގައި އެއް އާއިލާއެއްގެ ގިނަ ބައެއްގެ ފުރާނަ ގެއްލިފައިވާއިރު، އެއްރަށަކުން އެކާރިސާގައި އެތައް ބަޔަކު މިދުނިޔެ ދޫކޮށް ދިޔައީއެވެ.\nއެ ކާރިސާގައި މަދުބަޔަކު ސަލާމަތްވި އިރު، އެ މީހުން ބުނާގޮތުގައި މިޔަރެން ދޯނީގެ އެހީތެރިކަން ލިބުނު ނަމަ އެމީހުންގެ ތެރެއިން ގިނަބައެއްގެ ފުރާނަ ސަލާމަތް ކުރެވުނީހެވެ. ކޮންމެއަކަސް ހިތާމައިގެ ކޮޅެއްވެސް ނެތް މިއަދުވެސް އެތަކެއް އާއިލާތަކެއް އެ ހަނދާނުގައި ކަރުނައަޅަމުން ގެންދާ ހިތި ހަދާންތަކެކެވެ.\nއެނަމާ ބޯޓު ހާދިސާގައި ދުނިޔެ ދޫކޮށްފައިވާ އެންމެހާ ފަރާތްތަކަށް ސުވަރުގެ މިންވަރު ކުރައްވާ އެ އާއިލާތަކަށް ކެތްތެރިކަން ދެއްވާށި! (އާމީން)


Hulhumale Covid Facility Gai Balimeehaku Nethi, Husvejje - Vaguthu\nމާލެ ސަރަހައްދުގައި ކޮވިޑް ބަލި މީހުންނަށް ފަރުވާ ދިނުމަށް ހާއްސަކޮށްގެން ގާއިމުކުރި ހުޅުމާލެ މެޑިކަލް ފެސިލިޓީ ގައި ފަރުވާ ދެމުން ގެންދިޔަ ހުރިހާ ބަލި މީހުން ބަލިން ރަނގަޅުވެ، އެތަނުން ދޫކޮށްލުމުން ފުރަތަމަ ފަހަރަށް ފަރުވާދޭނެ އެއްވެސް ބަލި މީހަކު ނެތި މުޅި ފެސިލިޓީ ހުސްވެއްޖެއެވެ.\nކޮވިޑް ޖެހިގެން މާލެ ސަރަހައްދުގައި އެޑްމިޓުކޮށްގެން މިއަދު ތިން މީހަކަށް ފަރުވާދެވެމުން ދިޔައެވެ. އޭގެ ތެރެއިން ހުޅުމާލޭ ފެސިލިޓީގައި ފަރުވާ ދެމުން ގެންދިޔަ ބަލި މީހާ މިރޭ ދޫކޮށްލުމުން މާލޭ ސަރަހައްދުގައި މިހާރު ކޮވިޑް ބަލި މީހުންގެ ގޮތުގައި އެޑްމިޓް ކޮށްގެން ފަރުވާ ދެމުން ގެންދަނީ ދެމީހުންނަށެވެ. ދެ މީހުންނަށް ވެސް ފަރުވާދެމުންދަނީ ދަރުމަވަންތަ ހޮސްޕިޓަލުގަ އެވެ.\nމިހާރު ކޮވިޑް ޖެހިގެން މުޅި ރާއްޖެ އިން ވެސް އެޑްމިޓް ކޮށްގެން ފަރުވާ ދެމުން ގެންދަނީ 13 މީހުންނަށެވެ. އޭގެ ތެރެއިން ދެމީހުން ފިޔަވައި އެހެން ހުރިހާ އެންމެންނަށް ވެސް ފަރުވާ ދެމުން ގެންދަނީ އަތޮޅުތެރޭގެ އެކި ރަށްރަށުގައި ހުރި ކޮވިޑް ފެސިލިޓީތަކުގައެވެ.\nމާލޭ ސަރަހައްދުން ކޮވިޑަށް ފައްސިވާ މީހުންނަށް ފަރުވާ ދިނުމަށް މިދިޔަ އަހަރުގެ ޖޫން މަހު ގާއިމު ކުރި ފެސިލިޓީން ބަލި މީހުން މިއަދު ހުސްވި ނަމަވެސް މިދިޔަ މެއި މަހު އެތަނުގައި އެޑްމިޓް ކުރަން ޖެހުނު މީހުންގެ އަދަދު ވަރަށް ބޮޑަށް އިތުރުވެ، މުޅި ފެސިލިޓީގެ މަސައްކަތް ބޮއްސުންލައިގެން ދިޔައެވެ.\nމެއި މަހު އެވްރެޖްކޮށް ދުވާލަކު 1100 މީހުން ރާއްޖެ އިން ކޮވިޑަށް ފައްސިވަމުން ދިޔައެވެ. މެއި މަހު އެވްރެޖްކޮށް ކޮންމެ ދުވަހަކު ވެސް 244 މީހުންނަށް ހޮސްޕިޓަލްގައި ފަރުވާ ދެމުން ގޮސްފައި ވެއެވެ. އެންމެ ގިނަ މީހުންނަށް އެޑްމިޓް ކޮށްގެން ފަރުވާ ދޭން ޖެހުނީ މެއި މަހުގެ 22 ވަނަ ދުވަހު އެވެ. އެދުވަހު 294 މީހުންނަށް އެޑްމިޓް ކޮށްގެން ފަރުވާ ދޭން ޖެހުނެވެ.\nރާއްޖޭގައި ކޮވިޑަށް ފައްސިވާ މީހުންގެ އަދަދުތައް އިތުރުވާން ފެށުމުން އެޅި ފިޔަވަޅުތަކުގެ ސަބަބުން ކޮވިޑަށް ފައްސިވާ މީހުންގެ އަދަދު މިހާރު ވަނީ ވަރަށް ބޮޑަށް މަދުވެފައެވެ. އަދި ގިނަ ބަޔަކަށް މިހާރު ވެކްސިން ދީފައި ވާތީ އެޑްމިޓް ކޮށްގެން ފަރުވާ ދޭން ޖެހޭ މީހުންގެ އަދަދު ވެސް ވަނީ ވަރަށް ބޮޑަށް މަދުވެފައެވެ.\nމިމަހު ރާއްޖެ އިން ދުވާލަކު ކޮވިޑަށް ފައްސިވާ މީހުންގެ އެވްރެޖް އަދަދު ހުރީ 117 ގައެވެ. މިމަހު ހޮސްޕިޓަލްގައި އެޑްމިޓް ކޮށްގެން ފަރުވާ ދޭން ޖެހޭ މީހުންގެ އަދަދު ހުރީ 17 ގައެވެ. މިމަހު އެންމެ ގިނަ މީހުން އެޑްމިޓް ކޮށްގެން ފަރުވާ ދިނީ މިމަހުގެ 09 ވަނަ ދުވަހު އެވެ. އެދުވަހު 26 މީހަކަށް ހޮސްޕިޓަލްގައި ފަރުވާ ދިނެވެ.\nޖުލައި 29, 2021 23:20\nޖުލައި 30, 2021 10:16


އެލީޝާ (7 ވަނަބައި) – Esfiya – Dhivehi Vaahaka Site\nއެލީޝާ (7 ވަނަބައި)\n- by Eemyaa - 1- October 20, 2014\nޖެހިގެން އައި ދުވަހެވެ. އެލީޝާގެ މަންމަ އެލީޝާ ގޮވައިގެން މަންމަމެންގެ ކޮޓަރިއަށް ދިޔައިރު އެ ކޮޓަރީގައި އެލީޝާގެ ބައްޕައާއި ކަރަމްގެ އިތުރުން އޭނާގެ މައިންބަފައިންވެސް ތިއްބެވެ. އެލީޝާމެން އައުމުން ކަރަމް އެލީޝާއަށް ބަލާލިއެވެ. “އަނެއްކާ އަހަރެމެން ރޭގަ ދެއްކި ވާހަކަ ކަރަމް މަންމަމެންގެ ގާތުގައި ބުނީބާ…؟؟؟” އެލީޝާގެ ހިތަށް މިހެން އެރުމުން ނޭނގޭ ބިރުވެރިކަމެއް އެލީޝާގެ ހިތުތެރޭގައި ދުވެލިއެވެ. “ކައިވެންޏާއި ހަމައަށް ދިއުމުގެ ކުރިން އަދި އެއްފަހަރު ބައްޕަމެން ބޭނުން ދަރިފުޅުމެންގެ ޚިޔާލު ހުރި ގޮތެއް ބަލާލަން…” ފަހުމީ މިހެން ބުނުމުން އެލީޝާއާއި ކަރަމް އެކަކު އަނެކަކުގެ މޫނަށް ބަލާލިއެވެ. “ދަރިފުޅު އެލީއާއި ކައިވެނި ކުރަން ގަބޫލުތަ…؟؟؟”ހަފްސާ ކަރަމްގެ ގާތު އަހާލިއެވެ. އެންމެންގެ ނަޒަރު ހުއްޓިފައިވަނީ ކަރަމްއަށެވެ. ކަރަމް ބަލާލީ އެލީޝާއަށެވެ. އެންމެންވެސް ތިބީ ކަރަމް ދޭނެ ޖަވާބެއްގެ އިންތިޒާރުގައެވެ. “އަޅުގަނޑު ގަބޫލު….” ހިނިތުންވެލަމުން ކަރަމް ބުނެލިއެވެ. ލޮލަށް ޖަމާވަމުން ދިޔަކަރުނަތައް އެހެންމީހުންނަށް ފޮރުވުމަށްޓަކައި އެލީޝާ އިސްޖަހާލިއެވެ. ތުންފަތުގައި ދަތްއަޅައި ކަރުނަތައް އެތެރެއަށް ހިންދާލިއެވެ. އޭނާގެ އެންމެ ފަހުގެ އުންމީދުވެސް ފުލުން ދިޔައީއެވެ. ކަރަމްއާއިމެދު އެލީޝާގެ ހިތުގައި އެތައް ޝަކުވާއެއް އުފެދުނެވެ. “އެލީ ދަރިފުޅު ގަބޫލުތަ…؟؟؟” ލައިލާ މިހެން އަހާލުމުން ކަރަމްއަށް ބަލާލެވުނީ އެލީޝާއަށެވެ. އެލީޝާހުރީ އިސްޖަހާލައިގެންނެވެ. އިރުކޮޅަކު އެގޮތުގައި ހުރުމަށްފަހު އެލީޝާ “އާނ” އެކޭ ބުނުމުގެ ގޮތުން ބޯޖަހާލިއެވެ. އެލީޝާގެ ޖަވާބާއިއެކު އެންމެންގެ މޫނުމަތިން ހިނިތުންވުން ފެނިގެން ދިޔައެވެ. އެލީޝާ ފިޔަވައެވެ. އެވަގުތު އެލީޝާގެ ހިތުތެރޭގައިވާ ތޫފާނުގެ ހިލަމެއް އެތާތިބި އެހެންމީހުންނަކަށް ނޭނގެއެވެ. އޭނާގެ ހިތްވަނީ ފުނޑުފުނޑުވެފައެވެ. އެކަން ދަންނާނީ ވަކިކާކު ހެއްޔެވެ؟ ކަރަމްވެސް ހުރިހާ ހަގީގަތެއް އެނގޭ އިރުވެސް އޭނާއާ އިންނަން އެއްބަސްވީއެވެ. ކޮންފަދަ އަނިޔާވެރިކަމެއް ހެއްޔެވެ؟ ބޭރުފުށަށް ނުފެނުނު ކަމުގައިވިޔަސް އެލީޝާގެ ހިތް ގިސްލަ ގިސްލާފާ ރޮނީއެވެ. “އެހެންވީމާ ހިނގާ ކައިވެނީގެ ތައްޔާރީތައް ފަށަމާ…” މިހެން ބުނެ ދެފަރާތު މައިންބަފައިން ނުކުތީ ބޭރަށެވެ. “އެލީ މަޑުކޮށްބަ…” ބޭރަށް ދާން ހިނގާގަތް އެލީޝާ މަޑުކޮށްލީ ކަރަމް އެހެން ބުނުމުންނެވެ. “މިހާރު ކިހިނެއްވީ…؟؟ އަދިވެސް ކަރަމްގެ ހިތްފުރޭވަރު ނުވަނީތަ…؟؟؟” އެލީޝާ ކަރަމްއާއި ކުރިމަތިލަމުން ނަފްރަތުގެ ރާގެއްގައި ބުނެލިއެވެ. “ނޫން އެލީ…. އެލީ ތިވިސްނަނީ އަދި ރަނގަޅަކަށް ނޫން… އަހަރެން އެލީއަށް ދެރައެއް ދޭކަށް ނުވިސްނަން….” ގޮނޑިން ތެދުވަމުން ކަރަމް ބުނެލިއެވެ. “ދެރައެއްދޭން ނުވިސްނަންޏާ ކީއްކުރަން އަހަންނާ ކައިވެނި ކުރަން އެއްބަސްވީ…. އަދި އެވެސް ހުރިހާ ހަގީގަތެއް އެނގިހުރެ….” ދެއަތް އުރާލަމުން އެލީޝާ ބުނެލިއެވެ. “ނޭނގެ އަހަންނަކަށްވެސް… އަހަރެންގެ ހިތްބުނިގޮތަށް އަހަރެން ކަންތައް ކުރީ… އެލީއާއިއެކު މިހޭދަ ކުރެވުނު މަދުވަގުތުކޮޅު ތެރޭ އަހަންނަށް އެލީ ވަރަށް ކަމުގޮސްފި…. އަހަންނަށް ހީވަނީ ހަމައެކަނި ކަމުދިޔައީކީ ނޫން ކަންނޭނގެ… އަހަންނަށް އެލީދެކެ ލޯބިވެސް ވެވިއްޖެ ކަންނޭގެ… އަހަރެންގެ ހިތް ބުނަނީ އަހަރެންގެ ހިތުގެ ރާނީ އަކީ އެލީއޭ…..” ދެޖީބަށް އަތްޖަހާލައިގެން ހުރެ ކަރަމް ވާހަކަ ދެއްކިއެވެ. ހަނދާން ކުރާތި…!!!! އަހަރެން ކަލެއާއި ކައިވެނި ކުރިޔަސް އަހަރެންގެ ފަރާތުން ކަލެއަށް އެއްވެސް އުފަލެއް އަރާމެއް ލިބޭނެ ކަމަށް އުއްމީދު ނުކުރާތި…!!!! އަހަރެން ކަލެޔަށް ނަފްރަތުކުރަން…..” ކަރަމްއާއި ދިމާއަށް މިހެން ބުނެފާ އެލީޝާ ކޮޓަރިން ނުކުމެގެން ދިޔައެވެ. “މާތް ﷲ އިރާދަކުރެއްވިއްޔާ އަހަރެން އެލީވެސް އަދި އެލީގެ ލޯބިވެސް ކާމިޔާބު ކުރާނަން…..” އެލީޝާ ނުކުމެގެން ދިޔުމުން ކަރަމް މަޑުމަޑުން ބުނެލިއެވެ.\nޖެހިގެން އައި ދުވަސްތަކުގައި އެލީޝާ ބެލީ ކަރަމްގެ ކުރިމައްޗަށް ނާރާ ވޭތޯއެވެ. ނަމަވެސް އަބަދުވެސް ކޮންމެވެސް އެކެއްގެ ސަބަބުން އޭނާއަށްޖެހެނީ ކަރަމްއާއި ކުރިމަތިލާށެވެ. އެކުގައި ތަންތަނަށް ދިޔުމަށެވެ. ނޫނީ ކޮންމެވެސް އެހެން ކަމަކުއެވެ. ނަމަވެސް އެލީޝާ ކަރަމްއަކަށް އެއްވެސް އަމިއްލަ ވާހަކައެއް ދެއްކުމަށް ފުރުސަތެއް ނުދެއެވެ. އޭނާ ކަރަމްއާއިއެކު އެކަނިވާކޮންމެ ފަހަރަކު އޭނާ އުޅެނީ ތަހާނީ، ތާރާ ނޫނީ އަލްޝާ ފަހަތުލައިގެންނެވެ. ބަހަނާއަކަށް ދައްކަނީ ކޮއްކޮމެންނާ ދުރަށް ދާން ޖެހޭތީ އެމީހުންނާއެކު ގިނަ ވަގުތު ހޭދަކުރަން ބޭނުންވާކަމަށެވެ.\nއެއްދުވަހެއްގެ ހަވީރުގެ ވަގުތެވެ. ހަފްސާއާއި ލައިލާ އިނީ ސިޓިންގްރޫމްގައި ކޮންމެވެސް ވާހަކައެއްގައެވެ. “މަންމާ ކޮބާ އަލްކޮމެން…؟؟؟” ކޮޓަރިން ނުކުމެގެން އައި އެލީޝާ ލައިލާމެންގާތު އިށީންނަމުން އަހާލިއެވެ. “އަލްކޮމެން ދިޔައީ ކިޔާމެން ގޮވައިގެން ހިނގާލަން…. ދަރިފުޅަށް ނިދިފަ އޮތީމަ ދަރިފުޅަށް ނުގޮވަ އެދިޔައީ….” ލައިލާ މިހެން ބުނިތަނާހެން ކަރަމްވެސް އޭނާގެ ކޮޓަރިން ނުކުމެގެން އައެވެ. “އަހަނ ދަރިފުޅުވެސް އެބައުޅެންތަ ގޭގަ…؟؟؟ މަންމަ ހީކުރީ ދަރިފުޅުވެސް ކިޔާމެންނާއެކު ދިޔައީކަމަށް….؟؟؟” ހަފްސާ ބުނެލިއެވެ. “ވެޑިން ކާޑު ޑިޒައިން ކޮށް ނިންމާލަންވެގެން މަޑުކުރީ….. މަންމާ ހާދަ ބަނޑުހައޭ ނެތްތަ ސައިކޮޅެއް….” ބަނޑުގައި އަތްކާއްތާލަމުން ކަރަމް ބުނެލިއެވެ. ކަރަމް މިހެން ބުނުމުން ހަފްސާއާއި ލައިލާ ހޭންފެށިއެވެ. އެލީޝާ އަނގަޔަށް ގޮތެއް ހަދާލަމުން ޓީވީ ހުޅުވާލިއެވެ. “ދަރިފުޅު ދާންވީނު ކަރަމް އަށް ސައިހަދަން… ދަރިފުޅުވެސް އަދި ސައެއްނުބޮމެއްނު…” ލައިލާ މިހެން ބުނުމުން ހިތާ ދެކޮޅަށް ނަމަވެސް އެލީޝާއަށް ޖެހުނީ ދާށެވެ. އެލީޝާ ކާގެއާއި ދިމާއަށް ހިނގާގަތުމުން އޭނާގެ ފަހަތުން ކަރަމްވެސް ދިޔައެވެ. “އަހަރެން ބޭނުމީ ކޮފީއެއް….” ކާގެއަށް ވަންނަމުން ކަރަމް ބުނެލިއެވެ. އެލީޝާ އަނގައިންވެސް ނުބުނެ ކޮފީހެދުމައިގެން އުޅުނެވެ. “އެލީ އަދިވެސް ރުޅިއައިއްސަތަ….؟؟؟؟؟ ކީއްވެ މާ މަޑުން ތިހުންނަނީ….؟؟؟” ގޮނޑިއެއްގައި އިށީންނަމުން ކަރަމް އަހާލިއެވެ. “ދެން އަހަރެން ވީ ދަތްތައް އިސްތިހާރު ކޮށްގެން ހެވި ދިލިފާ ހުންނަންތަ….؟؟؟ އަހަރެން މާ ބޭނުންވެގެން އުޅޭ ކަމެއްތަ ވާން މިއުޅެނީ…..” އެލީޝާ ފަށްޗަކަށް އަމުނާލިއެވެ. “އައްދޯއި…” އެލީޝާ ކުއްލިއަކަށް އިނގީލީގައި އަތް އަޅައި ހަޅޭލަވައިގަތެވެ. “ކިހިނެއްވީ….؟؟؟” ކަރަމްގޮސް އެލީޝާގެ ގާތުގައި މަޑުކޮށްލިއެވެ. “އަތަށް ހޫނުފެން އެޅުނީ…” އިނގިލީގައި އަތް އަޅައިގެން ހުރެ އެލީޝާ ބުނެލިއެވެ. ކަރަމް އަވަސްއަވަހަށް ފުރިޖުން އައިސްކިއުބެއް ހިފައިގެން އައިސް އެލީޝާގެ އިނގިލީގައި ޖެއްސިއެވެ. އެލީޝާ އުޅުނީ އަތް ދަމައިގަންނާށެވެ. “އެލީ ކުޑަކުދިން އުޅޭހެން ނޫޅޭބަލަ… މިޖެއްސީމައޭ އަވަހަށް ދިލަ ކެނޑޭނީ…..” އެލީޝާގެ އަތުގައި ބާރަށް ހިފަހައްޓައިގެން ހުރެ ކަރަމް ބުނެލިއެވެ. އެލީޝާވެސް ގޮތް ދޫކޮށްގެން ހުރީ ދިލަނަގާވަރުންނެވެ. “އައްދޭ…. ލަވްބާރޑްސް މާފޮޅުވަނީތަ…؟؟؟” މިއަޑަށް ދޮރާ ފުރަގަސްދީގެން ހުރި އެލީޝާއާއި ކަރަމް ދޮރާ ދިމާއަށް ބަލާލިއިރު ކިޔާން ކާގެއަށް ވަދެގެން އަންނަނީއެވެ. “މިއުޅެނީ އެލީގެ އަތަށް ހޫނު ފެން އެޅިގެން…..” ކަރަމް ބުނެލިއެވެ. “ހޫމް… ހޫމް…. ލޯބީގައި ތިކަހަލަ ގޮތްގޮތްވެސް ވާނެ… އަތަށް ހޫނުފެން އެޅޭނެ، ކައްސާލާނެ، ވެއްޓެންދާނެ ދެން މިހެން ގޮސް ކިޔާނެ ކަމެއް ނެތް…. ބައިވަރު ގޮތްގޮތްވާނެ…..” އެމީހުންނާ ދިމާކޮށްލުމުގެ ގޮތުން ކިޔާން ބުނެލިއެވެ. “މިހާރު އޯކޭ…” އަތް ދަމާގަންނަމުން އެލީޝާ ބުނެލިއެވެ. “އެލީ އަހަންނަށްވެސް ކޮފީއެއް ހަދާލައްޗޭ… އެލީޝާ ކޮފީހަދަން އުޅުމުން ކިޔާން ބުނެލިއެވެ. އަދި ކަރަމް އާއި ދެމީހުން ގޮސް މޭޒުދޮށުގައި އިށީނެވެ.\nޖެހިގެން އައި ދުވަހުގެ ރެއެވެ. މިރެއަކީ އެލީޝާގެ ހުރިހާ އުފާތަކެއް ކަފުންކޮށް ވަޅުލެވޭ ރެއެވެ. އެލީޝާއާއި ކަރަމްގެ ކައިވެނި ކުރެވޭ ރެއެވެ. އެލީޝާއިނީ ޑުރެސިންގް ޓޭބަލް ކުރިމަތީ ހުރި ގޮނޑީގައި އިށީނދެލައިގެންނެވެ. އަރޫނާ އާއި ކިޔާރާ އެލީޝާ ތައްޔާރު ކުރުމުގައި އުޅެމުން ދިޔައެވެ. ތަހާނީމެންވެސް އެކިކަންކަމުގައި އެހީވެދިނުމަށް އެތާގައި ތިއްބެވެ. “ކޮބާ ނިމެއްޖެތަ…؟؟ މިހާރު ކައިވެނި ކޮށްދޭ މީހުންވެސް އައިއްސި…” ކޮޓަރިއަށް ވަދެގެން އައި ލައިލާ ބުނެލިއެވެ. “މި ނިމުނީ…..” އަރޫނާ މިހެން ބުނުމުން އެލީޝާގެ އަތުގައި ހިފައިގެން ލައިލާ ހިނގައިގަތެވެ. އެމީހުންގެ ފަހަތުން ދެން ތިބި މީހުންވެސް ދިޔައެވެ. ކޮޓަރީގެ ދޮރު ހުޅުވުނު އަޑަށް އެންމެން އެދިމާއަށް ބަލާލިއެވެ. ރަތާ ހުދުކުލައިން ޑިޒައިން ކޮށްފައިވާ ވެޑިންޑުރެސްގައި ލުއި މޭކަޕަކާއި އެކު ހުރި އެލީޝާ ވަރަސްވެސް ރީއްޗެވެ. އޭނާގެ ފަށުވި އިސްތަށިގަނޑުވަނީ ކުދިދަތިތަކަކުން ހައްޔަރު ކޮށްލާފައެވެ. އެލީޝާ ފެނުމުން ކަޅިޖަހާނުލާ އެލީޝާއަށް ބަލަހައްޓައިގެން ކަރަމް އިނެވެ. އޭނާއަށް ހޭވެރިކަންވީ ކިޔާން އޭނާގެ ކޮނޑުގައި ޖަހާލުމުންނެވެ. ކަރަމްވެސް މިރޭ ވަރަށް ރީއްޗެވެ. ހުދު ގަމީހެއްމަތިން ކަޅުވެސްޓެއް ލައިފާ ހުރިއިރު ކަރުގައި ރަތްކުލައިގެ ސްކާފެއް އޮޅާލާފައި ހުއްޓެވެ. އެލީޝާ އައުމުން ކައިވެނީގެ ކަންތައް ފެށުނެވެ. ކަރަމް “އަނބި ގަބޫލުކޮށްފިން..” މިހެން ބުނުމުން އެލީޝާއަށް ދެލޯމަރާލެވުނެވެ. އޭނާގެ ހުރިހާ އުފާތަކެއްގައި ސިއްކަ ޖެހުނީއޭ އޭނާގެ ހިތައް އެރިއެވެ. ކައިވެނިކޮށް ނިމުމުން އެންމެން ދިޔައީ ކައިވެނި ޕާޓީ ބޭއްވުމަށް ހަމަޖެހިފައިވާތަނަށެވެ. އެތަންވަނީ ރަތާ ހުދުން ޒީނަތްތެރިކޮށްލާފައެވެ. ކައިވެނީގެ ދެމަފިރިން ތިބުމަށް ހަމަޖެހިފައިވާ ތަނުގައި ކަރަމްގެ ދެމަފިރިން މަޑުކޮށްލާގެން ތިއްބެވެ. އޭގެ ކުޑަ އިރުކޮޅެއް ފަހުން ޕާޓީއަށް މެހެމާނުން އަންނަން ފެށިއެވެ. ޕާޓީއަށް އަންނަ ކޮންމެ މީހެއްގެ ދުލުންވެސް އަލަތު ދެމަފިރިންނަށް ތައުރީފު ކޮށްލެވެއެވެ. ބައެއް މީހުން ހިތުގެ އަޑީންނެވެ. އަނެއްބަޔަކު ހަސަދަވެރިކަމާއިއެކުއެވެ.\nޕާޓީ ނިމުމުން ކަރަމްމެން ގެއަށް އައެވެ. ކޮޓަރިއަށް ވަދެވުމާއިއެކު އެލީޝާ ބެލީ ލައިގެން ހުރި ބޮޑު ހެދުން ބޭލޭތޯއެވެ. އެހެން ކަމުން ފާހާނާއަށް ވަދެ ފެންވަރާލައިގެން ހެދުން ބަދަލު ކޮށްލާގެން ނުކުތެވެ. އެލީޝާ ނުކުތުމުން ކަރަމްވެސް ފާހާނާއަށް ވަނެވެ. އެލީޝާ ވަރަށް ހާލުން ވެޑިންގްޑުރެސް ފަތްޖަހާލާފައި އަލަމާރިއަށްލާފައި އެނބުރުންތަނާ އޭނާގެ މޫނުގޮސް ޖެހުނީ ކަރަމްގެ ތަނަވަސް މޭމަތީގައެވެ.\nލޯބީގެ ވާހަކައެއް! “ބަގީޗާ” (2ވަނަ ބައި)\nvarah salhi avahaah up kohlahchey igey\nWow reethi. .alhe aneh baiii avahah up koh dhehchey. . Waiting waiting waiting 😀\nhaadha kurey..ekam vv reethi..aneh bai kiyaa hithun hureveny eh noon.. avaha up kodhechey.. 🙂\nV v v reeeeeeeeeethi mi story. Waiting for next part. Avahah up kurahchey. Ehaa ginadhuvahakah inthizaareh nukurevey ne ingey.\nThanks all.. V avahah aneh bai up kohdheynan in sha allah.. dhn huri baithah dhigukoh genesdheveytho v balaanan.. 🙂\nv v v v v nice………waiting4the next part\nheyy!! I wanna give my thought about the picture you hae chosen.. I think it would be better if you change the picture… it’s too low quality and further all its too unclear… so I hope you would take my comment seriously…. 🙂\nvvv rythi avaha update koalachea\nKon irak anehbai libeyvarvanee miyadh libeynetha\nThanks all.. sharaa thanks for ur opinion.. i’ll think abt it…


Houthin gina adhadhakah Saudi sifain hayyarukohfi\nހޫތީން ގިނަ އަދަދަކަށް ސައުދީ ސިފައިން ހައްޔަރުކޮށްފި\nޔަމަނުގެ ދެކުނު ބޮޑު ސަރަހައްދެއް އަދިވެސް އޮތީ ހޫތީ ހަނގުރާމަވެރިންގެ ކޮންޓްރޯލްގެ ދަށުގައި -- ފޮޓޯ: ރޮއިޓާސް\nރިޔާދު (ސެޕްޓެމްބަރު 29) - ޔަމަނާއި ސައުދީ އަރައްބިއްޔާ ގުޅޭ ބޯޑަރު ސަރަހައްދުގައި ދިން ވަރުގަދަ ހަމަލާތަކަކަށްފަހު، ގިނަ އަދަދަކަށް ސައުދީ ސިފައިން ހައްޔަރު ކޮށްފައިވާ ކަމަށް ހޫތީ ހަނގުރާމަވެރިން ބުނެފި އެވެ.\nހޫތީންގެ ތަރުޖަމަނާކު މީޑިއާއަށް މައުލޫމާތު ދިން ގޮތުގައި ނަޖްރާން ނަމަކަށް ކިޔާ އަވަށެއްގެ ކައިރިން ތިން ބްރިގޭޑްގެ ސައުދީ ސިފައިން ހައްޔަރު ކޮށްފައިވާ ކަމަށެވެ.\nއެ ކުރިމަތިލުންތަކުގައި އެތަކެއް ސައުދީ ސިފައިންނެއް މަރުވެފައިވާއިރު، ގިނަ އަދަދަކަށް ސައުދީ ސިފައިން ހޫތީންގެ ބެލުމުގެ ދަށުގައި ތިބި ކަމަށްވެސް އޭނާ ބުނެފައިވެ އެވެ. ނަމަވެސް، ސައުދީ ސަރުކާރުން އަދި އެކަން ކަށަވަރެއް ނުކޮށްދެ އެވެ.\nއޭނާ އިތުރަށް ބުނި ގޮތުގައި ހައްޔަރު ކޮށްފައިވާ ސައުދީ ސިފައިންގެ މައުލޫމާތު ހޫތީންގެ ޓީވީ މެދުވެރިކޮށް މިއަދުގެ ވަގުތެއްގައި ހާމަ ކުރާނެ ކަމަށެވެ.\nދެ ފަރާތުގެ ދެމެދުގައި މި ކުރިމަތިލުން ހިނގާފައިވަނީ، ޑްރޯންއާއި މިސައިލްތަކެއް މެދުވެރިކޮށް ސައުދީގެ މައި ތެޔޮ ކުންފުނި އަރަމްކޯއަށް ހޫތީން ވަރުގަދަ ހަމަލާތަކެއް ދީފައި ވަނިކޮށެވެ.\nނަމަވެސް، ސައުދީގެ އިތުރުން އިނގިރޭސިވިލާތާއި އެމެރިކާ ފަދަ ގައުމުތަކުން އެ ހަމަލާތަކުގެ ތުހުމަތު ކުރަނީ އިރާނަށެވެ.\nސައުދީއާއި ޔޫއޭއީގެ ކޯލިޝަނުން ޔަމަނުގައި 2015 ގެ މާޗް މަހު ހަރަކާތްތެރިވާން ފަށާފައި ވަނީ އޭރު ވެރިކަމުގައި ހުންނެވި އަބްދު-ރައްބު މަންސޫރު ހާދީގެ ވެރިކަން ހޫތީ ޖަމާއަތުން ވައްޓާލުމާއި ގުޅިގެން ނެވެ. އެއަށް ފަހު ދެ ފަރާތުގެ ކުރިމަތިލުންތަކުގައި ދިހަ ހާހުން މީހުން މަރުވެފައި ވާއިރު އޭގެ ތެރޭގައި ގިނައީ އާންމުން ކަމަށްް އެހީދޭ ޖަމާާއަތްތަކުން ހާމަކުރެ އެވެ.\nސައުދީ އަަރަބިއްޔާ ޔަމަން ސައުދީ އަރަމްކޯ


އަންވަރު އިބްރާހީމް 25 November 2018, 10:09\nއޯލެވެލް ނަތީޖާ ލިބުނެވެ. ހީކުރި ގޮތާ ޚިލާފަށް އަހަރެން ފާސްނުވަނީ އެންމެ މާއްދާއަކުންނެވެ. ކޮމާސް ފިޔަވާ ހުރިހާ މާއްދާއަކުން ފާސްވިއެވެ. ލިބުނު ނަތީޖާމެދު އަހަރެން އުފާވިއެވެ. ފާސްވީތީ ޝުކުރުވެރި ވެވުނެވެ. އެ ނަތީޖާ ހިފައިގެން ގެއަށް ދިއުމުން އެ ދުވަހު މަންމަގެ ވާހަކަތައް ހުރީ ބަދަލުވެފައެވެ.\n"ދަރިފުޅުގެ މި ނަތީޖާވެސް ރަނގަޅު. އެކަމަކު ރަނގަޅަށް ކިޔެވި ނަމަ ތިއަށްވުރެ މާ ރަނގަޅު ނަތީޖާއެއް ހޯދުނީސް. މައްސަލައަކީ އެންމެ ފަހު ވަގުތު ކިޔަވަން އުޅެވުނުކަން" ނަތީޖާ ރަނގަޅު ނުވި ސަބަބު މަންމަ ބުނެދިނެވެ.\n"ދެން ވެސް ރަނގަޅު ނަތީޖާއެއް ހޯދާނަމަ ކުރިޔާލާ ތައްޔާރުވާންވީ. އޭރުން ކާމިޔާބު ވާނެ. އޭލެވެލްގެ ނަތީޖާ ރަނގަޅު ކުރަންވާނެ. ހިތްވަރު ކޮށްލަނިކޮށް ދަރިފުޅަށް ވާނެ" މަންމަގެ ވާހަކައިން ހާމަކުރީ އާ އުންމީދެކެވެ. މަންމަ ދެކެން ފެށީ އެހެން ހުވަފެނެކެވެ. އަހަރެން ކިޔެވުމުގައި ސިއްކަ ޖެހެން ނެތްކަން ހާމަކުރިއެވެ.\n"އަދި އޭލެވެލް ވެސް ހަދަންވީ؟" އަހަރެން ސުވާލުކުރީމެވެ.\n"ދެން ކުރާ ސުވާލު؟ ބަލަ ނުކިޔަވާ އުޅެވޭތަ؟" މަންމަ ވެސް ކުރީ ސުވާލެކެވެ. އަނެއްކާ ވެސް އެ ކަމަށް ބޯގާނަން ޖެހުނީއެވެ. އިތުރަށް ކިޔަވަން ޖެހުނީއެވެ. ރަނގަޚު ނަތީޖާއެއް ހޯދުމުން މާ ގޯހެވެ. ފާސް ނުވިނަމަ މި ސަކަރާތާ ކުރިމަތިލާކަށް ނުޖެހުނީހެއެވެ.\nއަހަރެން އޭލެވެލް ހެދީމެވެ. ހެދި ހުރިހާ މާއްދާއަކުން ފާސްވިއެވެ. އެވަރުން އަހަރެން ހިތްހަމަ ޖެހުނެވެ. އެ ހިތްހަމަ ޖެހުމާއެކު ލިބުނު އެންމެ ބޮޑު ހިތްހަމަޖެހުމަކީ ކިޔެވުމުން ސަލާމަތްވުމުގެ ހިތްހަމަ ޖެހުމެވެ. ގޭގައި އޮވެވޭނެތީވެ ލިބުނު ހިތްހަމަ ޖެހުމެވެ.\nނަމަވެސް އަހަރެންނަށް އޮވެވުނީ ދުވަސް ކޮޅަކުއެވެ. މަންމަގެ ޝަކުވާ ތަކުރާރުވާން ފެށިއެވެ. އެއްވެސް ކޯހެއް ނުހަދައި ގޭގައި އޮންނާތީއެވެ. އޭލެވެލް ހަދައި ހުރިހާ މާއްދާއަކުން ފާސްވެގެން މަތީ ތަޢުލީމު ހާސިލުކުރަން ނޫޅޭތީއެވެ. ހިތަށް އެރިއެވެ. ފާސްނުވި ނަމައެވެ. އޭރުން ގައިމު އެ ޝަކުވާއެއް ނުއިވޭނެއެވެ. އޯލެވެލް އިން ފާސްނުވިނަމަ އޭލެވެލް ހަދާކަށް ނުޖެހުނީހެވެ. އޭލެވެލް އިން ފާސް ނުވިނަމަ ދެން އެ ބުނާ ޑިޕްލޮމާ ހަދާކަށް ހިތަކަށް ވެސް ނައީހެވެ. ޑިޕްލޮމާ ހަދާ ނިމޭއިރު ޑިގްރީ ހަދަން ވެސް ބުނާނެ ތޯއްޗެކެވެ. މިއީ ނިމުމެއް އޮތްކަމެއް ނޫނެވެ.\nމިއަދު މި ދުނިޔެއަކު މަންމައެއް ނެތެވެ. ނަމަވެސް މަންމަ ބޭނުންވި ޑިގްރީ ހެދިކަމުގެ ލިޔުން އަހަރެން އަތުގައި އެބަ އޮތެވެ. އެކަމަކު އެ ދުވަހު މަންމަ ބުނި ވާހަކަ ތެދަކަށް ނުވިއެވެ. އަހަރެންނަށް ކިޔެވިއްޖެއެވެ. ވަރަށް ކިޔެވިއްޖެއެވެ. ނަމަވެސް ވަޒީފާއެއް ނުލިބުނެވެ. ކޮންމެ ތަނަކުން ވެސް އިންޓަވިއު ކުރުމަށްފަހު ބުނަނީ ނުހޮވޭ ވާހަކައެވެ. އެކަމަކު އަހަރެންގެ އަތުގައި އޮތީ ވެސް ހަމަ އެ ފެންވަރުގެ ފާހެކެވެ. ހަމައެކަނި ތަފާތަކީ މަންމައަށްޓަކައި ކިޔެވިކަމެވެ. އެ ކިޔެވުމުން ފައިދާ ނުކުރާންވީ ސަބަބެއް އަހަރެންނަކަށް ނުވިސްނުނެވެ. ބޭނުމަކީ ފާސްވުން ނޫން ހެއްޔެވެ؟ އެކަން ވެއްޖެއެވެ. އެކަމަކު ވަޒީފާއެއް ނުލިބުނެވެ. ކިހައި ދެރަހެއްޔެވެ؟ މަންމަ ދުނިޔޭގައި ހުރި ނަމަ އަހަހަރެންގެ ވާހަކަތައް މަންމަ ވެސް ގަބޫލުކުރީހެވެ.


سورة الفاتحة ގެ ތަފްސީރު – 1 – DhiSalafiyyah\nއަލް ފާތިޙާ ސޫރަތަށް އަލް ފާތިޙާއޭ ކިޔުނީ އެ ސޫރަތުން ޤުރުއާން ފެށިފައިވާތީއެވެ. އަދި ބުނެވޭ ގޮތުގައި މި ސޫރަތަކީ އެންމެ ފުރަތަމަ އެއްކޮށް ބާވައިލެއްވި ސޫރަތެވެ.\nއެހެން ސޫރަތްތަކާއި މި ސޫރަތާއި ތަފާތުވާ ޚާއްޞަކަންތައްތަކެއް މި ސޫރަތަށް ލިބިގެންވެއެވެ. މިގޮތުން ބާލާއިރު ޝަހާދަތަށް ފަހު އިސްލާމްކަމުގެ އެންމެ މާތް ރުކުން ކަމުގައި ނަމާދުގައި މި ސޫރަތް ކިޔެވުމަކީ ރުކުނެކެވެ. އެހެނީ ނަމާދުގައި އަލްފާތިޙާ ސޫރަތް ނުކިޔަވާ މީހާގެ ނަމާދު ޞައްޙަ ނުވާނެއެވެ. އަދި މި ސޫރަތަކީ ރުޤުޔާ އެކެވެ. މި ސޫރަތައް ބަލިމީހެއްގެ ގާތުގައި ކިޔަވައިފިކަމުގައި ވަނީނަމަ ﷲ ގެ އިޒުނަފުޅާއި އެކީ އެމީހަކުގެ ބަލި ފަސޭހަވެއެވެ. އެހެނީ މި ސޫރަތް ސޫތްޕެއް ވިހަޖަހާފައިވާ މީހެއްގެ ކައިރީގެ ކިޔެވުމުން އެ މީހާ ރަނަގަޅުވުމުން އެ ކިޔެވި މީހާއަށް ނަބިއްޔާ ޞައްލަﷲ ޢަލަިއިހިވަސައްލަމަ ޙަދީޘްކުރައްވާފައިވެއެވެ\n((و ما يدريك أنها رقية ))\nމާނައީ” ތިބާއަށް އެއީ ރުޤުޔާއެއްކަން އަންގައިދިނީ ކޮންއެއްޗެއްތޯއެވެ؟”\nބައެއް މީހުންވަނީ މި ސޫރަތާއި މެދު ބިދުޢަތަކެއް ހަދާފައެވެ. މިގޮތުން ދުޢާކޮށް ނިންމާލުމަށް މި ސޫރަތް ކިޔަވައެވެ. އަދި ޚުޠުބާތައް ފެށުމަށްޓަކައި މި ސޫރަތް ކިޔަވައެވެ. އަދި ބައެއް މުނާސަބަތު ތަކުގައި މި ސޫރަތް ކިޔަވައެވެ. މިއީ ރަނގަޅުގޮތެއް ނޫނެވެ. ބައެއް މިހުން ދުޢާ ކުރުމަށް ފަހު އޭނާގެ ވަށައިގެން ތިބޭ މީހުންނާ ދިމާލަށް “އަލްފާތިޙާ” އޭ ކިޔާ ގޮވާތީ ފެންނާނެއެވެ. އެބަހީ ތިޔަބައިމީހުން އަލްފާތިޙާ ކިޔަވާށެވެ. އަދި ބައެއް މީހުން އެބައިމީހުން ގެ ޚުޠުބާތައް ފަށަނީ މި ސޫރަތުންނެވެ. ނުވަތަ މި ސޫރަތް ފަދަ އެހެން ސޫރަތްތަކުންނެވެ. މިއީވެސް ރަނގަޅުގޮތެއް ނޫނެވެ. އެހެނީ އަޅުކަން ވަނީ ޤުރުއާނާއި ސުންނަތުން އެކަމެއް ޘާބިތުނުވާހާ ހިނދަކު މަނާވެގެނެވެ. އަދި އަޅުކަންތައް ބިނާވެގެންވަނީ ޤުރުއާން އާއި ސުންނަތަށް ތަބަޢަވުމުގެ މައްޗަށެވެ.


Southgate ah phone kuraa coachunge nan haamakuranjehey: Mourinho | Mihaaru\nސައުތުގޭޓަށް ފޯނުކުރާ ކޯޗުންގެ ނަން ހާމަކުރަންޖެހޭ: މޮރީނިއޯ\n21 ނޮވެމްބަރ 2020 - 10:20\nމޮރީނިއޯ އެހެން ބުނީ އިނގިރޭސި ޕްރިމިއާ ލީގުގައި މިރޭ އަމިއްލަ ދަނޑުގައި ޓޮޓެންހަމާއި މެންޗެސްޓާ ސިޓީ ކުޅޭ މެޗުގެ ކުރިން އޮތް ނޫސްވެރިންގެ ބައްދަލުވުމެއްގައި ނޫސްވެރިއަކު ކުރި ސުވާލުތަކަށް ޖަވާބު ދެމުންނެވެ. މޮރީނިއޯ އެ ވާހަކަތައް ދައްކަން ޖެހުނީ މިރޭގެ މެޗުގައި ސިޓީގެ ފޯވާޑް ރަހީމް ސްޓާލިން ކުޅޭނެމަ އެއީ ކިހާ ވަރެއްގެ ޕްރެޝަރެއްތޯ ނޫސްވެރިއަކު ކުރި ސުވާލަކަށް ޖަވާބު ދެމުންނެވެ.\nމޮރީނިއޯ ބުނީ ބައެއް ކްލަބްތަކަށް ނިސްބަތްވާ ކުޅުންތެރިން އެއްކޮށް ފިޓްނޫން ކަމަށް ބުނެ ގައުމީ ޓީމަށް އެ ކުޅުންތެރިން ނުކުޅުވަން އިނގިރޭސި ކޯޗު ސައުތުގޭޓަށް ބައެއް ކްލަބްތަކުގެ ކޯޗުން ޕްރެޝަރުކުރާ ކަމަށެވެ.\n"ގަރެތު ސައުތުގޭޓް، އަހަންނަށް އަޑު އެބައިވޭ ބައެއް ކްލަބްތަކުގެ ކޯޗުން އެ މީހުންގެ ކުޅުންތެރިން ގައުމީ ޓީމަށް ނުކުޅެން ޕްރެޝަރުކުރާ ވާހަަކަތަކެއް. ބައެއް ފަހަރު ކޯޗުންގެ ހިތްހަމަނުޖެހުންތައް ހުންނަ ގޮތުން ފޯނުކޮށްގެން ވާހަކަތަކެއް ވެސް ކުރިއަށް ގޮސްފައި ހުރިކަން އެބަހުރި އަޑުއިވިފައި،" މޮރީނިއޯ ބުންޏެވެ.\n"އަހަރެން ބޭނުން ކޮން ކްލަބްތަކެއްގެ ކޯޗުންތޯ ގައުމީ ޓީމަށް ކުޅުންތެރިން ނުފޮނުވަން ޕްރެޝަރު މި ކުރަނީ އެނގެން. އަހަރެން ވަރަށް ބޭނުން އޭނަ (ސައުތުގޭޓް) މި ވާހަކަތައް ދައްކަން. އޭނަ އަށް ފޯނުން އެ ގުޅާ ކޯޗުންގެ ވާހަކަތައް ހާމަކުރަންޖެހޭ."\nފިޓްނަސް މައްސަލައެއްގައި ސްޓާލިން މިދިޔަ މަހު އޮތް އިންގްލެންޑް މެޗުތަކުގައި ނުކުޅެ ޖެހިގެން އައި ހަފްތާގައި އާސެނަލް އަތުން ސިޓީ މޮޅުވި މެޗުގައި ވަނީ ލަނޑު ޖަހައިފަ އެވެ. މި ފަހަރުގެ އިންގްލެންޑް މެޗުތަކަށް ނެގި ސްކޮޑުން ވެސް ސްޓާލިން ވަނީ އެއްކޮށް ފިޓްނޫން ކަމަށް ބުނެ ވަކިވެފަ އެވެ. އެކަމަކު މިރޭ ޓޮޓެންހަމާ ދެކޮޅަށް ކުޅޭ މެޗުގެ ކުރިން ސްޓާލިން ވަނީ ދާދި ފަހުން ސިޓީގެ ޕްރެކްޓިހަށް ނުކުމެފަ އެވެ.\nމޮރީނިއޯ ބުނީ ކަންތައްތައްދާ ގޮތުން ގައުމީ ޓީމުގެ މެޗުތަކަށް ނުދަނީ ކޮން ޓީމުތަކެއްގެ ކުޅުންތެރިންތަކެއްކަން ވަރަށް ސާފުވާ ކަމަށެވެ. އަދި އޭނާ ވަނީ ނުސީދާކޮށް ސްޓާލިން އާއި ސިޓީ އަށް ވެސް ބަހުގެ ހަމަލާއެއް ފޮނުވާލައިފަ އެވެ.\n"އަހަރެމެން އެންމެނަށް އެނގޭ މާދަމާ (މިރޭ) ސްޓާލިން ކުޅޭނެކަން. އިންގްލެންޑް ޓީމުން އޭނާ ވަކިވިއިރު ވެސް މި މެޗު ކުޅޭނެކަން ޔަގީންވާނެ މީހުން ތިބޭނެ،" މޮރީނިއޯ ބުންޏެވެ.\nލީގުގެ ދެ ވަނައިގައި މި ވަގުތު ޓޮޓެންހަމް އޮތްއިރު، ސިޓީ އޮތީ ލީގުގެ 10 ވަނައިގަ އެވެ. ސިޓީ މި މެޗުން މޮޅުވެގެން ޓޮޓެންހަމާ ދެ ޕޮއިންޓަށް ކައިރިއަށް ޖެހިލެވޭނެ އެވެ. ޓޮޓެންހަމް ދަނޑުގައި މިރޭ ސިޓީއާ ދެކޮޅަށް ކުޅޭ މެޗު ފަށާނީ ރާއްޖެ ގަޑިން 22:30 ގަ އެވެ.\nޓޮޓެންހަމް ހޯޒޭ މޮރީނިއޯ އިގިރޭސިވިލާތުގެ ގައުމީ ޓީމް\nގާޑިޔާލާއަކީ އެއްވެސް މޮޅުމީހެއް ނޫން އަބަދުވެސް އޭރެއްގެ އޮންނަ އެއްމެ މުންސަދި ކުލަބަކަށް ކޯޗްކޮށްދޭނި އެއްމެ އަގުބޮޑް ކުޅުންތެރިން ތިބޭނި. އެވަރުވެސް އެ އުޅެނި ފުލުން ނާރާގެން. މޮރީނިޔޯ ތި ދެށްކީ ވަރަށް ރަގަޅު ވާހަކައެއް. ގައުމީ ޓީމަށް ކުޅެންޏާ އިންޖަރީވާނޭ ކިޔާގެން ގާޑިޔޯލާ ގޭމް ޖަންސަނި.މިރޭ ރަގަޅު ލޮޓީއެއް ދޭތި. ރެލިގޭސަނަށް ވަންޓާލަ އޭރުން ހުންނާނެ ފޯނުކުރަށް


Ihavandhoo "242" Boat Ge Ithuru Falhuveri Eh Positive Vejje | Hathaavees\nއިހަވަންދޫ "242" ބޯޓުގެ އިތުރު ފަޅުވެރިއެއް ޕޮޒިޓިވްވެއްޖެ\nހއ. އިހަވަންދޫ ---\nހއ. އިހަވަންދޫ 242 ބޯޓުގެ އިތުރު ފަޅުވެރިޔަކު ކޮވިޑް19 އަށް ޕޮޒިޓިވްވެއްޖެއެވެ.\nމީގެކުރިންވެސް 242 ބޯޓުގެ ފަޅުވެރިއެއް ވަނީ އެ ބައްޔަށް ޕޮޒިޓިވްވެފައެވެ. އޭގެފަހުން "ތަހުތު" ނަމަކަށް ކިޔާ ބޯޓެއްގެ ފަޅުވެރިއެއް ވެސް ވަނީ ކޮވިޑަށް ޕޮޒިޓިވްވެފައެވެ.\nމިއާއިއެކު އިހަވަންދޫ އިން މިވަނީ ޖުމްލަ ތިން މީހަކު ކޮވިޑް19 އަށް ޕޮޒިޓިވްވެފައެވެ. މި މީހުންގެ ކޮންޓެކްޓު ޓްރޭސިންގެ މަސައްކަތް އަންނަނީ ކުރަމުންނެވެ. އިހަވަންދޫއާ އެކުގައި މުޅި ރާއްޖެއިން 10 ރަށެއް ވަނީ މޮނީޓަރިންގެ ހާލަތަށް ލާފައެވެ. އެ ރަށްތަށް މޮނީޓަރިންގެ ހާލަތަށް ލާފައި ވަނީ އެ ރަށްތަކުގައި ބައްޔަށް ޕޮޒިޓިވްވެފައިވާ މީހުން ތިބުމުންނެވެ.\nPrevious ވަޒީފާ އަށް އަސަރުކުރި މީހުންނަށް 35 މިލިއަން ދޫކޮށްފި\nNext ގާނޫނާއި ހިލާފުވާ ޕާޓީތަކަށް މިހާރުވެސް ފިޔަވަޅު އަޅާނަން: އިލެކްޝަން


Geybandhakee halleh noon\nގޭބަންދަކީ ހައްލެއް ނޫން!\nފުލުހުން ކްރައިމް ސީނެއްގައި ހަރަކާތްތެރި ވަނީ: ކުށްކުރާ ކުޑަކުދިންގެ ނިސްބަތް އަންނަނީ އިތުރުވަމުން\nރާއްޖޭގައި ކުށްކުރާ ކުޑަކުދިންގެ އާބާދީ ދުވަހެއް ދުވަހަކަށް އަންނަނީ އިތުރުވަމުންނެވެ. އެކަން ކުޑަކުދިންނާ ގުޅުންހުރި އިދާރާތަކުން ނެރޭ ތަފާސް ހިސާބުތަކަށް އެކަނި ބަލައިލިޔަސް ވަރަށް ރަގަޅަން އެނގެ އެވެ. ކުށުގެ ވެށީގައި އުޅޭ ކުދިންނާއި، ބޮޑެތި މައްސަލަތަކުގައި ހައްޔަރުކުރާ ކުދިން އެހާމެ ގިނަ އެވެ. މާރާމާރީތަކާއި ބޮޑެތި ލޭ އޮހޮރުވުންތަކުގައި އިސްކޮށް 18 އަހަރުން ދަށުގެ ކުދިން ޝާމިލްވެ އެވެ. އެކި ސަބަބުތަކާ ގުޅިގެން އެފަދަ ކުދިންނާމެދު އަބަދުވެސް އޮންނަނީ ކޮންމެވެސް އިހުމާލެއް ވެފަ އެވެ. އެއީ އާއިލާއިން ކަމަށް ވިޔަސް އަދި ދައުލަތުގެ ކޮންމެވެސް އިދާރާއަކުން ވިޔަސް މެއެވެ. ކުޑަކުދިންނާ ގުޅުންހުރި ދައުލަތުގެ އިދާރާތަކުގައި އެހާމެ މައްސަލަ ބޮޑެވެ. މިހުރިހާ މައްސަލަތަކެއް އެގޮތަށް އޮއްވައި ދެން ފެންނަން މި ފެށީ ޖިނާއީ ބޮޑެތި ކުށްތަކުގައި ހައްޔަރުކޮށްފައި ތިބި ކުޑަ ކުދިން، ޖަލުން ނެރެ، ގޭ ބަންދަށް ބަދަލުކުރަމުން އަންނަ ތަނެވެ. އެކުދިންނަށް ލުއިތަކެއް ދެމުން އަންނަ ތަނެވެ.\nތާޒާކޮށް އަޅުގަނޑުމެންގެ ހަނދާނުން ނުފިލާ ދެ މަރަކާއި ގުޅިގެން ހައްޔަރުކޮށްފައިވާ ދެ ކުޑަކުދިން ދާދިފަހުން ޖުވެނައިލް ކޯޓުން ވަނީ ގެއަށް ބަދަލުކޮށްފަ އެވެ. އެއީ މި އަހަރުގެ ފެބްރުއަރީ މަހު ގއ. މާމެންދޫގައި ގުރޫޕް މާރާމާރީއެއް ހިންގައި އުމުރުން 17 އަހަރުގެ އަހުމަދު އުދައްޔުގެ މަރު މައްސަލައިގައި ގަސްދުގައި މީހަކު މެރުމުގެ ކުށުގެ ދައުވާ އުފުލާފައި ކުއްޖާ އެވެ. އަނެއް ކުއްޖާ އަކީ މިދިޔަ ޖޫން މަހު މަރާލުމަށްފަހު ފޮށިގަނޑަކަށްލައި އެއްލާފައި އޮއްވައި ފެނުނު 13 އަހަރުގެ ކުއްޖާގެ މަރު މައްސަލައިގައި ގަސްދުގައި މީހަކު މެރުމުގެ ކުށުގެ ދައުވާ އުފުލައިފައިވާ ކުއްޖާ އެވެ. މި ދެ ހާދިސާ އަދިވެސް ދިވެހިންގެ ހިތްތަކުގައި ތާޒާކަން މަތީގައި އެބަހުއްޓެވެ. މި ދެ މައްސަލައިގައި 18 އަހަރުން މަތީގެ މީހުން ހައްޔަރު ކުރި ނަމަވެސް މަރާލުމުގެ ދައުވާ އުފުލާފައި ވަނީ 18 އަހަރުން ދަށުގެ ދެ ކުޑަކުދިންނަށެވެ. މި ނޫން ވެސް އެހެން ކުދިން ވަނީ ގޭ ބަންދަށް ބަދަލުކޮށްފަ އެވެ. ދެން އުފެދޭ ސުވަލީ ޖިނާއީ ބޮޑެތި މައްސަލަތަކެއްގައި ޖިނާއީ ބޮޑު ކުށެއްގެ ދައުވާ އުފުލައި ހައްޔަރު ކޮށްފައި ތިބި ކުދިންތަކެއް ގޭ ބަންދަށް ދޫކޮށްލުމަކީ އެންމެ ރަގަޅު ގޮތާ މެދު އެވެ.\nކުށްކޮށްގެން ބަންދުކުރާ ކުދިންގެ ތެރެއިން ކަރެކްޝަނަލް ސާވިސްގެ ބެލުމުގެ ދަށަށް ގެންދަނީ ޖިނާއީ ބޮޑެތި ކުށްތަކުގައި ބަންދުކުރާ ކުދިންނެވެ. ދެން ތިބޭ ކުދިން ބަލަހައްޓަނީ ޑިޕާޓްމެންޓް އޮފް ޖުވެނައިލް ޖަސްޓިސް (ޑީޖޭޖޭ) ނުވަތަ ފުލުހުންނެވެ.\nމި ކުދިންތައް ގެއަށް ބަދަލު ކުރަން ފަށައިފައި ވަނީ ހިއުމަން ރައިޓްސް ކޮމިޝަން (އެޗްއާރްސީއެމް) އިން ނެރުނު ރިޕޯޓަކާއި ގުޅިގެންނެވެ. އައްސޭރި ޖަލުގައި ގާއިމް ކޮށްފައިވާ ކުޑަކުދިންގެ ޖަލަކީ އެ ކުދިންނަށް ރައްކާތެރި އަދި ބަންދުގައި އެކުދިން ބައިތިއްބުމަށް އެކަށީގެންވާ ތަނެއް ނޫން ކަމަށް އެޗްއާރްސީއެމުން ވަނީ ބުނެފަ އެވެ. އެކަން މޯލްޑިވްސް ކަރެކްޝަނަލް ސާވިސް އަށާއި އަދި ކަމާ ގުޅުން ހުރި އިދާރާތަކަށް އެންގި އެވެ. އެތަނަކީ ރާއްޖޭގެ ގާނޫނުތަކާއި އަދި ބައިނަލްއަގްވާމީ މުއާހަދާތަކާ ހިލާފަށް ކުޑަކުދިން ބައިތިއްބާ ތަނެއް ކަމަށް އެ ކޮމިޝަނުގެ ރިޕޯޓުގައި ބުނެ އެވެ. އެހެންކަމުން އެކުދިން މިހާރަށްވުރެ ރައްކާތެރި ތަނަކަށް ބަދަލުކުރުމަށް އެ ކޮމިޝަނުން ވަނީ ބާރުއަޅާފަ އެވެ.\nއެޗްއާރްސީއެމްގެ މެންބަރުންނާއި އެތަނުގެ ބައެއް އިސްވެރިން -- ފޮޓޯ: އެޗްއާރްސީއެމް\nއެޗްއާރްސީއެމްގެ އެ ރިޕޯޓްގެ ފައިނަލް ރިޕޯޓް، ކަރެކްޝަނަލް ސާވިސްއާ ހިއްސާކުރީ މިދިޔަ އޯގަސްޓް ފަސްވަނަ ދުވަހު އެވެ. އެކަމަކު އެޗްއާރްސީއެމުން މިއަހަރުގެ ސެޕްޓެމްބަރު 16 ވަނަ ދުވަހު އަލުން އައްސޭރި ޖަލަށް ޒިޔާރަތްކޮށް ކުރިން އިސްލާހުކުރަން އެންގި މައްސަލަތައް އިސްލާހު ކުރި މިންވަރު ބެލި އެވެ. ނަމަވެސް މިމަހުގެ ހަތަރުވަނަ ދުވަހާ ހަމައަށް ވެސް އެ މައްސަލަތައް އިސްލާހުކޮށްފައި ނުވާ ކަމަށް އެކޮމިޝަނުން ބުނެފައިވެ އެވެ.\nއެޗްއާރްސީއެމްގެ ރިޕޯޓުގައި ފާހަގަކޮށްފައި ހުރި ކަންކަން\nޖަލުގައި ކުށުގެ ބާވަތަށް ބަލައި ގިންތިކޮށްފައިނުވުން\nކުޑަކުދިން ބައިތިއްބުމަށް ހާއްސަކޮށްފައިވާ ގޮޅި ހަދާފައިވަނީ ޓިނުން\nގޮޅީގައި ފަންކާ ހަރުކޮށްފައި ހުރި ނަމަވެސް ޓިނުން ހަދާފައިވާތީ ހޫނުގަވުން\nގޮޅި ފަރުމާކޮށްފައިވާ ގޮތުން ގޮޅިތެރެ ބަންދު ބޮޑުކަމާއި ދުވާލުގެ ވަގުތުގައި ފޮތެއް ކިޔާލެވޭ ވަރަށް ގުދުރަތީ\nގުދުރަތީ އަލި ނެތުމުން މަސްނޫއީ ގޮތުން ގޮޅިއަށް އަލިކުރުމަށްޓަކައި ބޮކި ދިއްލާފައި ހުރުން\nޖަލުގައި ކުޑަކުދިން ބޭނުންކުރާ ފާހާނައިގެ ސަފުތާހިރުކަން ކުޑަކަމާއި ތަށިމުށިތައް ހަލާކުވެ ނެއްޓިފައިވުން\nގޮޅިތަކުގެ ފާހާނައިގެ ސާފުތާހިރުކަން ކުޑަކަމާއި ބަންދު ބޮޑުކަމާއި އަދި ކުދިން ބައިތިއްބާ ގޮޅިތަކުގެ ވައި\nދައުރުވާ ނިޒާމެއް ނެތްކަން\nކުޑަކުދިންތިބޭ ގޮޅި ވަކިކޮށްފައިހުރި ނަމަވެސް އެހެން ގޮޅިތަކުން ބާރަށް ދެކެވޭ ވާހަކަތައް ކުދިން ތިބޭ\n18 އަހަރުން ދަށުގެ ކުދިން ކެއުން ހަމަޖެހިފައިވަނީ އެ ކުދިން ތިބޭ ގޮޅީގައިކަން\nއެޗްއާރްސީއެމް އިން ކުދިން ބައިތިއްބާފައިވާ ޖަލަށް ރިޔާރަތްކޮށް، ފާހަގަކޮށްފައިވާ ކަންކަމަށް ޖުވެނައިލް ކޯޓުން ވަނީ ކުދިންގެ ބަންދު މުރާޖައާ ކުރިއިރު ރިއާޔަތްކޮށްފަ އެވެ. ނަމަވެސް ޕްރޮސެކިއުޓާ ޖެނެރަލްގެ އޮފީހުން އެކަމަށް ވަނީ އިންކާރުކޮށްފަ އެވެ. މި ކުދިންގެ ބަންދު މުރާޖައާ މަޖިލީހުގައި ދައުލަތުގެ ފަރާތުން ވަނީ އެޗްއާރްސީއެމުން އެފަދަ ނިންމުމަކަށް ވާސިލްވެފައިވާ ސަބަބުތައް ބަޔާންކޮށްފައި ނުވާ ކަމަށް ބުނެފަ އެވެ. އެކުދިން ބަންދުގައި ތިބޭއިރު ލިބެންޖެހޭ އަސާސީ އެއްވެސް ހައްގަކަށް އަސަރުނުކުރާ ކަމަށް ދައުލަތުގެ ފަރާތުން ވަނީ ފާހަގަކޮށްފަ އެވެ. އަދި ކުއްޖެއްގެ ހައްގަކަށް އުނިކަމެއް އަންނަނަމަ ކޯޓުން ކަރެކްޝަންސް އަށް އެކަންކަން ރަގަޅު ކުރުމަށް އަމުރުކުރެވޭނެ ކަމަށް ވެސް ދައުލަތުން ދެކެ އެވެ. ނަމަވެސް ތަނުގެ ހާލަތަށް ރިއާޔަތްކޮށް، ޝަރީއަތަށް ވެސް ބުރަވެވުނީ އެކުދިން ގޭ ބަންދަށް ބަދަލުކުރުމަށެވެ.\nބަންދުކުރާ ކުދިންނަށް ރައްކާތެރިކަން ކަށަވަރުކޮށްދޭން ގާނޫނުން ލާޒިމް\nކުޑަކުދިންގެ އަދުލުގެ ގާނޫނުގައި ކުށް ކުރާ ކުދިން ބަންދުކޮށްފައި ބޭއްތިއްބުމަށް ހާއްސަ މަރުކަޒުތަކެއް ހެދުމަށް ލާޒިމުކޮށްފައިވެ އެވެ. އަދި އަންނަ އަހަރުގެ މާޗު މަހުގެ ނިޔަލަށް އެ މަރުކަޒުތައް ނިންމަންޖެހެ އެވެ. އެފަދަ ޖަލެއް ހެދުމުގެ މަސައްކަތް އައްސޭރި ޖަލު އެތެރޭގައި މިހާރު ދަނީ ކުރަމުންނެވެ.\nކުރު މުއްދަތަށް ނުވަތަ ދިގު މުއްދަތަށް އެކަހެރިކޮށްގެން ފަރުވާދޭންޖެހޭ ކުޑަކުދިންނާއި، އިސްލާހީ ފިޔަވަޅުއެޅުމަށްޓަކައި ދިގު މުއްދަތަށް ބަންދުގައި ބައިތިއްބަންޖެހޭ ކުދިން ބޭތިއްބުމަށްޓަކައި، އަންނަނިވި ބާވަތްތަކުގެ މަރުކަޒުތައް ދައުލަތުން ގާއިމުކުރަންވާނެ އެވެ. (ހ) ކުޑަކުދިންގެ ރެސިޑެންޝަލް މަރުކަޒުތައް؛ (ށ) ކުޑަކުދިންގެ ކަރެކްޝަނަލް މަރުކަޒުތައް.\nކުޑަކުދިންގެ އަދުލުގެ ގާނޫނު | 79 ވަނަ މާއްދާ\nކުޑަކުދިންގެ ރެސިޑެންޝަލް މަރުކަޒުތައް ތިން ބަޔަކަށް ބެހިގެންވެ އެވެ. އެއީ ރެސިޑެންޝަލް ޓްރީޓްމަންޓް ސެންޓަރު، ކުޑަކުދިންގެ ޝެލްޓާ ނުވަތަ ހާފްވޭ ހައުސް އަދި ލޯންގް ޓާމް ރެސިޑެންޝަލް ކެއާ ފެސިލިޓީ އެވެ. އެޗްއާރްސީއެމުން ބުނާ ގޮތުގައި މިހާރުގެ ހާލަތަކީ ހުރިހާ ކުދިން މަސްހުނިކޮށްފައި އޮތުމެވެ. މިއީ ވަރަށް ބޮޑު މައްސަލައެއް ކަމަށް އެކޮމިޝަންގެ ރިޕޯޓުގައި ވަނީ ފާހަގަކޮށްފަ އެވެ.\nއައްސޭރި ޖަލު: އެތަނުގައި ކުޑަކުދިންގެ ޖަލެއް އަންނަނީ ތަރައްގީ ކުރަމުން\nދެހާސް ސާދަ ވަނަ އަހަރުން ފެށެގެން އައްސޭރި ޖަލުގައި ކުޑަކުދިން ބައިތިއްބާފައި ތިބެނީ ކުރިން ކުދަނެއްގެ ގޮތުގައި ބޭނުންކުރި ތަނެއްގަ އެވެ. ތަނުގެ ހާލަތު އެހާ ގޯސްވެފައި އޮތް އިރު މި ހުރިހާ ދުވަހަކު އެއްވެސް މީހަކަށް އެކަން ފާހަގައެއް ނުކުރެވެ އެވެ. އެއް ވެރިކަން ނިމި އަނެއް ވެރިކަން ދެ ބައި ވަނީ އެވެ. މި ގާނޫނު ތަންފީޒުކުރަން ފެށުމާއި އެކީ ކްރެކްޝަންސް އިން ކުޑަކުދިންނަށް ހާއްސަ މަރުކަޒެއް އެޅުމުގެ މަސައްކަތް ފެށި އެވެ. ނަމަވެސް އަދި ވެސް ނިމޭ ގޮތެއް ނުވެ އެވެ.\nކަރެކްޝަންސްއަށް ގޯސްވީ އެޗްއާރްސީއެމް\nބައެއްގެ މަރާ ގުޅިގެން ދައުވާ އުފުލާފައިވާ ކުދިންތަކެއް ކުއްލިއަކަށް ގޭ ބަންދަށް ބަދަލުކުރަން ފެށުމުން އެތައް ބައެއްގެ ބަހުގެ ހަމަލާތައް ޖުވެނައިލް ކޯޓަށާއި އަދި ކަރެކްޝަނަލް ސާވިސްއަށް އަމާޒުވި އެވެ. އެފަދަ ޒިންމާދާރު ކުޑަ ގޮތަކަށް ކުޑަކުދިންތަކެއް ގެންގުޅޭތީ އާއި އަދި މީހުން މެރުމުގެ ތުހުމަތު އޮތް ކުދިންތަކެއްގެ ބަންދަށް ލުއި ދިނުމުން އެތައް ބައެއްގެ ފާޑުކިޔުންތައް އަމާޒުވި އެވެ.\nމި މައްސަލައިގައި ކޮމިޝަނާ އޮފް ޕްރިޒަންސް މުހައްމަދު އަހުމަދު ފުޅު ވަނީ އެޗްއާރްސީއެމް އިން ކަންކުރި ގޮތަށް ވަރަށް ބޮޑަށް ފާޑުވިދާޅުވެފަ އެވެ. ފުރަތަމަ ކަމަކަށް ފާހަގަކުރައްވާފައި ވަނީ އެ ރިޕޯޓު އެކުލަވައިލިއިރު އެ ސާވިސްއަށް ޖަވާބުދާރީވުމަށް އެކަށީގެންވާ ވަގުތާއި ފުުރުސަތު ނުދިނުމެވެ. އެ ފުރުސަތު ދިން ނަމަ ކޮންމެވެސް ހެޔޮ ބަދަލެއް އަންނާނެ ކަމަށް ސީޕީ ގަބޫލުކުރައްވަ އެވެ.\nދެވަނަ ކަމަކަށް، އެޗްއާރްސީއެމުން ހާމަކޮށްފައިވާ ޖަލުގެ ހާލަތާ ގުޅޭ މައުލޫމާތުތައް ހޯދި ގޮތަކާމެދު ސީޕީ ވަނީ ސުވާލު އުފައްދައިފަ އެވެ. އެތަނަކީ ކުރިން އެހެން ބޭނުމަކަށް ބޭނުންކުރި އިމާރާތެއް ކަމުން މައްސަލަ ހުންނާނެ ކަމަށް ސީޕީ ވެސް އަމިއްލަފުޅަށް ގަބޫލުކުރެއްވި އެވެ. ނަމަވެސް މައްސަލަ އިތުރަށް ގޯސްވެފައިވާ ކަމަށް ދެކިވަޑައެއް ނުގަންނަވަ އެވެ. އައްސޭރި ޖަލުގައި ކުޑަކުދިން ތިބޭ ތަނަކީ ކުދިން ބައިތިއްބަން އެކަށީގެންވާ ތަނެއް ނޫން ކަން ކޯޓަށް ފެނިގެން ޖަލުގައި ތިބޭ ކުދިން ދޫކޮށްލި ނަމަވެސް، އެއީ ކަރެކްޝަންސްގެ އިހްމާލެއް އޮވެގެން ހިނގާ ކަމެއް ކަމަށް ގަބޫލުނުކުރައްވާ ކަމަށްވެސް ސީޕީ ވިދާޅުވެފައިވެ އެވެ.\nސީޕީ ވިދާޅުވެފައި ވަނީ ޖަލުތަކާ ގުޅޭ ގޮތުން އެޗްއާރްސީއެމް ފަދަ އިދާރާ އަކުން ރިޕޯޓެއް ފައިނަލް ކުރާއިރު ވަށައިގެން ހުރި ހުރިހާ ކަމަކަށް ބަލައި އެފަދަ ރިޕޯޓަކާ ގުޅިގެން ނިކުމެދާނެ ނުރަނގަޅު ނަތީޖާތަކާ މެދު ވެސް ވިސްނަން ވާނެ ކަމަށެވެ. އަދި އޭގެ ސަބަބުން ނިކުމެދާނެ ނަތީޖާއަކަށް ވެސް ރިއާޔަތްކުރަން ވާނެ ކަމަށެވެ.\nކޮމިޝަނާ އޮފް ޕްރިޒަންސް އަހުމަދު މުހައްމަދު ފުޅު -- އަވަސް ފޮޓޯ\n"އަޅުގަނޑުމެންނަކަށް ނޭނގޭ ތިން މަސްތެރޭ އެއީ އެޗްއާރްސީއެމުން ކިިހިނެއް ހޯދި މައުލޫމާތެއް ކަމެއް. ކޮވިޑްގެ ހާލަތު އައްސޭރި ޖަލުގައި ގޯސްވެގެންނާއި ކޮވިޑާ ގުޅިގެން ހިންމަފުށި ދޭތެރެއަކުން ބަންދުކުރާތީ ކުޑަ ކުދިން ބައިތިއްބަން ގާނޫނު ލާޒިމުކުރާ ތަނުގެ މަސައްކަތް ނިންމުމަށް އަޅުގަނޑުމެންނަށް ވެސް ގޮންޖެހުންތަކަކާ ދަތިތަކެއް ކުރިމަތިވި. އެ މައުލޫމާތުތައް އެޗްއާރްސީއެމް ހިމެނޭ ގޮތަށް ކަމާ ގުޅޭ އިދާރާތަކާ އަޅުގަނޑުމެން ހިއްސާކުރަން،" ސީޕީ ވިދާޅުވި އެވެ.\nއައްސޭރި ޖަލުގައި ކުޑަކުދިންނަށް ހާއްސަކޮށްގެން ހަދާ ތަނުގެ މަސައްކަތުގެ ވަރަށް ބޮޑު ބައެއް މިހާރު ވަނީ ނިމިފަ އެވެ. ގިނަ ވެގެން އެއް މަސް ތެރޭގައި އެ ތަން ނިންމާލެވޭނެ ކަމަށް ސީޕީ ގަބޫލުކުރައްވަ އެވެ. މިހާރު މައިގަނޑު ގޮތެއްގައި ކުރެވެމުންދަނީ އެ ތަނަށް ބޭނުންވާ އަސާސީ ހިދުމަތްތައް ގާއިމުކުރުމުގެ މަސައްކަތެވެ. އަލަށް ހަދާ ތަނުގައި އެއްފަހަރާ 16 ކުދިންނަށް ތިބެވޭނެ އެވެ.\n"އަޅުގަނޑުމެން މިތަން ހަދާކަން ވެސް އެ ބޭފުޅުންނަށް [އެޗްއާރްސީމް] އަށް އެނގިވަޑައިގަންނަވާނެ. ކުދިން މިހާރު ތިބި ތަނުން އެހެން ތަނަކަށް ބަދަލުކުރަން މިދިޔަ މަހުގެ 14 ވަނަ ދުވަހުން ފެށިގެން އެޗްއާރްސީއެމުން އެބައޮތް 30 ދުވަސް ދީފައި. އަދި އެ މަސައްކަތް ކުރިއަށް ގެންދާނެ ގޮތުގެ ޕްލޭން ހިއްސާކުރުމަށް ކޮމިޝަނުން އެދިފައި އެބައޮތް. އެ ބޭފުޅުން އެންގެވި ތާރީހަށް އަޅުގަނޑުމެން ވާނީ އެ ޕްލޭން ވެސް ހިއްސާކޮށްފައި. އަޅުގަނޑުމެންގެ ވިސްނުމަކީ އަލަށް ހަދާ ތަން ނިމޭތީ ކުދިން އެ ތަނަށް ބަދަލުކުރުން. އެހެންވެ ކުދިން ބަދަލުކުރަން ކޮމިޝަނުން ދީފައިވާ 30 ދުވަސް މިމަހަށް ހަމަވާތީ އަދި އެކަމަށް އިތުރު ވަގުތުކޮޅެއް ދިނުމަށްވެސް އަޅުގަނޑުމެން ވާނީ ލިޔުމަކުން އެދިފައި. އަދި ޖަވާބެއް ނުލިބޭ،" ސީޕީ ވިދާޅުވި އެވެ.\nމިފަދަ ކުދިންނަށް ލުއި ދިނުމުން ދެން ނިކުންނާނީ ކޮން ނަތީޖާއެއް؟\nޖިނާއީ ބޮޑެތި ކުށްތަކުގައި ހައްޔަރުކުރާ މީހުން އަދި ކުދިންވެސް ވަށައިގެންވާ ހުރިހާ ކަމަކަށް ރިއާޔަތްކޮށް ގިނަ ފަހަރަށް ޝަރީއަތް ނިމެންދެން ބަންދުކުރެ އެވެ. ސަބަބަކީ މިފަދަ މައްސަލަތަކުގައި ހައްޔަރަށް ގެންނަ މީހުންނަކީ ގިނަ ފަހަރަށް ކުށުގެ ވެށީގައި އުޅޭ މީހުން / ކުދިންނަށް ވެފައި، އެ މީހުންގެ ފަރާތުން މުޖުތަމައަށް ނުރައްކާ އޮތުމުންނެވެ. އަދި ހެއްކަށް ނުފޫޒު ފޯރުވުމުގެ އިހުތިމާލް އޮތުމާއި އެކަށީގެންވާ ވަރަށް ކުށުގެ އަމަލު ހިންގާފައިވާ ކަމަށް ހެކި ލިބިފައި ވުމެވެ. އެހެންކަމުން ބަންދަށް ލުޔެއް ދީފިނަމަ ނުވަތަ ދޫކޮށްލައިފިނަމަ ހެއްކަށް ނުފޫޒު ފޯރުވުމުގެ އިހުތިމާލުވެސް އޮތަތީ އެވެ.\nޖުވެނައިލް ކޯޓުން މިފަދަ ކުދިން ގޭ ބަންދަށް ބަދަލުކުރަނީ ވަރުގަދަ ޝަރުތުތަކަކާ އެކީ އެވެ. އެކުދިންނަށް މުވާސަލާތީ އެއްވެސް ހިދުމަތެއް ބޭނުންކުރުން މަނަލެވެ. އެ ގޭގައި ދިރިއުޅޭ މީހުން ފިޔަވައި އިތުރު މީހުން ގެއަށް ވެއްދުން މަނަލެވެ. ކުއްލި ހާލަތެއް މެދުވެރިވެއްޖެނަމަ، ކޯޓަށް އެންގުމަށްފަހު ބެލެނިވެރިއަކާއެކު މެނުވީ ގެއިން ބޭރަކަށް ނުނިކުމެވެ އެވެ. މައްސަލައާއި ގުޅުންހުރި އެއްވެސް ފަރާތަކާ އެއްވެސް ބާވަތެއްގެ މުޢާލަމާތެއް ކުރުން މަނަލެވެ. އެކަމަކު އެކަން މޮނީޓާކޮށް ބަލަހައްޓަނީ ކާކު ހެއްޔެވެ؟\n"މި ކުއްޖާ އަކީ ޖިނާއީ ބޮޑު ކުށެއް ކޮށްގެން ބަންދުކޮށްފައި ހުރި ކުއްޖެއް. ކުށުގެ ވެށިން އަންނަ ކުދިން ޖަލުތެރެއިން ވެސް ކަނެކްޝަންތައް ބާއްވާނެ ބޭރުގެ މީހުންނާ. އެއީ އާންމު ކަމެއް. ދެން އެހެންވީމަ އަޅުގަނޑަށް ގަބޫލުކުރެވެނީ ގެއަށް ބަދަލުކުރީމަ އަދި މާ ފަސޭހަވާނެހެން އެފަދަ ގުޅުންތައް ބާއްވަން. އެހެންވީމަ ކިތަންމެ ބައިވަރު ޝަރުތުތަކެއް ކުރިޔަސް ހެއްކައް ނުފޫޒު ފޯރުވުމުގެ ވެސް އަދި އެފަދަ އަމަލެއް ނުވަތަ ކުށެއް ތަކުރާރުވުން ވެސް އެކަށީގެންވޭ. އެ ގެއަށް އޭނާ އާ ބައްދަލުކުރަން ވެސް މީހުންނަށް ވަދެވޭނެ ދެއްތޯ؟ މޮނީޓަރިން ސިސްޓަމްތަކަކަށް ނުބެލޭ. އެއީ ކުރިންވެސް އަދި މިހާރު ވެސް ވާ ކަމެއް ނޫން. އެހެންވީމަ ހުރިހާ ކޮޅަކުން ވެސް ނުރައްކާ،" ގާނޫނީ ވަކީލަކު ވިދާޅުވި އެވެ.\nކަން މިހެން އޮތް އިރު ހަމަ އެންމެ ކޯލަކުން ހެއްކަށް ނުފޫޒު ފޯރުވުމުގެ އިހުތިވާލް އެބައޮތެވެ. މި މައްސަލަ އާއި ގުޅުން ހުރި މީހުންނާ މުއާމަލާތް ވެސް ކުރެވޭނެ އެވެ. ކުދިންގެ އަމަލުތަކަށް ފާރަވެރިވާނެ ހަރުދަނާ ނިޒާމެއް ނެތެވެ. ބަލަހައްޓާނެ ބަޔަކު ވެސް ނެތެވެ. ކުދިން ޖަލުގައި އަދި ދައުލަތުގެ އެހެނިހެން އިދާރާތަކުގެ ބެލުމުގެ ދަށުގައި ތިބޭއިރު ވެސް ބޮޑެތި ކަންކަން ހިންގަ އެވެ. އެތަންތަނުގައި ވެސް ކުދިންގެ ހަރަކާތްތަކަކަށް ފާރަވެރިއެއް ނުވެ އެވެ. ކަމެއް ދިމާވެއްޖެ ނަމަ ހަދާނެ ގޮތެއް ވެސް ނޭންގެ އެވެ. ގާނޫނެއް ވެސް ނޭންގެ އެވެ.\nއެކަމަކު ވަށައިގެންވާ ހުރިހާ ކަމަކަށް ރިއާޔަތްކޮށް އަދި ގާނޫނުން ލާޒިމް ކުރާ ކަންކަމަށް ރިއާޔަތްކޮށް މިހާލަތުގައި ކޯޓަށް ވެސް އެކުދިން ގެއަށް ބަދަލުކުރުން ނޫން އެހެން ގޮތެއް ނެތީ އެވެ. އެޗްއާރްސީއެމް އާއި ކަރެކްޝަނަލް ސާވިސްއާ ދެމެދު އޮތް ދެބަސްވުމުގެ ތެރެއިން ހީނުކުރާފަދަ ނަތީޖާއެއް ނިކުމެދާނެ އެވެ. މިއީ ތަކުރާރުކޮށް ވިސްނަން ޖެހޭ ބޮޑު މައްސަލައެކެވެ. ޖަލުގެ ހާލަތު ގޯސްވެ ގޭބަންދަށް ބޮޑެތި ކުށްތަކުގެ ތުހުމަތުވާ ކުދިން ބަދަލުކުރުމަކީ އެންމެ ރަނގަޅު ގޮތް ހެއްޔެވެ؟ އެއީ ހައްލެއް ވެސް ނޫނެވެ.\nމޯލްޑިވްސް ކަރެކްޝަނަލް ސާވިސް މޯލްޑިވްސް ޕޮލިސް ސާވިސް ޖުވެނައިލް ކޯޓް + ކުށްކުރުން އަހުމަދު މުހައްމަދު ފުޅު އަހުމަދު އުދައްޔު ރާއިފް މަރާލުން\nގައިދީން އިޖުތިމާއީ މަސައްކަތަށް، ކަރެކްޝަންގެ ޒިންމާ ބޮޑު\nޖަލު ރިހިބިލިޓޭޝަން މިއަހަރު ފަށާނެ\nގައިދީންނަށް ރިހެބިލިޓޭޝަން ޕްރޮގްރާމެއް ހިންގަނީ\nގައިދީންގެ ފައިސާ މުއާމަލާތް ބަލަހައްޓަން ނިޒާމެއް


ޤުރުއާނިސްޓުންނަކީ ކޮންބަޔެއް؟ އެބައިމީހުންނަށް ރައްދު\nފުރަތަމަ ޞަފްޙާThauheedhޤުރުއާނިސްޓުންނަކީ ކޮންބަޔެއް؟ އެބައިމީހުންނަށް ރައްދު\nAruzam 5:37 AM\nأبو عبدالله عبدالرحيم الضهي\nޚުލާސާކޮށް އެބައިމީހުންގެ ބާތިލުބައެއް ދައުވާތައް އަދި އެޔަށް ބައެއް ރައްދު\nالحمدلله الحي القيوم. والصلاة والسلام على أشرف الأنبياء والمرسلين. و على آله و أصحابه أجمعين.\nއެބައިމީހުންނަކީ ﷲގެ ކަލާމްފުޅު ކަމަށްވާ ޤުރުއާނަށް އެކަނި ޢަމަލުކުރަން ޖެހޭނެކަމަށް ބުނާ ރަސޫލުﷲ ޞައްލަﷲ ޢަލަައިހި ވަސައްލަމަގެ ސުންނަތަށް އިންކާރުކުރާ ބައިމަދު ޖަމާޢަތެކެވެ. މިބައިމީހުންނަށް ނޭންގޭ ކަމަކީ ޤުރުއާން އައިސްފައިވަނީ އެކަލޭގެފާނުގެ ސުންނަތުގެ ޛަރީއާއިންކަމެވެ. ހަމަ ޙަދީޘް ރިވާކުރެއްވި ބޭބޭކަލުންގެ ކިބައިންކަމެވެ. މިބައިމީހުން ޤުރުއާނަށް ޢަމަލުކުރާ ކަމަށްބުނާ އިރު މިބައިމީހުންނަށް މިއާޔަތް ނުފެންނަ ފަދައެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\nقُلْ إِن كُنتُمْ تُحِبُّونَ اللَّـهَ فَاتَّبِعُونِي...އާލް އިމްރާން 31\n"(އޭ މުޙައްމަދު ޞައްލަﷲ ޢަލައިހި ވަސައްލަމައެވެ) ބުނާށެވެ. ތިޔަބައިމީހުން ﷲ އަށް ލޯބިވާކަމުގައިވާނަމަ ތިމަންކަލޭގެފާނަށް ތަބަޢަވާށެވެ."\nއަދިވެސް ނަޖުމު ސޫރަތުގެ 3ވަނަ އާޔަތާއި4ވަނަ އާޔަތުގައި ވަޙީކުރައްވައެވެ.\n" އަދި އެކަލޭގެފާނަކީ އެކަލޭގެފާނުގެ ހަވާނަފުސުގެ މައްޗަށް ވާހަކަފުޅު ދައްކަވާ ބޭކަލެއްނޫނެވެ.\nއެކަލޭގެފާނުގެ ބަސްފުޅުތަކަކީ ހަމަޔަޤީނުން އެކަލޭގެފާނަށް ފޮނުއްވޭ ވަޙީކަމުގައި މެނުވީ ނުވެއެވެ. "\nމި އާޔަތް އެބައިމީހުންނަށް ދެއްކިއްޖެކަމުގައި އެބައިމީހުން ބުނެއެވެ. ތިޔައީ ޤުރުއާނުގެ ވާހަކައެވެ. ދެން އެބައިމީހުންގެ އަނގަ ބަންދުކުރެވޭނެ ގޮތަކީ އެއާޔަތުގައި އެއޮތީ އެކަލޭގެފާނު ދައްކަވާ ވާހަކަފުޅުގެ ވާހަކަކަމަށް ބުނުމުންނެވެ. ތިންވަނަ އާޔަތުގައި އެއޮތް يَنطِقُ މި ލަފުޒުގެ މާނައަކީ ޢަރަބި ބަހުގައި ވާހަކަދެއްކުމެވެ. އެބައިމީހުން އެއީ ޤުރުއާންގެ ވާހަކަ ކަމަށްބުނާނަމަ އެބުނެވެނީ ޤުރުއާނަކީ ރަސޫލާގެ ޞައްލަﷲ އަލައިހި ވަސައްލަމަގެ ބަސްފުޅުކަމަށެވެ. ނޭންގިތިބޭ ބުނެވޭ ބަހެއްގެ ނުބައިކަމާއެވެ.\nއެބައިމީހުންނަށް އެނަން ކިޔުނީ ކީއްވެ؟\nމިބައިމީހުންނަށް މިނަންކިޔުނީ މިބައިމީހުން ޤުރުއާނަށް ތަބާވާ ކަމަށް ބުނާތީއެވެ. ނަމަވެސް ޙަޤީޤަތަކީ މިއީ ޤުރުއާނަށް ތަބަޢަވާ ބަޔެއްނޫންކަމެވެ. އެބައިމީހުން ޤުރުއާނުގެ މާނަތައް އެބައިމީހުން ބޭނުންހާ ގޮތަކަށް ނަގައެވެ. އަދި އަނބުރައެވެ. އަދި މިބައިމީހުންވެސް އެތައްބައިތަކަކަށް ބެހެއެވެ. އަދި އޭގެ ތެރެއިން ވަކިމީހަކަށް ތަބަޢަވާ މީހުންނާއި އަދި އަމިއްލަ އަމިއްލައަށް އުޅޭމީހުންވެސް އުޅެއެވެ.\nމިބައިމީހުންގެ ދައުވާއަކީ ކޮބާ؟\nއަދި މިބައިމީހުން ދަޢުވާ ކުރާ ގޮތުގައި ރަސޫލާއަށް ﷲ ސުބުޙާނަހޫ ވަތަޢާލާ އެންގެވީ ހަމައެކަނީ ކީރިތި ޤުރުއާން މީސްތަކުންނަށް އަންގަވައިދެއްވުމަށެވެ. އަދި ޤުރުއާނުގައި ޢަމަލުކުރަން ޖެހޭ ހުރިހާކަމެއް ބަޔާންވެގެންވާކަމަށް އެބައިމީހުން ބުނެއެވެ. ނަމަވެސް މިއީ އެއްވެސް އަސްލެއްނެތް ވާހަކައެކެވެ. މިކަން އެނގެނީ ކީރިތި ޤުރުއާނުގެ މިއާޔަތުންނެވެ. ﷲ ސުބުޙަނަހޫ ވަތަޢާލާ ނިސާ ސޫރަތުގެ 80 ވަނަ އާޔަތުގައި ވަޙީކުރައްވައެވެ.\n"ފަހެ ރަސޫލާއަށް ކިޔަމަންވެއްޖެ މީހާ ހަމަޔަޤީނުންވެސް ﷲއަށް ކިޔަމަންތެރިވެއްޖެއެވެ."\nމިބައިމީހުން ބުނެއެވެ. ރަސޫލާގެ ސުންނަތަކީ އިތުރުކުރެވިފައިވާ މިޔަނި އެވެނި އެއްޗެކެވެ. އެޔަށް އަމަލުކުރާކަށް ނުޖެހޭނެއެވެ. ނަމަވެސް ކީރިތި ޤުރުއާނުގެ މަތީގައި އިސްވެގޮސްފައިވާ އާޔަތްތައް ނުފުދޭބާއެވެ. އަދި ރަސޫލާގެ ސުންނަތް އައިސްފައިވަނީ ޤުރުއާންވެސް އައިސްފައިވާ މަގުންނެވެ. އެއީ އެކަލޭގެފާނުގެ ޞަހާބީންގެ މަގުންނެވެ. އެޞަހާބީ ބޭކަލުންގެ ބައެއް ރިވާޔަތްތައް ދޮގުކުރި ބަޔަކު އެބޭކަލުން ގެންނެވި ޤުރުއާން ތެދުކުރާނެހެއްޔެވެ؟ މިއީ އެބައިމީހުންގެ ބާތިލު ދައުވާއެކެވެ.\nއަދި އެބައިމީހުންނަށް މިއާޔަތް ނުފެންނަނީ ހެއްޔެވެ؟ ﷲ ސުބުޙާނަހޫ ވަަތަޢާލާ އަންގަވަނީ އެކަލޭގެފާނު ދެއްވި ކޮންމެ އެއްޗެއްގައި ހިފުމަށެވެ. އަދި ނަހީކުރެއްވި ކޮންމެ އެއްޗެއް ދޫކޮށްލުމަށެވެ.\nوَمَا آتَاكُمُ الرَّ‌سُولُ فَخُذُوهُ وَمَا نَهَاكُمْ عَنْهُ فَانتَهُوا ۚ އަލްޙަޝްރު 7\nމާނައިގެ ތަރުޖަމާއީ: އަދި ރަސޫލާ(ޞައްލަﷲ އަލައިހި ވަސައްލަމަ) ގެނެސްދެއްވިތަކެތީގައި ތިޔަބައިމީހުން ހިފާށެވެ. އަދި އެކަލޭގެފާނު ތިޔަބައިމީހުންނަށް މަނާކުރެއްވި ކަންކަމުން ނަހީވެގަންނާށެވެ.\nއަދިވެސް ﷲ ސުބުޙާނަހޫ ވަތަޢާލާ އެވަޙީކުރައްވަނީއެވެ.لَّقَدْ كَانَ لَكُمْ فِي رَ‌سُولِ اللَّـهِ أُسْوَةٌ حَسَنَةٌ لِّمَن كَانَ يَرْ‌جُو اللَّـهَ وَالْيَوْمَ الْآخِرَ އަލް އަހްޒާބު 21\nހަމަކަށަވަރުން ﷲއާއި އަދި ޤިޔާމަތްދުވަހުގެ ދަރުމައަށް އުއްމީދުކުރާ މީހާއަށް ﷲގެ ރަސޫލާގެ ކިބައިގައި ރިވެތިވެގެންވާ ނަމޫނާއެއްވެއެވެ.\nއެނަމޫނާ އެކަލޭގެފާނު ގެންނެވިތަކެތީގައި ނުހިފައި އެތަކެތި ދޫކޮށްލުމުން ލިބޭނެތޯއެވެ. އަދި ޤުރުއާނަށް އީމާންވާ ކަމުގައި ވެވޭނެތޯއެވެ؟ ބުއްދީގެ އަހުލުވެރިންނޭވެ. ސައިތާނާގެ ވަސްވާހުގެ މައްޗަށް ތިޔަބއިމީހުންގެ ބުއްދިތައް އިސްކުރާށެވެ.\nމިސާލަކަށް ނަމާދުގެ ރަކުޢަތްތަކުގެ އަދަދާއި ނަމާދުގެ ވަޤުތުތައް ސީދާ ޤުރުއާނުގައި ބަޔާންވެގެންނުވެއެވެ. އަދި ވުޟޫގެ ސުންނަތްތަކާއި ތަވާފުކުރާއިރު ޖަހަންޖެހެނީ ހަތްބުރުކަމަށް ޤުރުއާނުގައި ބަޔާންވެގެނެއްނުވެއެވެ. އަހަރެމެންނަށް އެހުރިހާ ކަމެއް އެނގެނީ ރަސޫލާގެ ތޯހިރު ސުންނަތުންވެ. ބަންގިއާއި ޤަމަތާއި ނަމާދުގެ ވާޖިބުތަކާއި މިހުރިހާ ކަންކަމެއް އަޅުގަނޑުމެންނަށް އިނގެނީ ރަސޫލާ މުޙައްމަދު ޞައްލަﷲ ޢަލައިހި ވަސައްލަމަގެ ސުންނަތުންނެވެ. މިބައިމީހުން ބޭނުންވަނީ އިސްލާމްދީނުގެ މިފުރިހަމަ ނިޒާމު ފުނޑުފުނޑުކޮށްލައި ދީން މިބައިމީހުން ހިތުހުރިހާ ގޮތެއް ހަދާށެވެ. އަދި މިދީނުގެ ހައިބަތު ނަގާލުމަށެވެ.\nيَا أَيُّهَا الَّذِينَ آمَنُوا أَطِيعُوا اللَّـهَ وَأَطِيعُوا الرَّ‌سُولَ ... ނިސާ ސޫރަތުގެ 59 ވަނަ އާޔަތުން\nއޭ އީމާންވެއްޖެ މީސްތަކުންނޭވެ. ﷲއަށް ތިޔަބައިމީހުން ކިޔަމަންތެރިވާށެވެ. އަދި ރަސޫލާއަށް ތިޔަބައިމީހުން ކިޔަމަންތެރިވާށެވެ.\nޝެއިޚު ބިން ބާޒު ރަޙިމަހުﷲ ވިދާޅުވެފައިވެއެވެ. މިތަނުގައ ﷲ ސުބުހާނަހޫ ވަތަޢާލާ އެއިލާހަށް ކިޔަމަންތެރިވުމަށާއި އަދި އެއިލާހުގެ ރަސޫލާއަށް މުސްތަޤިއްލުކަމެއްގެ ގޮތުގައި ގެންނަވާފައިވެއެވެ. އަދި އަމުރުފުޅު ތަކުރާރު ވަކިންކުރައްވާފައިވެއެވެ. أَطِيعُوا اللَّـهَ وَأَطِيعُوا الرَّ‌سُولَ އަދި އެޔަށްފަހު ﷲ ތަބާރަކަވަތަޢާލާ ވަޙީކުރައްވާފައިވެއެވެ. وَأُولِي الْأَمْرِ مِنكُمْ ۖ މިތަނުގައި ޢަމުރުވަކިން ގެންނަވާފައިނުވެއެވެ. ސަބަބަކީ ކަންކަމާއި ހަވާލުވޭ ތިބޭ ވެރިންނަށް ކިޔަމަންތެރިވުންވަނީ ﷲއަށާއި ރަސޫލާއަށް ކިޔަމަންވުމުގައެވެ."\nކީރިތިޤުރުއާނާއި ރަސޫލާގެ ސުންނަތަކީ މިއިސްލާމްދީނުގެ މަސްދަރެވެ.\nއަދިވެސް ޝައިޚު ބިންބާޒު ރަޙިމަހުﷲ ވިދާޅުވެފައިވެއެވެ." ސުންނަތަށް އިންކާރުކޮށްފިމީހާ ނުވަތަ ކީރިތި ޤުރުއާނުން އެކަނިފުދޭނެކަމަށްބުނެ ރަސޫލާގެ ސުންނަތް ދޫކޮށްލުން ހުއްދަވާނެކަމަށް ބުނާމީހާއަކީ ބޮޑުވެގެންވާ ފުރެދުމަކުން މަގުފުރެދިފައިވާ އަދި އެހެންމީހުން މަގުފުރައްދާ ބޮޑުކުފުރުން މުރުތައްދުވެފައިވާ މީހެކެވެ. އެއީ އޭނާ ބުނިބަހުގެ ސަބަބުންނެވެ. އަދި މިބުނުން ނުވަތަ އިއުތިޤާދުވެގެންދާނީ ﷲއާއި އެއިލާހުގެ ރަސޫލާ ދޮގުކުރުމަށެވެ. އޭރުންވާނީ އޭނާގެ މައްޗަށް ﷲއާއި އެއިލާހުގެ ރަސޫލާ އަމުރުކުރައްވާފައިވާ ކަމަކަށް ދެކޮޅުހެދުމަށެވެ. އަދި ދެކޮޅުއެހެދީ އިސްލާމްދީނުގެ މައިގަނޑު އަޞްލަކަށެވެ."\nމިކަމުގެ ސަބަބުން ދީނުގައި ދެންބާކީ އޮންނާނީ ކޮންއެއްޗެއްހެއްޔެވެ؟ އަދި އެބައިމީހުން ބޭނުންވަނީ މީސްތަކުން ދީނާއި ދުރުކޮށް ގަތުމެވެ. އަދި ރަސޫލުﷲ ޞައްލަﷲ ޢަލައިހި ވަސައްލަމަ އަދި އެކަލޭގެފާނުގެ ޞަޙާބީން ގޮވާލެއްވި މަގުން މީސްތަކުން ދުރުކުރުމަށެވެ.\nމަދީނާ އިސްލާމީ ޔުނިވަރސިޓީގައި ކުއްލިއްޔަތުލް ޙަދީޘްގައި ކިޔަވާދެއްވާ އުސްތާޛެއްކަމަށްވާ ފާއިޒުލް ޤުރައިޝީ ވިދާޅުވެފައިވެއެވެ.\n"ޤުރުއާނިސްޓުންގެ މިސާލަކީ އުދުހިފައި ދާ ދޫންޏެއްގެ އެއްފިޔަ ބުރިކޮށްލާ މީހުންގެ މިސާލެވެ. އޭރުން ދޫނި ވަގުތުން ވެއްޓެއެވެ"\nމިއުއްމަތް ކިތައްބަޔަށް ބައިވާނެ؟ އަދި ނަޖާވާނެ ފިރުޤާއަކީ ކޮބާ؟\nދުޢާއަކީ ތަފާތު ބާތިލު ފިރުޤާތަކުގެ ކިބައިން އަޅުގަނޑުމެން ސަލާމަތްކުރައްވައި ޞައްޙަ އިސްލާމްދީނުގެ މަންހަޖުގައި ހިފައި ފައިތިލަ ސާބިތުކޮށްގެން ތިބުމުގެ ތައުފީޤު އަޅުގަނޑުމެން އެންމެންނަށް ﷲ ސުބުޙާނަހޫ ވަތަޢާލާ ދެއްވުމެވެ. އާމީން\n1. تدوين السنة لمحمد بن مطر الزهراني رحمه الله\n2. مجموع فتاوى لشيح بن باز رحمه الله\n3. مادة التوحيد, لصالح السندي جزاه الله خيرا.\nquran sects Thauheedh


Instagram gai hunna photo thah download kuran beynuntha?\nއަޙްމަދު ދާއޫދު / ލަންދޫ4މަސްކުރިން\t3 ޚިޔާލު\nސޯޝަލް ނެޓްވޯކްތަކުގެ ތެރެއިން އިންސްޓަގްރާމަކީ މިއަދު ޢާއްމުންގެ ވަރަށްބޮޑު މަޤްބޫލްކަމެއް ހޯދާފައިވާ ނެޓްވޯކެކެވެ. އަދި ވަކިން ޚާއްޞަކޮށް ޒުވާނުން އެކިފާޑު ފާޑުގެ ރީތި ފޮޓޯތައް ސޭވް ކުރުމާއި، ޝެއަރ ކުރުމަށް ބޭނުންކުރަމުންދާ ޚާއްޞަ ޕްލެޓް ފޯމެކެވެ. އެގޮތުން ފެޝަން އާއި ބިއުޓީއާ ގުޅުން ހުރި ފޮޓޯތަކަށް ހާއްސަ އެއްޗަކަށް މިހާރު އިންސްޓަގްރާމް ބަދަލުވަމުންދާއިރު އެކިއެކި ރީތި މާމެލާމެއްޔާއި، ރީތި މާހައުލުތަކުގެ ފޮޓޯތައް ވަރަށް ގިނަޢަދަދަކަށް އިންސްޓަގްރާމަށް އެކިފަރާތްތަކުން އަންނަނީ އަޕްލޯޑްކުރަމުންނެވެ.\nނަމަވެސް އިންސްޓަގްރާމްގައި ދެރަކަމަކީ ފޮޓޯއެއް ކިތަންމެ ރީތިވިޔަސް ޑައުންލޯޑް ކޮށްލެވެން ނީންނަކަމެވެ. ފޮޓޯއެއް ޑައުންލޯޑް ކުރަންވެއްޖިއްޔާ ވަރަށް ގިނަ ސަކަރާތްޖަހަންޖެހެއެވެ. އެހެންނޫނީ ދެންޖެހޭނީ ސްކްރީން ޝޮޓެއް ނަގާށެވެ.\nތިރީގައި މިބަޔާންކުރަނީ އިންސްޓަގްރާމްގެ ރީތި ފޮޓޯތައް ފަސޭހައިން ޑައުންލޯޑް ކުރެވިދާނެ ގޮތެކެވެ. މިނޫން ބައިވަރު ގޮތްތައްވެސް ހުރުން އެކަށީގެންވެއެވެ.\nއިންސްޓަ ގްރާމް އެކައުންޓުން ލޮގިންވާށެވެ.\nޑައުންލޯޑް ކުރަންބޭނުންވާ ފޮޓޯ ސެލެކްޓް ކޮށްލާށެވެ.\nފޮޓޯގެ ކަނާތްފަރާތުން މަތީކަނުން “އޮޕްޝަން” ( ތިރިއަށްވާގޮތަށް3ތިކި ޖަހާފައި އިންނަ ތަންކޮޅު ) އަށްދާށެވެ.\nނޯޓް: މިއޮޕްޝަން ލިބޭނީ ލޮގިންވެފައިވަނީ މޯބައިލް ފޯނުން ނުވަތަ ޓެބުން ނަމައެވެ. ޕީސީ އިން ނަމަ3ވަނަ ސްޓެޕް ހަދާކަށް ނުޖެހޭނެއެވެ. ޕީސީގަ ނަމަ ބްރައުޒަރއިން ފޮޓޯގެ ލިންކް ސެލެކްޓްކޮށްލުމަށްފަހު ރައިޓްކްލިކް އަކުން ކޮޕީކޮށްލާށެވެ.\nއޮޕްޝަން ބަޓަނަށް ގޮސް ފޮޓޯގެ ލިންކް އަށް ކްލިކް ކޮށްލާށެވެ. އޭރުން ފޮޓޯގަނޑު އިން ލިންކް ކްލިޕްބޯޑަށް ކޮޕީވާނެއެވެ.\nކޮޕީކޮށްލި ލިންކް “އޮންލައިން ޑައުންލޯޑަރސް” އަކަށް ޕޭސްޓް ކޮށްލާށެވެ. އޭރުން އިންސްޓަގްރާމްގެ ފޮޓޯ ސޭވް ކުރެވޭނެއެވެ.\nއިންސްޓަގްރާމް ޑައުންލޯޑަރސްގެ އެންމެ މަޝްހޫރޫ ދެ ވެބްސައިޓް އަކީ 10insta އާއި downloadgram އެވެ.\nމިއިން ކޮންމެވެސް އެއް ލިންކަކަށް ކްލިކް ކޮށްލުމުން އިތުރު ޓެބެއް ހުޅުވޭނެއެވެ.\nއެ ޓެބްއިން ފެންނަ ސައިޓްގައިވާ ގޮޅިއަށް ފޮޓޯގެ ލިންކް ޕޭސްޓް ކޮށްލާށެވެ.\nއޭރުން ބޭނުންވާ ހުރިހާ ފޮޓޯއެއް މިގޮތަށް ޑައުންލޯޑް ކުރެވިދާނެއެވެ.\nދުނިޔޭގެ ދެވަނައަށް އެންމެ ގިނަމީހުން ބޭނުންކުރާ ސޯޝަލް މީޑިއާ އެޕްލިކޭޝަން އިންސްޓަގްރާމް އިންވެސް ވީޑިއޯ ޗެޓް ކުރުމާއި، ވީޑިއޯ ކޯލް …\nއިންސްޓަގްރާމް ޕްލަސް ޕްލަސް ކިޔާއެއްޗެއް އިންނާނެ. ތިއަށްވުރެ މާގިނަ ކަންކަން ކޮއްލެވޭނެ މާ ފަސޭހަކޮއް\nތިއަށްވުރެ މާފަސޭހަ ސްކްރީން ޝޮޓެއް ނެގިޔަސް… ހެހެހެ. އެހެންނޫނީ އަދި މާފަސޭހަ ފޮޓޯއަށް ގޮސް ރައިޓްކްލިކް ދީފަ ސޭވް އޭސް ޖަހާލިޔަސް. .. ހަހަހަ


HEYRIYA: Eh Aailaa Ehgge 40 Haafizunge Mahaana Fuvamulakugai, Hageegathakee Koba? - Vaguthu\nއެއް އާއިލާއެއްގެ 40 ހާފިޒުންގެ މަހާނަ ފުވައްމުލަކުގައި، ހަގީގަތަކީ ކޮބާ؟\nފުވައްމުލަކު ކެޑޭރެ މިސްކިތުގައި ވަޅުލިކަމަށް ބުނާ 40 ހާފިޒުންގެ ތެރެއިން ދެ ހާފިޒެއްގެ މަހާނަ -- ވަގުތު އިމޭޖެސް: އިބްރާހިމް ޝާބިލް\n(ފުވައްމުލައް ސިޓީ) ކުރީގައި ހިނގާފައިވާ ކަންކަމާއި ދެކެވެމުންދާ ވާހަކަތަކަަކީ ބައެއް ފަހަރު ގަބޫލުކުރަން ދަތި ކަންކަމެވެ. އިހުގައި އުޅުނު މީހުންގެ އެ ވާހަކަތައް ކިޔައި ދެމުންދާ އިރު، އެ ވާހަކަތަކަކީ ތެދު ވާހަކަތަކެއް ކަމަށް އޭރު ވަރަށް ބޮޑަށް ގަބޫލު ކުރާ މީހުން އުޅެއެވެ.\nނަމަވެސް ޒަމާނަށް އަންނަމުންދާ ބަދަލުތަކާއެކު، އެ ވާހަކަތައް އަޅުގަނޑުމެންނާ ހަމައަށް އަންނަނީ އެންމެ ތާޒާކޮށެއް ނޫނެވެ. ވާހަކައިގެ ތެރެއަށް ފޮނިތޮއްޓާއި ކާފުރު ތޮޅި އަޅައެވެ. މި ވާހަކަތައް ކިޔައިދޭން ތިބޭ ކަމުވޮށިގެންވާ މީހުންވެސް މި ވާހަކަތައް ގަބޫލު ނުކުރާ ހަމައަށް ގޮސްފައި ވެއެވެ.\nމިއީ މިރަށުގައި އަހަރުތަކެއް ކުރިން ދިމާވިކަަމަށް ބުނާ ހާދިސާ އެކެވެ. ގަބޫލުކުރަން ދައްޗެވެ. ނަމަވެސް އެ މީހުން މި ވާހަކަތައް ކިޔާދެއެވެ.\nމިއީ މިރަށުން އެއް އާއިލާއެއްގެ 40 ކުދިން މަރުވި ކަމަށް ބުނާ ވާހަކައެކެވެ. މި ހުރިހާ ކުދިންނަކީ ފިރިހެން ކުދިން ކަމަށް މިރަށު މީހުން ބުނެ އުޅެއެވެ. ބައެއް މީހުން ބުނެ އުޅެނީ މި ކުދިންގެ ޖިންސެއް ނޭނގޭ ވާހަކައެވެ. އަދި މި ކުދިންނަކީ ހާފިޒުން ކަމަށްވެސް ބުނެ އުޅެއެވެ. މި ކުދިން ވަޅުލާފައިވާ ކަމަށް ބުނަނީ ކުރީގައި މިރަށު މީހުން ބޭނުން ކުރަމުންދާ މިސްކިތެއްގައެވެ. އެއީ މިރަށު މާދަޑު އަވަށުގައި ހުންނަ ކެޑޭރި މިސްކިތުގެ ގަބުރުސްތާނެވެ. މިއީ މިހާރު ހިމާޔަތްކޮށްފައިވާ މިސްކިތެކެވެ.\n"އާއްމުކޮށް ކުރިން މިސްކިތްތައް މި ހުންނަނީ ގަބުރުސްތާނާއި ގުޅިފައި ދެއްތޯ، އެ ގަބުރުސްތާނުގައި ގުރުއާން ދަސް 40 މީހެއްގެ މަހާނާ ހުންނަ ކަަމަށް އިހުއްސުރެ ބުނޭ" މިރަށުގައި ކުޑަކަތީބު ކަމާއި ބޮޑު ކަތީބު ކަން ކުރެއްވި މުހައްމަދު ވަހީދު އަހުމަދު ވިދާޅުވިއެވެ.\nއޭނާ ވިދާޅުވީ، އެ މިސްކިތް ތެރޭގައި އެ މަހާނަތައް ފާހަގަ ކުރުމަށް ރީތި ހިރިގަލެއް މަހާނައިގެ ބޯލާ ކޮޅުގައި ބާއްވާފައި އޮންނަ ކަމަށް އިހުގެ މީހުން ކިޔާ އުޅޭ ކަމަށެވެ.\n"އަޅުގަނޑުމެންވެސް ވަރަށް ގިނަ ހިރިގާ ދުށީމު، އެކަމަކު އަޅުގަނޑު ދެކެން ފެށިއިރު 40 ހަމަ ނުވޭ،" މުހައްމަދު ވަހީދު ވިދާޅުވިއެވެ.\nއެ ބުނާ 40 މިހުންނާ ގުޅޭގޮތުން ދެކެވެމުންދާ ވާހަކައަކީ ފްލޯކް ވާހަކައެއް ކަމަށް އަތޮޅު ގޭގައި ގިނަ ދުވަސްތަކެއް ވަންދެން މަސައްކަތް ކުރެއްވި ހުސައިން ޝަރީފް މުހައްމަދު ވަނީ ވިދާޅުވެފައެވެ.\nވަހީދު ވިދާޅުވީ، އެއީ އެއް އާއިލާއެއްގެ 40 މީހުން ކަމަށް ބުނެ އުޅޭ ކަމަށެވެ.\n"އެއީ އެކަމަކު ރަނގަޅު ވާހަކައެއް ނޫން، ފަހަރެއްގައި ވެދާނެ 40 ހާފިޒުން ވަޅުލާފައި އޮތީ ކަމަށް، އެކަމަކު މިސާލަކަށް ވެދާނެ އެ މިސްކިތަކީ ދުވަސްވީ މިސްކިތަކަށް ވީމަ، މެދުގައި ހުރީމައާއެކު، ހާފިޒަކު ނިޔާވީމަ ގޮސް އެ މިސްކިތުގައި ވަޅުލާފައި ކަމަށް ފާހަގަ ކުރަން ވެގެން ހިރިގަލެއް ބާއްވަނީ ކަމަށް". ހުސައިން ޝަރީފް މުހައްމަދު ވިދާޅުވިއެވެ.\nއެ މިސްކިތަށް ކުރި ޒިޔާރާތުގައި މި މަހާނަތައް ފެނުނެވެ. މި މަހާނަތައް ހުރީ އެކި ތަންތަނުގައެވެ. އަދި ބައެއް މަހާނަތައް ކައިރީގައި ހިރިގާ ބާއްވާފައި ހުރިތަންވެސް ފެނެއެވެ.\nވަހީދު ވިދާޅުވީ، އެ ކުދިން މަރުވި ކަމަށް ބުނަނީ ކޮންމެ ހަފްތާއެއްގެ ހުކުރު ދުވަހު ކަމަށެވެ. އަދި މިކަންތައް ފެށުނީ މާމަ އެ ކުދިންނާއި ދިމާލަށް ހުކުރު ދުވަހެއްގައި އެއްޗެހި ކިޔުނު ފަހުން ކަމަށް ވެއެވެ.\n"އެއީ ހުކުރަށް ދާން ހެދުން ތައްޔާރު ކުރާއިރު، އެ މީހުންގެ މާމަ ކަންނޭނގެ އައިސް މި ބުނީއޯ، ހާދަހާ ބޮޑު ކަމެކޭ ދޯއޭ ކޮންމެ ދުވަހަކު މިހާ ބައިވަރު ހެދުން ތައްޔާރު ކުރަން އެބަ ޖެހެއޭ، އެހެން ބުނުމާއި ގުޅިގެން އެގެއިން ކުއްޖަކު މަރުވަމުން މަރުވަމުން ގޮސް 40 ކުދިން މަރުވީއޯ". ވަހީދު ވިދާޅުވިއެވެ.\nވަހީދު ވިދާޅުވީ ފަހުން އެތަނުން ހިރިގާތައް މަދުވެފައިވާ ކަމަށެވެ.\nހާފިޒުން ފާހަގަކުރުމަށް ބޮލާކޮޅުގައި ބާއްވާފައިވާ ހިރިގާ -- ވަގުތު އިމޭޖެސް: އިބްރާހިމް ޝާބިލް\nމިއީ ތެދު ވާހަކައެއް ކަމަށް މިރަށު މީހުން ގަބޫލެއް ނުކުރެއެވެ.\nމިފަދަ ހާދިސާއެއްގެ ވާހަކަ، "ވަގުތު"ހޭރިޔާ ޓީމުން ލ. ފޮނަދޫއަށް ކުރި ދަތުރުގައި ހިއްސާކޮށްފައިވެއެވެ. އެގޮތުން އެ ފަހަރު ވެސް މި ވާހަކަތައް އެއްގޮތަކަށް ކިޔައިދީފައިވެއެވެ. އެކަމަކު ދެރަށުގެ ވާހަކާގައިވެސް ތަފާތު ކަމެއް އެބަ ހުއްޓެވެ. އެހެންކަމުން މިއީ ކޮން ރަށެއްގައި ހިނގާދިޔަ ކަމެއް ކަމާއި މެދު ސުވާލު އުފެދޭ ހިސާބަށް ގޮސްފިއެވެ.\nޖެނުއަރީ 15, 2021 23:33\nރާއްޖެ އިސްލާމުވި ވާހަކައިގަ އުޅުނު ރަންނަމާރިއަކީވެސް ތިކަހަލަ ވާހަކައެއް،\nޖެނުއަރީ 16, 2021 02:20\nވެފދާނެ ތެދަކަށް ވެސް. އެކަމަށް 40 ކުދިންވެސްލިބިދާނެ. ވިހާ ފަހަރު ތަކުގައި ގިނަ ކުދިން ވިހައި ފިއްޔާވެސް.\nޖެނުއަރީ 16, 2021 06:52\n...އހސްލުވެސް. މާމައަކަށް 40 ދަރިން ތިބެދާނެއެވެ. ކުރީގައި ރާއްޖޭގައި މީހެއްގެ 6ނޫނީ5ދަރިން ތިބޭ.\nހަގީގަތެއް އެކުލެވޭ ކަމެއް ހެން ހީވޭ. އިހުޒަމާނުގަ ކަންކަން ހިގާ ފަ ހުރެގެން ވާހަކަ ދެކެނީ. އެކަމަކު އާބާދީ. އިތުރުވަމުން ދިޔަ ގޮތަށް ބަލާ އިރު އެއް ފެފެ މެލީއެއްގަ 40 ޙާ ފިޒުން ތިބުމަކީ ދުރުކަމެއް. ެެެެެެެެެެެެެެެެެެެެެެެެެ\nޖެނުއަރީ 16, 2021 09:58\nޢެއް އާއިލާއެކޭ ބުނީމަ ކުޜީގެ އާއިލާތަޢް އުޅޭނީ އެކުގަ ވީމަ އުޅޭނެ ސަތޭކަވެސް ފުވައްމުލަކަކީ އެއްމެ ގިނަ ހާ ފިޒުން ތިބިރަށް އޭރުވެސް މިހާރުވެސް\nޖެނުއަރީ 16, 2021 11:25\nތިމާގެ އަމިއްލަ ލޮލުން ދުށް ކަމެއް ނޫނީ، އަދިކީއްތޯ، އަމިއްލަ ދެ ލޮލުން ދެކެފައިވާ ބައެއް ކަންތައްތައް ވެސް ގަބޫލުނުކުރާ މީހުން އުޅޭ. އަޅުގަނޑުމެންގެ ޙަޔާތުގައި މި ހިނގައިދާ ބައެއް ކަންކަމަކީ ޑޮކިއުމެންޓުކުރެވިފައި ހުށްޓަސް ނެތަސް މީގެ އަށްޑިހަ ނުވަދިހަ އަހަރު ފަހުން އަންނަ ބައެއް މީހުންނަށް ގަބޫލުކުރަން ދަތިވާނެ ނުވަތަ އެއްގޮތަކަށް ވެސް ގަބޫލުނުކުރާނެ ކަންކަން. އެހެނެކޭ ކިޔާފައި، އެކަމެއް ހިނގި ޒަމާނެއްގައި އެއީ ހިނގާފައި ނެތް ކަމަކަށްވާނެބާ؟


May mahu ge export aamdhanee 13 percent ithuru\nމޭ މަހު އެކްސްޕޯޓު 13 ޕަސެންޓު އިތުރު\nކަސްޓަމްސްގެ ވެހިކަލެއްގައި މުދާ އުފުލަނީ --\nމޭ މަހު ރާއްޖެއިން ބޭރަށް އެކްސްޕޯޓު ކުރި މުދާ 13 ޕަސެންޓު އިތުރު ވެއްޖެއެވެ.\nކަސްޓަމްސް އިން އާންމުކޮށްފައިވާ ތަފާސްހިސާބުތައް ދައްކާގޮތުން މިދިޔަ އަހަރުގެ މޭ މަހު ވަނީ 205 މިލިއަން ރުފިޔާގެ މުދާ އެކްސްޕޯޓު ކޮށްފައެވެ. މި އަހަރުގެ މޭ މަހު މި އަދަދު ވަނީ 236 އަށް އިތުރު ވެފައެވެ. މިއީ 13 ޕަސެންޓުގެ އިތުރު ވުމެކެވެ.\nދައުލަތައް ލިބުނު އާމްދަނީ އަށް ބަލާއިރު، މިދިޔަ އަަހަރު މޭ މަހު 236 މިލިއަން ރުފިޔާ ދައުލަތަށް ލިބިފަވާއިރު މި އަދަދު ވަނީ މި އަހަރުގެ މޭ މަހު 271 މިލިއަން ރުފިޔާއަށް އިތުރުވެފައެވެ. މިއީ 15 ޕަސެންޓުގެ އިތުރު އަަދަދެކެވެ.\nމިދިޔަ އަހަރުގެ މޭ މަހު ރާއްޖެއިން 3.5 ބިލިއަން ރުފިޔާގެ މުދާ އިމްޕޯޓް ކޮށްފައިވާއިރު، މި އަހަރުގެ މޭ މަހު މި ޢަދަދުވަނީ 3.6 ބިލިއަން ރުފިޔާއަށް އިތުރުވެފައެވެ. މިއީ މިދިޔަ އަހަރުގެ މޭ މަހާ އަޅާބަލާއިރު4ޕަސެންޓް އިތުރު އަދަދެކެވެ.\nމިދިޔަ މަހު އަގުގެ ގޮތުން ރާއްޖެއިން އެންމެ ގިނައިން މުދާ އެކްސްޕޯޓު ކޮށްފައިވަނީ ތިއިލެންޑަށެވެ. ތައިލެންޑަށް ވަނީ 47 ޕަސެންޓުގެ މުދާ އެކްސްޕޯޓުކޮށްފައެވެ. ޖަރުމަންވިލާތުން 12 ޕަސެންޓުގެ އަގުގެ މުދާ އެކްސްޕޯޓު ކޮށްފައިވާއިރު ފަރަންސޭސިވިލާތުން ވަނީ 8 ޕަސެންޓުގެ އަގުގެ މުދާ އެކްސްޕޯޓު ކޮށްފައެވެ\nމޭ މަހު ރާއްޖެއަށް އަގުގެ ގޮތުން އެންމެ ގިނައިން މުދާ އިމްޕޯޓު ކޮށްފައިވަނީ ޗައިނާ އިންނެވެ. ޗައިނާ އިން ވަނީ ރާއްޖެއަށް 22 ޕަސެންޓުގެ އަގުގެ މުދާ އިމްޕޯޓު ކޮށްފައެވެ. ޔޫއޭއީއިން 21 ޕަސެންޓުގެ އަގުގެ މުދާ އެތެރެކޮށްފަވާއިރު ދެން އެންމެ ގިނައިން ރާއްޖެ އަށް އަގުގެ މުދާ އެތެރެކޮށްފަވަނީ ސިންގަޕޫރުންނެވެ. އެއީ 12 ޕަސެންޓުގެ މުދަލެވެ.\nއުލިގަމަށް އަންނަ ޓޫރިސްޓު އުޅަނދު ފަހަރު ފީ ކުޑަކޮށްފި\nއިތުރު ބާވަތްތަކަކުން ޑިއުޓީ މާފު ކޮށްދެއްވައިފި


Ooredoo in Messi aai eku Zuvaan Masveriyaa dhakkalaifi\nއުރީދޫއިން މެސީއާއި އެކު ޒުވާން މަސްވެރިޔާ ދައްކާލައިފި\n- 11 months ago0- ރިމާހް\nއުރީދޫ މޯލްޑިވްސްގެ އިންޓަރނެޓްގެ ޚިދުމަތް އިޝްތިހާރުކުރުމަށް އާންމުކުރި އިސްތިހާރެއްގައި އާޖެންޓީނާ އަދި ބާސެލޯނާގެ މަޝްހޫރު ފުޓްބޯޅަ ކުޅުންތެރިޔާ ލަޔޮނެލް މެސީއާއި އެކު ދިވެހިރާއްޖޭގެ މަޝްހޫރު "ޒުވާން މަސްވެރިޔާ" ހަސަން ސާޖިން ފެނިއްޖެއެވެ.\nއުރީދޫއިން އިއްޔެ އާންމުކުރި މި އިސްތިހާރަށް ދަނީ ގިނަ ބަޔެއްގެ ތަރުހީބު ލިބެމުންނެވެ. އެ އިސްތިހާރުގައި ފެންނަ ގޮތުގައި މެސީ ޖަންގައްޔެއްގެ ތެރޭގައި ހުއްޓާ އޭލިއަން އުޅަނދަކުން އައިސް އޭނާ ނަގައިގެން ގެންދެއެވެ. ދެން ކުއްލިއަކަށް ފެންނަނީ ސާޖިން ވީޑިޔޯއެއް ބަލަން އިންދާ އެ ވީޑިޔޯ ބަފަރވެ، އޭނާ އަރިމައްޗަށް ބަލާލާއިރު ކައިރީގައި މެސީ ހުންނަ ތަނެވެ.\nފާހަގަކޮށްލެވޭ ގޮތުގައި ސާޖިންއާއި މެސީއަކީވެސް އުރީދޫގެ ދެ ބްރޭންޑް އެމްބެސެޑަރުންނެވެ. މީގެ ކުރިންވެސް މެސީ ކުޅެފައިވާ އުރީދޫގެ އިސްތިހާރުތަކުގައި ވަނީ ދިވެހިރާއްޖެ ދައްކާލާފައެވެ.\nއުރީދޫން ވަނީ އެކުންފުނީގެ ސުޕަރނެޓް ފިކްސްޑް ބްރޯޑްބޭންޑް ޕްލޭންތަކަށް އިއްޔެ ބޮޑެތި ބަދަލުތަކެއް ގެނެސްފައެވެ.\nމި ބަދަލުގެ ދަށުން ސުޕަރނެޓް ކަސްޓަމަރުންނަށް އިތުރު އަގަކާނުލާ، 5ގުނަ އިތުރު ސްޕީޑާއެކު %68 އާއި ހަމައަށް އިތުރު ޑޭޓާ ލިބިގެންދާނެއެވެ. މި ބަދަލާއެކު ތްރޮޓްލް އިންޓަނެޓް ސްޕީޑްވެސް ކުރިޔަށްވުރެ ހަލުވިވެ، ސުޕަރނެޓް އެޑޯންސްއާއެކުވެސް އިތުރު ޑޭޓާ ލިބިގެންދާނެއެވެ\nއުރީދޫއަށް އިންޓަރނޭޝަނަލް ބިޒްނަސް އެވޯޑްސްގައި އަދަދެއްގެ އެވޯޑްތަކެއް!09 months ago\nއުރީދޫ ފިކްސްޑް ބްރޯޑްބޭންޑްގެ ޚިދުމަތް ބ.ދަރަވަންދޫއަށް!09 months ago\nއަލިފާނުގެ ހާދިސާގައި އުރީދޫގެ ހެޑް އޮފީހަށްވެސް ވަނީ ގެއްލުންތަކެއް ލިބިފައި011 months ago\nއުރީދޫ އަތޮޅު ދުވުން ހަފްތާ ބަންދު ފަށައިފި011 months ago\nއުރީދޫ ސުޕަރނެޓް ފިކްސްޑް ބްރޯޑްބޭންޑް ޕްލޭންތައް އަޕްގްރޭޑްކޮށްފި011 months ago


Baiskoafu gaiu "Koavareh" release kohfi\nސިމްބޮލިކް ރެކޯޑްސްގެ އަލްބަމް "ކޯވަރެއް" ލޯންޗްކުރުމުގެ ތެރެއިން\nދިވެހި ހިޕްހޮޕް އަދި ރެޕް މިއުޒިކް ލޭބަލް، "ސިމްބޮލިކް ރެކޯޑްސް" ގެ އާ އަލްބަމް "ކޯވަރެއް" ބައިސްކޯފުގައި ރިލީޒް ކޮށްފި އެވެ.\nބައިސްކޯފު މެދުވެރިކޮށް ސިމްބޮލިކް ރެކޯޑްސްގެ އެހުންތެރިންނާއި ހަމައަށް ދޫކޮށްލި މި އަލްބަމްގައި 20 ލަވަ ހިމެނެ އެވެ. މި މަހު ފުރަތަމަ ދުވަހު ސިމްބޮލިކް ރެކޯޑްސް އިން ވަނީ އަލްބަމްގެ ޓައިޓްލް ސޯންގް "ކޯވަރެއް" ގެ ވީޑިއޯ ވެސް ދޫކޮށްލާފަ އެވެ. މި ލަވަައަށް ބޮޑު ތަރުހީބެއް ވެސް ލިބިފައި ވެއެވެ.\nސިމްބޮލިކް ރެކޯޑްސްގެ މި އަލްބަމަކީ ސިމްބޮލިކް ރެކޯޑްސްގެ އަށްވަނަ އަލްބަމެވެ. އަދި ހުރިހާ އެކްޓިވް އާޓިސްޓުންގެ އަޑު އެކީގައި އިވިގެންދާ ދެވަނަ އަލްބަމެވެ.\n"މި އަލްބަމްގައި 20 ލަވަ ހިމެނޭއިރު ޓައިޓްލް ސޯންގް 'ކޯވަރެއް' މިއަހަރު ފުރަތަމަ ދުވަހު ވަނީ ޔޫޓިއުބް މެދުވެރިކޮށް ދޫކޮށްލާފައި. މި ލަވަ މިހާތަނަށް އެއް ލައްކައަށް ވުރެ ގިނަ މީހުން ވަނީ އަޑުއަހާފަައި."\n"ކޯވަރެއް" މި އަލްބަމްގެ ދެވަނަ ވީޑިއޯ ލަވައެއް ބައިސްކޯފަށް އެކްސްކުލޫސިވްކޮށް ވަނީ ދޫކޮށްލާފަ އެވެ. މި ވީޑިއޯ އަކީ ޒުވާން އާޓިސްޓެއް ކަމުގައިވާ މުސްތަފާ މުހައްމަދު (ކުލަފިހި) އަދި ސިމްބޮލިކްގެ ފަރާތުން މުހައްމަދު ނަބީލް (ޓޯއީ) އެނިމޭޝަން ހަދައި އުފައްދާފައިވާ ވީޑިއޯއެކެވެ.\nކޯވަރެއް އަލްބަމް ލޯންޗްކުރުމުގެ އިވެންޓް ތެރެއިން\n"ވަރަށް ވަރަށް ބޮޑަށް ހިތްހަމަޖެހޭ މަސައްކަތާއި މެދު. ސިމްބޮލިކްރެކޯޑްސް އުފެދިގެން އައީވެސް އަޑުނެތް ބަޔަކަށް އަޑެއް ދޭން. އެހެންވެ އަބަދުވެސް ހިފަހައްޓާނެ އެކަން. ލަވަތަކުން ކިޔައި ދެނީ މުޖުތަމައުގެ އެކި އެކި ވާހަކަތައް. މި ފަންނަކީ ވަރަށް ބޮޑަށް ފަށުވިކޮށް ތިލަކޮށް ބުނަންވާ އެއްޗެއް ބުނުން. އަހަރުމެން ކުރި މަސައްކަތަކީ ހިޕްހޮޕް ކުރިއެރުވުން. ވަރަށް ގިނަ ބަޔަކު ދަނީ މިހާރު މި ލަވަތައް އަޑު އަހަމުން. ފޭނުންނަށް ބުނަނީ ފީޑްބެކް ދޭށޭ އެކި އެކި ޕްލެޓްފޯމްތަކުން. އަދިވެސް ދަސްކުރަމުން މި ދަނީ. ހިތްހަމަޖެހޭވަރަށް ފުރިހަމަކޮށް ގެނެސްދޭން" ސިމްބޮލިކް ރެކޯޑްސްގެ ފަރާތުން ވާހަކަ ދެއްކި އިސްމާއިލް އިފްހާމް (ޕެސްޓް) ބުންޏެވެ.\nޕެސްޓް އޭނާއަށް އެންމެ ކަމުދާ ގޮތަށް ފުރިހަމަ ކޮށްލެވުނު ކަމަށް ބުނަނީ "ޒިންމާ" މި ލަވައެވެ. އަދި ރައިޑޭ ބުނާގޮތުން އޭނާގެ މަސައްކަތުގެ ތެރެއިން ތަފާތު އެއްޗަކަށް ފާހަގަވީ "ދާއްބަ" ކިޔާ ލަވައެވެ.\nޑރ. ފާތިމަތު ޝިފްނާ\nޑރ. ފާތިމަތު ޝިފްނާގެ ދެ ލަވައެއް މި އަލްބަމްގައި ހިމެނެއެވެ. އައިޖީއެމްއެޗްގައި އިންޓާން އެއްގެ ގޮތުން މަސައްކަތްކުރާ ޝިފްނާ ގެ ފުރަތަމަ ރެޕް ލަވަ "މަންތިރި" އާއި އިތުރުން "އޭނާ" މި ލަވަ ހިމެނެ އެވެ. މިއީ ރާއްޖޭގައި އަންހެން އާޓިސްޓެއްގެ މިފަހުން އަޑުއިވޭ ސޯލޯ ރެޕް ލަވަކަމުގައި ވާނެއެވެ.


ތައާރުފް « އާމިނަތު ފާއިޒާ\nދިވެހި ޅެންވެރިކަމުގެ ބަގީޗާގެ ޑޭޒީމާ\nސަހަރާޔަކަށް ދިޔަސްވެސް ކިހިނެއްތަ ވަކިވެވޭނީ؟\nފަހަރެއްގެ ހިނދުކޮޅަކުވެސް ކިހިނެއްތަ ވަކިވެވޭނީ؟\nގ.ޑޭޒީމާގޭ އާމިނަތު ފާއިޒާ، “އަޅުގަނޑުގެ މަންމަ” ކުރައްވާފައިވާ ހުރިހާ މަސައްކަތްތަކެއް ވެބްސައިޓެއް މެދުވެރިކޮށް ދިވެހިރައްޔިތުންނާ ޙިއްސާކުރުމުގެ ވިސްނުން އައީ މީގެ އެތަކެއް އަހަރުކުރިން އަޅުގަނޑުގެ މަންމަ އަޅުގަނޑާކުރެއްވި ސުވާލަކާގުޅިގެންނެވެ. “މަންމަ މަރުވުމުން މަންމަގެ ފޮތްތަކަށް ހައްދަވާނީ ކިހިނެއްތޯ؟” އާދެ! އެދުވަހު އަޅުގަނޑު ދެންނެވީ “މަންމަ ކުރައްވާފައިވާ މަސައްކަތްޕުޅަކީ ދިވެހިންނަށްޓަކައި ކޮއްދެއްވާފައިވާ ޚިދުމަތްތަކަކަށްވާތީ، އެމަސައްކަތް އާންމުކޮށް އެންމެންނަށް ލިބޭނެގޮތަކަށް ހެދުމަކީ އެންމެ ރަނގަޅުގޮތްކަމަށް ފެންނަކަމަށެވެ.” މަންމަ މިކަމާ ހިތްޕުޅު ހަމަޖެހުނެވެ. އަދި އެދުވަހުންފެށިގެން މިމަސައްކަތް ކުރުމުގެ މަގު ތަނަވަސްވޭތޯ އަޅުގަނޑު މަސައްކަތް ފެށީމެވެ.\n2010 އޯގަސްޓު މަހުގެ ތެރޭގައި މަންމަގެ ނަންފުޅުގައި ޑޮމޭންއެއް ގަތީމެވެ. އަދި އެހިސާބުން މަންމަގެ ފޮތްކޮޅުތަށް ޑިޖިޓައިޒް ކުރުމުގެ މަސައްކަތް ފެށީމެވެ. މުޅިމަސައްކަތް ފެބްރުއަރީ 2011 އަށް ނިންމަން ވިސްނައިގެން މަސައްކަތް ކުރިނަމަވެސް މިކަން މިވީ މަންމަ އަވަހާރަވުމަށް ފަހުގައެވެ. އަޅުގަނޑު ހިތާމަކުރާ ކަމަކަށްއޮތީ މަންމަގެ ފާޑުވިދާޅުވުމެއް މިސައިޓަށް ލިބިފައިނުވާތީއެވެ. މިއީ މިސައިޓަށް ލިބުނު އެންމެ ބޮޑު އުނިކަންކަމުގައި އަޅުގަނޑު ދެކެމެވެ.\nމިސައިޓުގެ ޒަރިއްޔާއިން ދިވެހި ދަރިންނަށް މުޙިންމު އިރުޝާދުތަކަކާއި ތަރުބިއްޔަތުތަކެއް ލިބޭނެކަމަށް އަޅުގަނޑު ޤަބޫލުކުރަމެވެ. މިމަސައްކަތަކީ ތާރީޚީގޮތުންނާއި އަދަބީގޮތުން މުއްސަނދި އަދި އެހާމެ އަގުހުރި ޚިދުމަތްތަކެއްކަމަށްވާތީ މިމަސައްކަތްޕުޅުތަށް އިޙްތިރާމާއެކު ބޭނުންކުރެއްވުން އެދެމެވެ.\n1 ކޮމެންޓު\t»\nއެންމެ ކުޑަ އިރުން ފަށައިގެންވެސް ވަރަށް ބައްދަލު ކޮށްލާ ހިތްވާ ބޭކަނބަލެއް ޑެއިޒީމާ ފާއިޒާއަކީ. މިފަދަ މަސައްކަތްތައް މި ފަދަ ބޭފުޅުންގެ ބޭފުޅުން ކުރުމީ އަޅުގަނޑު އެކަން ވަރަށް ބޮޑައް ބަލައިގަންނަ އެހާމެ މުހިއްމު ކަމެއް ކަމުގައި ދެކެމެވެ.\nމިފަދަ ސައިޓެއް ގެނެސް ދެއްވި ކަމަށްޓަކައި މުހައްމަދު ހިލްމީއަށް ވަރަށް ބޮޑަށް ސުކުރިއްޔާ! މަރުހޫމާގެ ފުރާނައަށް ހެޔޮ ރަހުމަތް ލައްވާށި. އާމީން\nސަފްރާޒް )ޒެފްރޮކްސް) — 15/04/2011\nމިވެބްސައިޓްގައިވާ އާމިނަތު ފައިޒާގެ މަސްއްކަތްތައް ހުއްދަކުރެވިފައިވަނީ، ކްރިއޭޓިވް ކޮމަންސް ޙަވާލާދިނުމަށް - ވިޔަފާރިނޫން ބޭނުމަށް - އާއުފެއްދުމެއް ނުއުފެއްދުމަށް 3.0 ގެ ދަށުން ހުޅުވާލެވިފައިވާ ހުއްދައަކުންނެވެ.\n© 2022 Aminath Faiza. Maldives.\nWorks on this website by Aminath Faiza is licensed underaCreative Commons Attribution-NonCommercial-NoDerivs 3.0 Unported License.


Rape Ge Thumathaai Jalu Bandhun Ves Hagegee Loabi Marehnuvi - Vaguthu\nއިންޑިއާގެ އުއްތަރްޕްރަދޭޝް އަށް ނިސްބަތްވާ އުމުރުން 18 އަހަރުގެ އަންހެނަކު، ކުޑައިރު ލޯބީގެ ގޮތުން ގުޅިގެން އުޅުނު މީހަކާއި ދެކޮޅަށް އާއިލާއިން މަޖުބޫރުކޮށްގެން ރޭޕްގެ އިލްޒާމް އަޅުވައިގެން، ޖަލަށް ލާފައި ވަނިކޮށް ކައިވެނިކޮށްފިއެވެ.\nއެ ޒުވާނާއަށް 18 އަހަރު ފުރުނީ މާރިޗް މަސް ތެރޭގައެވެ. އޭގެ ދެ އަހަރު ކުރިން އޭނާއަށް އުމުރުން 16 އަހަރުގައި މައިންބަފައިން އޭނާއަށް މަޖުބޫރުކޮށް، އޭނާއަށް ބިރުދައްކާ، އެއިރު ލޯބީގެ ގޮތުން ގުޅިގެން އުޅުނު މީހާ އޭނާ ރަހީނުކޮށް ރޭޕް ކުރި ކަމަށް ބުނެފައި ވެއެވެ. އަދި އެ ބަޔާން ދިން ފަހުން އެ ޒުވާނާ ހައްޔަރު ކުރިއެވެ. އޭނާ ހައްޔަރުކޮށް ޖަލުގައި ނުވަ މަސް ދުވަސް ހޭދަކުރި ފަހުން ކަފާލާތުގެ ދަށުން އޭނާ ދޫކޮށްލީ މިދިޔަ އަހަރުގެ މާރިޗް މަސް ތެރޭގައެވެ.\nޚުޝީ ޕަތަކް ނަމަކަށް ކިޔާ އެ ޒުވާނާއަށް 18 ފުރުނީ މާރިޗް 31 ވަނަ ދުވަހުއެވެ. އޭނާ ލޯބީގެ ގޮތުން ގުޅިގެން އުޅުނު ވަރުން އަގްރަވަލް 20އ، އަކީ އެއްވެސް ކުށެއް ކޮށްފައި ނުވާ މީހެއް ކަމަށް ބުނެ ކޯޓުގައިި ޙުޝީ ވަނީ ބަޔާން ދީފައެވެ.\nމައިންބަފައިންގެ މަޖުބޫރުކޮށްގެން ދުރުވި އެ ދެ ލޯބިވެރިން ކައިވެނިކޮށްފައި ވަނީ މިދިޔަ އަންގާރަ ދުވަހުއެވެ.\nހުޝީ ބުނެފައިވާގޮތުގައި އޭނާ އާއި ވަރުން އާ ދެމީހުން ލޯބީގެ ގޮތުން ގުޅިގެން އުޅެން ފެށީ ގްރޭޑް 10 އިން ފެށިގެންނެވެ. އަދި އެމީހުން ދިމާވީ 2017 ވަނަ އަހަރު ކޯޗިންގ ކްލާހުން ކަމަށް ބުނެފައި ވެއެވެ.\nއަދި އެއިރު ލޯބިވެރިޔާއާ އާ ދެކޮޅަށް މައްސަލަ ޖެއްސީ 2019 ވަނަ އަހަރު ދެ މީހުން އެކުގައި ފެނިގެން މައިންބަފައިން މަޖުބޫރުކޮށްގެން ކަމަށް އޭނާ ބުންޏެވެ. އަދި އެއިރު މައިންބަފައިން އޭނާ ބްލެކްމެއިލްކޮށްފައި ވަނީ، ވަރުން އާ ދެކޮޅަށް ބަޔާން ނުދީފިނަމަ އަމިއްލަ މަރުވާނެ ކަމަށް ބުނެއެވެ.\nމިހާރު ހުޝީ އޭނާގެ ފިރިމީހާ ކައިރިއަށް ބަދަލުވެފައިވާއިރު، އޭނާ ކައިވެނި ކުރުމުގެ ކުރިން ވަނީ ފުލުހުން އެ މީހުންނަށް ރައްކާތެރިކަން ދިނުމަށްވެސް އެދިފައެވެ.\n"އަހަރެން ބިރުގަނޭ އަހަރެންގެ ބޮޑުބޭބެއިން އަހަރެން ކައިރިއަށް އައިސް އަހަރެން މަރާލަފާނެތީ، ރޭގެ ވަގުތެއްގައިވެސް އެ މީހުން އަހަރެންގެ ފިރިމީހާގެ ގެއަށް އައިސް އަހަރެންނާއި ފިރިމީހާއަށް އިންޒާރު ދިން". އާއިލާއާ ދެކޮޅަށް މައްސަލަ ހުށަނާޅާނެ ކަމަށް ބުނާ ޙުޝީ ބުންޏެވެ.\n"އަޅުގަނޑުމެން ފަހުން ގުޅުން ނުބާއްވަން، އެއީ އަހަރެންގެ ގާނޫނީ ވަކީލް ބުނީ، އަނެއްކާ އަހަރުމެން ބައްދަލު ކުރަން ފަށައިފިނަމަ މައްސަލަ އަހަރެންނާއި ދެކޮޅަށް ނިމި އަނބުރާ ޖަލަށް ލާފާނެ ކަމުގެ ބިރަށް". 2019 ވަނަ އަހަރުގެ ތެރޭގައި ލޯބިވެރިޔާ ރޭޕް ކުރި ކަމަށް ބުނާ މައްސަލާގައި ހައްޔަރު ކުރި ވަރުން ބުންޏެވެ.\nވަރުން ބުނީ، ހުޝީ އޭނާއަށް ގުޅައި ބައްދަލުކޮށް، އެ މައްސަލަ ކޯޓުން ނަގަން ދިޔަ ކަމަށެވެ. އަދި އޭގެ ފަހުން ދެ މީހުންގެ ގުޅުން ފެށި ކަމަށް ބުންޏެވެ.\nއެންމެ ފަހުން މައްސަލަ ނިމި ދެ މީހުންގެ ގުޅުން މި ވަނީ އަލުން ފެށިފައެވެ. އޭނާ ވަނީ މައިންބަފައިންގެ ގެއަށް ނުދާނެ ކަމަށް ބުނެފައެވެ.\nޙުޝީ ކޯޓަށް ހުށަހެޅި މައްސަލައިގެ އަޑުއެހުންތައް އޮގަސްޓް ދޭއްގައި ފަށާނެއެވެ.


Phone Athulumah Fahu Muhammaa Dhookoh Laifi - Vaguthu\nފޯނު އަތުލުމަށްފަހު މުހައްމާ ދޫކޮށްލައިފި\nފޯނު އަތުލުމަށްފަހު އިހަވަންދޫ ދާއިރާގެ މެމްބަރު މުހައްމަދު އަބްދުﷲ (މުހައްމާ) ދޫކޮށްލައިފިއެވެ.\nކުއްލި ނުރައްކަލުގެ ހާލަތުގެ ދަށުން މުހައްމާ މިއަދު ހައްޔަރުކުރީ ކެންގަރޫ ކިޑްސް ޕްރީ ސުކޫލު ކައިރިން ބުރުޒު މަގުންނެވެ. ފޯނު ހިފެހެއްޓުމަށްފަހު މުހައްމާ ދޫކޮށްލާފައިވަނީ މިއަދު ހަވީރުގެ ވަގުތެއްގައެވެ. މުހައްމާގެ ފޯނު ހިފެހެއްޓީ ފުލުހުން ބަލަމުންދާ މައްސަލައަކާއި ގުޅިގެންނެވެ.\nކުއްލި ނުރައްކަލުގެ ހާލަތުގެ ދަށުން ފުލުހުން ވަނީ މައްޗަންގޯޅި ދެކުނު ދާއިރާގެ މެންބަރު އަބްދުﷲ ސިނާނާއި، ދަނގެތީ ދާއިރާގެ މެންބަރު އިލްހާމް އަހުމަދާއި ދިއްގަރު ދާއިރާގެ މެންބަރު ފާރިސް މައުމޫނާއި ކިނބިދޫ ދާއިރާގެ މެންބަރު އަބްދުﷲ ރިޔާޒުގެ އިތުރުން ގަލޮޅުދެކުނު ދާއިރާގެ މެންބަރު މަހުލޫފު ހައްޔަރުކޮށްފައެވެ.\nރާއްޖޭގައި ކުއްލި ނުރައްކަލުގެ ހާލަތު އިއުލާނުކޮށްފައިވާއިރު، ކުރީގެ ރައީސް މައުމޫން އަބްދުލްގައްޔޫމް އާއި އުއްތަމަ ފަނޑިޔާރު އަބްދުﷲ ސައީދުގެ އިތުރުން ސުޕްރީމް ކޯޓުގެ ފަނޑިޔާރު އަލީ ހަމީދު ވެސް މިވަގުތު ހުންނެވީ ފުލުހުންގެ ބެލުމުގެ ދަށުގައެވެ.\nމި ތިން ބޭފުޅުން ހައްޔަރުކޮށްފައިވަނީ ރިޝްވަތުގެ މައްސަލައެއްގެ ތުހުމަތާއި ސަރުކާރު ވައްޓާލަން މަސައްކަތް ކުރި ކަމުގެ ތުހުމަތުގައެވެ.


Felivaru dalhumas bandu kuraathaa 40 aharu\nފެލިވަރުގައި ދަޅު މަސް ބަންދުކުރާތާ 40 އަހަރުު\nފެލިވަރު ދަޅު މަސް ބަންދުކުރާ ކާރުހާނާ 1986 ވަނަ އަހަރުގެ މިނިވަން ދުވަހު ހުޅުއްވައި ދެއްވުމަށްފަހު ރައީސް މައުމޫން ބައްލަވައި ލައްވަނީ- ފޮޓޯ: މިފްކޯ\nފެލިވަރުގައި ދަޅު މަސް ބަންދު ކުރާތާ 41 އަހަރު ފުރި، 40 ވަނަ އަހަރީ ދުވަސް މިފްކޯ އިން ފާހަގަ ކުރަން ފަށައިފި އެވެ.\nދިވެހި މަސްވެރިކަމުގެ އިންގިލާބު މި މަސައްކަތް ފެލިވަރު ދަޅު މަސް ބަންދުކުރާ ކާރުހާނާ ހުޅުއްވައި ދެއްވީ 1986 ވަނަ އަހަރުގެ ޖުމްހޫރީ ދުވަހުގެ މުނާސަބަތުގައި އޭރުގެ ރައީސް މައުމޫނު އަބްދުލް ގައްޔޫމު އެވެ.\nޅ. ފެލިވަރުގައި ޖަޕާނު އެއިޓް އެމްޓީ ކޭނަރީ އާއި ދިވެހި ސަރުކާރުން ހެދި ޖޮއިންޓްވެންޗާއެއްގެ ދަށުން މި ފެކްޓްރީ ހަދަން ނިންމީ 1977 ވަނަ އަހަރު އެވެ. އެގޮތުން މި ފެކްޓްރީ ރަސްމީކޮށް ހުޅުވައި މަސް ބަންދު ކުރުމުގެ މަސައްކަތް ފަށާފައިވަނީ 3، ފެބްރުއަރީ 1978 ވަނަ އަހަރު އެވެ. ފެލިވަރަށް މި އަހަރު 41 އަހަރު ފުރުނު ނަމަވެސް، މި އަހަރު 40 ވަނަ އަހަރީ ދުވަސް ފާހަގަ ކުރަނީ މިދިޔަ އަހަރު ފެލިވަރުގެ އަހަރީ ދުވަސް ފާހަގަ ނުކުރާތީ އެވެ.\nސަރުކާރުގެ މަސް ކުންފުނި، މޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ (މިފްކޯ) އިން ހުޅުވި ފެލިވަރު ފެކްޓްރީއާއެކު ރާއްޖޭގެ އެކްސްޕޯޓު ބޮޑުތަން އިތުރުވެގެން ދިޔަ އެވެ. މިގޮތުން ޓޫރިޒަމާ އެއްހަމައެއްގައި މި ފެކްޓްރީގެ ސަބަބުން ގިނަ ދުވަސްތަކެއް ވަންދެން މަސްވެރިކަން ހިފެހެއްޓިގެން ދިޔަ އެވެ.\nފެލިވަރުގެ 41 އަހަރުގެ ދިގު ތާރީހުގައި ނެރެފައިވާ ދަޅު މަހުގެ ބްރޭންޑުތައް- ފޮޓޯ: މިފްކޯ\nފެލިވަރު ދަޅު މަސް ބަންދުކުރާ ފެކްޓްރީ ހުޅުވުމުގެ ކުރިން ދިވެހިން ބާނާ މަހުން ހަމައެކަނި ރާއްޖެއަށް ލިބޭ އާމްދަނީއަކީ ހިކިމަސް އަވައްޓެރި ލަންކާއަށް ބޭރުކޮށްލުމެވެ. ނަމަވެސް ފެލިވަރުގެ ސަަބަބުން "މޯލްޑިވްސް" ގެ ނަމުގައި ޕްރިމިއަމް ޕްރޮޑަކްޓެއް ވަނީ އެކްސްޕޯޓު ކުރަން ފަށާފަ އެވެ.\nމިފްކޯ އިން ވަނީ ފެލިވަރުގެ އަހަރީ ދުވަހުގެ މުނާސަބަތުގައި ތަފާތު ހަަރަކާތްތަކެއް ހިންގަން ނިންމާފަ އެވެ. އަދި މި ފެކްޓްރީ ޒަމާނީ ބަދަލު ގެނެސް، އާ އުފެއްދުންތަކަށް ދިއުމުގެ ގޮތުން ގިނަ މަސައްކަތްތަކެއް ކުރައްވާ ކަމަށް އާ އެކްޓިން މެނޭޖިން ޑިރެކްޓަރު އިސްމާއިލް ފައުޒީ ވަނީ ވިދާޅުވެފަ އެވެ.\nފެލިވަރު ފެކްޓްރީއަށް މަސްވެރިން މަސް ކިރަނީ-ފޮޓޯ: މިފްކޯ\nއާ އެމްޑީ އިސްމާއިލް "އަވަސް" އަށް ވިދާޅުވެފައިވާ ގޮތުގައި ފެލިވަރަށް 41 އަހަރު ވެގެންދާއިރު، އެތަން އޮތީ ބޮޑު މަރާމާތަކަށް ބޭނުންވެފަ އެވެ. އެގޮތުން ފެލިވަރު ދަޅު މަސް ބަންދުކުރާ ކާރުހާނާ ކަމަށާ އެތަން ރަނގަޅު ކުރާނަމަ އަށް މިލިއަންއާ ޑޮލަރުގެ އިންވެސްޓް ކުރަން ޖެހޭނެ ކަމަށެވެ.\n"ފެލިވަރު އެންމެ ހާލަގައި އޮތީ. މަސް ދަޅު އުފައްދާއިރު ޖެހޭ މައްސަލައަކީ ބަފަ ސްޓޮކެއް ނެތުން. އެހެންވެ، މި ޖެހެނީ ބޯޓެއް ބާއްވައިގެން އޭގެން ނަގައިގެން ކޮންމެ ދުވަހަކު ކޭނަރީ އަށް ގެންދަން. މިއީ ބޮޑު ހަރަދެއް. އެހެންވެ، މިހާރުން މިހާރަށް ވެސް 1.8 މިލިއަން ޑޮލަރު މިކަމަށް އިންވެސްޓް ކުރަން ޖެހޭ. މަސް ގަތުމުގެ ކެޕޭސިޓީ 120 ޓަނަށް ދެވޭނީ މަސް ގަތުމުގެ އޮޕަރޭޝަން ރަނގަޅު ކޮށްގެން. އެންމެ ދެ ބޯޓު ފެލިވަރުގައި މިހާރު މި އޮތީ،" އިސްމާއލް ވިދާޅުވި އެވެ.\nފެލިވަރުގެ 41 އަހަރުގެ ދިގު ތާރީގައި މި ފެކްޓްރީވަނީ ދަޅު މަސް ތަފާތު ނަންތަކުގައި އެކި މާކެޓުތަކަށް އެކްސްޕޯޓު ކޮށްފަ އެވެ.\nމިޑް މާކެޓިން ޒޫމް މެދުވެރިކޮށް ވިޔަފާރިއަށް ފުރުސަތެއް\nމައި ކޮލެޖުން ދައްކަނީ ނަމޫނާއެއް


ޔުނިވަރސިޓީގެ އިންގްލިޝް ލޭންގުއޭޖް ކޮމްޕިޓެންސީ އިމްތިޙާނާ ބެހޭ\nޤައުމީ ޔުނިވަރސިޓީގެ ބައެއް ކޯސްތަކަށް ވަނުމަށް އެދޭ ފަރާތްތަކުގެ ތެރެއިން އިނގިރޭސިބަހުގެ ފާސް ނެތް ފަރާތްތަކަށް ވެސް ކޯހަށް ވަނުމުގެ ފުރުޞަތު ދިނުމުގެ ގޮތުން، އެފަދަ ފަރާތްތަކަށް އަމާޒުކޮށްގެން އިންގްލިޝް ލޭންގުއޭޖް ކޮމްޕިޓެންސީ އިމްތިޙާނެއް މިސެންޓަރުން ދަނީދެމުންނެވެ. މިގޮތުން 2019 ވަނަ އަހަރު އޮގަސްޓުގައި ޔުނިވަރސިޓީން ފެށުމަށް ހަމަޖެހިފައިވާ ކޯސްތަކަށް ވަނުމަށް އެދޭ ފަރާތްތަކަށް ބާއްވާ އިމްތިޙާން 16 ނޮވެމްބަރ 2019 ވާ ހޮނިހިރު ދުވަހުގެ ހެނދުނު 9:00 ގައި އޮންނާނެއެވެ. މާލޭގައި މި އިމްތިޙާން ބޭއްވުމަށް ހަމަޖެހިފައިވަނީ ޤައުމީ ޔުނިވަރސިޓީ އިދާރީ މަރުކަޒުގެ4ވަނަ ފަންގިފިލާގެ A4-14ކްލާސްރޫމްގައެވެ. ކެމްޕަސްތަކުގައި ނަމަ އެގްޒާމްހެދުމަށް ހަމަޖެހިފައިވަނީ އެ ކެމްޕަހެއްގައެވެ. މި އިމްތިޙާންގައި ބައިވެރިވާ ކެނޑިޑޭޓުން އިމްތިޙާން ފެށުމުގެ 30 މިނެޓް ކުރިން އިމްތިޙާން އޮންނަ ހޯލަށް ހާޒިރުވާންވާނެއެވެ.\nއިންގްލިޝް ލޭންގުއޭޖް ކޮމްޕިޓެންސީ އިމްތިޙާން (އެންޓްރެންސް އެގްޒޭމް) ގައި ބައިވެރިވުމަށް ބޭނުންވާ ފަރާތްތަކުން އިމްތިޙާނުގައި ބައިވެރިވުމަށް އެދޭ ފޯމު ފުރިހަމަކުރުމަށްފަހު، 12 ނޮވެމްބަރ 2019 ވާ އަންގާރަ ދުވަހުގެ 13:00 ގެ ކުރިން އިދާރީ މަރުކަޒުގައި ހުންނަ ރެވެނިޔު ސެކްޝަނަށް އިމްތިޙާނުގެ ފީއަށްވާ -/500 ރުފިޔާ (ފަސްސަތޭކަރުފިޔާ) ދެއްކުމަށްފަހު، އިމްތިޙާނުގައި ބައިވެރިވުމަށް އެދޭ ފޯމާއެކު އައިޑީ ކާޑުގެ ކޮޕީއެއް ސެންޓަރ ފޮރ ފައުންޑޭޝަން ސްޓަޑީޒްގެ އޮފީހަށް ހުށަހަޅަންވާނެއެވެ. މި ޔުނިވަރސިޓީގެ ކެމްޕަހެއްގައި އިމްތިޙާނު ހަދާނަމަ، އެކެމްޕަހަކަށްވެސް ފޯމު ހުށައެޅިދާނެއެވެ.\nމި އިމްތިޙާންގެ ނަތީޖާ ތައްޔާރު ވުމުން ކެނޑިނޭޓުންނަށް އެންގޭނެއެވެ.\nނަތީޖާ ލިބެން ހުންނާނީ ސެންޓަރ ފޮރ ފައުންޑޭޝަން ސްޓަޑީޒްގެ އޮފީހުން ލިބެން ހުންނާނެއެވެ.\nސުންގަޑި: 12 ނޮވެންބަރު 2019 0000


ދުވެލި – Vaahaka\nޝަމްވީލް December 24, 2019\t5 Comments\nViews: 1831\t51\nޓެކްސީގެ ދޮރު ބާރުބާރަށް ލައްޕައިލީމެވެ. ދުއްވާގަތީމެވެ. ނުތަނަވަސްވެގެންވާ ހިތަކާއެކީއެވެ. ބާރުބާރަށެވެ. މާނޭވާލަމުންނެވެ. ލިފްޓްގެ ދޮރު ހުޅުވައިލީމެވެ. 05 ވަަނަ ފަންފިފިލާއަށް ފިއްތައިލީމެވެ. ލިފްޓްގެ ދޮރު ހުޅުވުނުހެން ހީނުވަނީސް އަހަރެން ބާރުބާރަށް ހިނގައިގަތީމެވެ. މުޅި މާހައުލުގައިވަނީ އަބުއި ހިމޭންކަމެވެ. މިއަދު ހަމަ އެހާ ބަލިމީހުން މަދީ ހެއްޔެވެ؟ މިހާރު މީހުންގެ ސިއްހަތުގެ ހާލަތު ހަަމަ އެހާ ރަނގަޅުވީބާއެވެ؟ ނޫނީ އީދު ބަންދާ ދިމާކޮށް މާލޭަގައި ދިރުއުޅޭ މީހުން އެމީހުންގެ ރަށްތަކަށް ދިޔައީ ހެއްޔެވެ؟\nމާކަ ދުރަކަށް ހިނގާކަށް ނުޖެހުނެވެ. މިޒޫ އަހަރެންގެ ލޮލުގައި އަޅައިގަތެވެ. މުޅި މީހާވަނީ މިލާމޯޅިވެފައެވެ. އެމޫނުން އަބަދާއިއަބަދު ޞަދަޤާތްކުރަމުންދާ ހިނިތުންވުން މިއަދު ފެންނާކަށް ނެތެވެ. އެ ކުރަނގި ދެލޯވަނީ ރަތްވެ ދުޅަވެފައެވެ. އެ އިހިފަތު ބުމަ މިއަދު އެވަނީ ގޮށްޖެހިފައެވެ. ރޮނީއެވެ. ގިސްލަނީއެވެ. އަޑުން އަޑު ނަގައި ހަޅޭލަވަަނީއެވެ. ކައިރީ އަހަރެންގެ މަންމަ ހިތްވަރުގެ ބަސްތައް ދެމުން ދިޔައިރު މަންމަގެ ހާލު ވެސް ރަނގަޅެއް ނޫނެވެ. އަބަދުވެސް ރީތިކޮށް އޮމާންކޮށް ފުނާއެޅިފައިވާ އިސްތަށިގަނޑު މިއަދު ވަނީ ހޭވިފައެވެ. ދުފުމަށް ދެވިހިފައިވާ މަންމަ މިއަދު އަނގަޔަށް "މަޑިސީލަ" އެޅުމަށް އެވަނީ ހަނދާންނެތިފައެވެ.\n"މިޒޫ!! ކޮބައިތަ މާއިޒް؟ ކޮބައިތަ މަގޭ ދަރިފުޅު؟"\nމިޒޫގެ ފަރާތުން އަހަންނަކަށް ޖަވާބެއް ނުލިބުނެވެ. ވާހަކަދައްކާނެ ހިތްވަރު އެ ހަށިގަނޑުގައި ނެތީ ކަންނޭނގެއެވެ. ނޫނީ އަހަރެންދެކެ ރުޅިއައިސްހުރުމުގެ ސަބަބުން ވާަހަކަ ދައްކަން ބޭނުން ނުވަނީ ކަންނޭނގެއެވެ. އަހަރެން މިޒޫގެ އިހުސާސްތަކަށް އިހުތިރާމްކުރަމެވެ. މިއަދު އެފަކީރު ވާނެ ދެރަ އަހަރެންނަށް އަންދާޒާ ކޮށްލެވެއެވެ. 09 މަހާއި 09 ދުވަސްވަންދެން ހަށިގަނޑުގެ އެތެރޭަގައި ބޭއްވުމަށްފަހު އެތައް ވޭންތަކާއެކު ދުނިޔެއަށް އުފަންކުރި ދަރިފުޅަށް އެވަރު ކަމެއްް މެދުވެރިވުމުން އެފަދަ ކަމެއްވެދާނެކަމަށް ހުދު އަހަރެންގެ ޒަމީރު ވެސް ޤަބޫލުކުރެވެއެވެ.\nމާކައިރުތަކެއް ނުވަނީސް އިމަރޖެންސީ ކޮޓަރީގެ ދުރު ހުޅުވުނެވެ. ޑަކްޓަރު ދޮރުން ނިކުތްއިރު އަހަރެން ޑަކްޓަރުގެ މޫނުގެ އިހުސާސްތައް ވަރަށް ރަނގަޅަށް ދިރާސާކުރީމެވެ. ފުރަަތަމަ ރައްދުކުރީ ހިނިތުންވުމެކެވެ. އަދި ބޯ ދެކޮޅަށް ހޫރުވާލުމަށްފަހު މާޔޫސީވެގެންވާ ރާގެއްގައި ސޮރީއޭ ބުނި އަޑުވެސް އެހީމެވެ. އަހަރެންގެ އަންހެނުންނާއި މަންމަގެ ފަހަތުން އަހަރެން ވެސް ދުއްވައިގަތީމެވެ. އަހަރެންގެ ދަރިފުޅު ދެކިލުމަށް ކެތްމަދުވެފައިވާތީއެވެ. މާއިޒް ފެނުމާއެކު މިޒޫ ގޮސް ބާރުބާރަށް އެފަކީރުގެ ގައިގައި އޮޅުލައިގަނެވެ. އަދި އަޑުން އަޑުނަގައި ބާރަށް ރޯންފެށިއެވެ. ލޯތްބާއި އޯގާތެރިކަަމުން ފުރިގެންވާ ދޮޮނެއް މާއިޒްްގެ ނިތްކުރިއަށް ދިނެވެ. މައިވަންތަކަމުގެ ލޯބި ހާދަހާ ވަރުގަދައެވެ. އެ ލޯބި އަހަންނަށް ފެނުމުން އަހަރެން ވެސް ފެންކަޅި ކުރުވައިފިއެވެ.\nދެން މިޒޫއާއި މަންމައާ ދެމީހުން ދުއްވައިގަނީ ކައިރީގައި ހުރި ކުޑަކުޑަ ކޮޓަރިއެއް ފަދަ ތާކަށެވެ. އަަަހަރެންވެސް އެމީހުންގެ ފަހަތުން މަޑުން މަޑުން ދިޔައީމެވެ. ސުވާލުތަކުން ފުރިގެންވާ ހިތަކާއެކީއެވެ. އެ ކޮޓަރީގެ މެދުގައި ކުޑަކުޑަ އެނދެެއް އޮތެވެ. އެ އެނދުގެ މަތީ ކޮންމެވެސް މީހެއް ހިނަވައި ކަފުންކުރެވިފައިވެއެވެ. އެމީހާ ފެނުމާއެކު މަންމައާ މިޒޫ ދެމީހުންގެ ގައިގައި އޮޅުލާގަނުމަށް ބާރުބާރަށް ރޯންފެށިއެވެ. މިވަނީ ކިޔެއް ހެއްޔެވެ؟ ނިޔާވެގެން މިއުޅެނީ ކާކު ހެއްޔެވެ؟ މަންމައާާއި މިޒޫ އެވަރަށް ހިތާމައެކުރަނީ ކާކު ނިޔާވުމުން ހެއްޔެވެ؟\nސުވާލުތަކަށް ޖަވާބު ހޯދުމަށް އަވަސްވެ ގަތީމެވެ. މީހުން ގަނޑުގެ ތެރެއިން ޖާގަ ހަދަމުން އެމީހާގެ މޫނުފެންނަ ވަރަށް ކައިރިވީމެވެ. ކައިރީގައި ހުރި މުސްކުޅިފުރައިގެ ފިރިހެނެއް އެ މައްޔިތާގެ މޫނު ބަލައިލުމަށްޓަކައި މޫނުމަތީގައި އެޅިފައިވާ ހުދު ފޮތިގަނޑު ނެގިއެވެ. އެމީހާގެ މޫނުމަތިވަނީ ވަރަށް ބޮޑަށް ވެސް ޒަހަމްވެފައެވެ. ލޭތައް ނުހިކިހުރުމުން އެއީ ވަރަށް ފަހުން ދިމާވި ކޮންމެވެސް ހާދިސާއަކުން ޒަހަމްވި މީހެއްކަން އެނގުނެވެ. އެމީހާގެ ސިފަ އަހަރެންގެ ހިތަށް ނަގައިގަނުމަށް ނެގީ މަދު ސިކުންތުކޮޅެކެވެ.\nވަގުތު ޖެހިއްޖެއެވެ. ހަޤީޤަތާ ކުރިމަތީލަން ޖެހިއްޖެއެވެ. ތަޤްދީރުގެ ނިޔަާއަކާ ދެކޮޅު ހެދޭކަށްނެތެވެ. ގަބޫލުކުރަން ކިތަންމެ އުނދަގޫވިއެއްކަމަކު ގަބޫލުކުރަން ޖެހިއްޖެއެވެ. ހިނެވި ކަފުންކުރެވިފައިވަނީ ދެވަނަ މީހެއްނޫނެވެ. އަހަރެންނެވެ. އާއެކެވެ. އެއީ ށ.ފޯކައިދޫ އަލަނާސީގޭ މިއުވާން މުހައްމަދެވެ. މުހައްމަދު އަލީ އާއި ރަޝީދާ ހަސަންގެ ހުރި ހަމައެކަނި ދަރިފުޅެވެ. ފާތިމަތު މިޒުނާގެ ފިރިމީހާއެވެ. އަލީ މާއިޒްގެ ބައްޕައެވެ. ހުރިހާ ކަމެއް ވެސް ހަނދާނައަށް އައީ ދެނެވެ. އާއެކެވެ. އަހަރެންދިޔައީ މާއިޒް ގޮވައިގެން ސުކޫލަށެެވެ. ގަޑިޖެހެން ނުތަންވަޅުވެފައިވާ ގަޑިއެއްގައެވެ. 100 އަށް ސްޕީޑް ލައިގެން ސައިކަލު ދުއްވަމުން ދިޔައިރު ކުރިމަތިވާން މިއުޅޭ މުޞީބާތެއް އެއްގޮތަކަށް ވެސް ރޭކާނުލައެވެ. ސުކޫލާ ހަމައަށް ދިއުމަށް އެހާ ކައިރިވެފައިވަނިކޮށް އެފަދަ ކަމެއް މެދުވެރިވާނޭ ހިތަށް އަރާނީ ވެސް ފަހެ ކާކުހެއްޔެވެ؟ ހަނި ގޯޅިއަކުން ބާރުބާރަށް ދުއްވާފައި އައި ސައިކަލެއްގައި ޖެހި ނުރައްކާތެރި އެކްސިޑެންޓެއް ހިނގާނެކަމަށް ހީކުރާނީ ކާކުހެއްޔެވެ؟ ހަނދާނަށް އަންނަން ފަށައިފިއެވެ. އެ ސައިކަލު ޖެހުމާއެކު މާއިޒް ވިއްސައިގެންދިޔައީއެވެ. ނަމަވެސް މާތް ﷲ ގެ އިރާދަފުޅުން އެފަކީރު ވިއްސައިގެން ގޮސް ޖެހުނީ ވަރަށް ވެސް ނަސީބުގަދަކޮށެވެ. ބޮލަށް އެއްވެސް ގެއްލުމެއް ނުވާ ގޮތަށެވެ. ނަމަވެސް އަހަރެންނަކަށް އެ ނަޞީބެެއް ނުލިބުނެވެ. ބޯފަޅައިގެން ގޮސް ސިކުނޑިއަށް ލޭއެޅުނީއެވެ.\nލޯބި ދެމަފިރިއަކަށް އެމީހުންގެ ހުރި ހަމައެކަނި ދަރިފުޅު ގެއްލުނީއެވެ. އަންހެނެއް ހުވަފަތްވެއްޖެއެވެ. ދަރިއެއް ޔަތީމްވެ އެކަނިވެއްޖެއެވެ. އުމުރުން އެންމެ 25 އަހަރުގައި އަހަންނަށް ދުނިޔެއަށް އަލްވަދާއު ކިޔަން މިޖެހުނީ ކުޑަކުޑަކަމެއްގައި ފަރުވާކުޑަކުރުމުގެ ސަބަބުންނެވެ. އަަވަސްއަރުވާލެވި ދުއްވަމުންދިޔަ އުޅަނދަށް މާ ބޮޑު ސަމާލުކަމެއް ނުދެވުމުންނެވެ. ދުއްވުމަށް ކަނޑައަޅާފައި ދުވެލީގެ ލިމިޓް ފަަހަނައަޅައި ދިޔައީމެވެ. ޤާނޫނުތަކާއި ޤަވާއިދުތަކަށް ފުރިހަމައަށް އަމަލުނުކުރެވުމުގެ ސަބަބުންނެެވެ.\nVery well written and very interesting keep up the good work\nއުންމީދު ކުރަން ރީތި ވާނެކަމަށް ދެން ލިޔާ ވާހަކަތައް ވެސް..\nސިލްސިލާ ވާހަކަ އެއް ލިޔަން ފަށަންވީ ނޫންތޯ؟ ހުނަރު އެބަހުރި، ماشاء الله.. ماشاءالله.. ވާހަކަ އޮބިނޯންނަ ވަރަށް ރީތި! އެކަމަކު ވާހަކަ މާކުރީ!\nI like your stories so much….. Plxx will u start writing long stories….. Will wait


Gina dhuvas thakakah fahu Rishi Kapoor aai Neetu Singh ge filmeh\nގިނަ ދުވަސްތަކަކަށް ފަހު ރިޝީ އާއި ނީތޫގެ ފިލްމެއް\nރިޝީ އައި ނީތޫ\nރިޝީ ކަޕޫރާއި ނީތޫ ސިންގް އަކީ ހަތްދިހައިގެ އަހަރުތަކުގައި ހިންދީ ފިލްމު އިންޑަސްޓްރީގައި ވަރަށް ގަދަޔަށް ފިޔަޖެހި ޖޯޑެކެވެ. ގިނަ ޒަމާންތަކެއް ވަންދެން ފިލްމެއްގެ ލީޑް ރޯލުން ނުފެނި ތިބުމަށްފަހު މި ދެ އެކްޓަރުން އަނެއްކާ ވެސް އެކުގައި ފިލްމެއް ކުޅެން ވަނީ ނިންމާފަ އެވެ. ރިޝީ އާއި ނީތޫ ކުޅެން ހަމަޖެހިފައިވަނީ ބެންގޯލީ ފިލްމު "ބޭލާ ސެޝޭ" ގެ ހިންދީ ރިމޭކް އެވެ.\nބޭލާ ސެޝޭ" (ދި އެންޑް އޮފް ދަ ޑޭ، އޯޓަމް އޮފް ލައިފް) އަކީ ފެމެލީ ޑްރާމާ އެކެވެ. މީގެ ހިންދީ ރިމޭކް ޕްރޮޑިއުސްކުރަނީ ރިލައަންސް އިންނެވެ.\nމިހާރު މި ފިލްމު ކުޅެން ރިޝީ އާއި ނީތޫ ވަނީ އެއްބަސްވެފަ އެވެ. މިއީ ދަރިފުޅު ރަންބީރު ކަޕޫރުގެ "ބޭޝަރަމް" ގައި ކުޑަ ރޯލެއް އަދާކޮށްފައިވީ ނަމަވެސް މުހިއްމު ރޯލަކުން މި ދެމަފިރިން އެކުގައި ފެންނާނެ ފުރަތަމަ ފިލްމަށް ވާނެ އެވެ.\nރިޝީ އާއި ނީތޫ ފުރަތަމަ އެކުގައި ކުޅުނު ފިލްމަކީ 1974 ގައި ރިލިޒްކުރި "ޒެހެރީލާ އިންސާން" އެވެ. އަދި މި ދެ އެކްޓަރު އެންމެ ފަހުން އެކުގައި ކުޅުނީ 1980 ގައި ނުކުތް "ދަން ދައުލަތު" އެވެ. އެހެންކަމުން މިއީ ގާތްގަނޑަކަށް 40 ވަރަކަށް އަހަރަށް ފަހު ލީޑް ރޯލަކުން މި ދެ ތަރިން ފެންނާނެ ފުރަތަމަ ފިލްމަށް ވާނެ އެވެ.\nމި ފިލްމުގައި ރިޝީ ކުޅެނީ ބެންގޯލީ ފިލްމުގައި ސޯމިތުރާ ޗެޓަޖީ އަދާކުރި ބައެވެ. ނީތޫ ކުޅެނީ ސްވަތިލޭކާ ސެންގުޕްތައިސް ކުޅުނު ބައެވެ.\n"ބެލޭ ސެޝޭ" އަކީ ދުވަސްވީ ދެމަފިރިއެއްގެ ހަޔާތުގެ ދަތުރުގެ ސަފުހާ ތަކެކެވެ. ސާޅީހަކަށް އަހަރު ކައިވެނިކޮށްގެން އުޅުނު ދެމަފިރިއަކަށް ވަކިވާން ޖެހުނު ގޮތާއި އެމީހުންގެ ލޯތްބާއި ފުރިހަމަ ނުކުރެވުނު ވައުދު ތަކާއި އުންމީދު ތަކެވެ.\nމި ފިލްމުގެ ލީޑް ރޯލު ކުރިން ކުޅެން ހަމަޖެހިފައި އޮތީ އަމީތާބު ބައްޗަން އެވެ. ނަމަވެސް އޭނާއަށް ކުޅެވޭ ގޮތް ނުވުމުން ދެން އެ ރޯލަށް ހަމަޖެހުނީ ނާނާ ޕަޓޭކަރް އެވެ. ނާނާ އަށް ފިލްމު ނުކުޅެވުނީ އޭނާ ބަތަލާއަކަށް ޖިންސީ ފުރައްސާރަ ކުރި ކަމަށް ބުނެ ކުރެވުނު ތުހުމަތުތަކާ ގުޅިގެންނެވެ. ރިޝީ އަށް ފިލްމު ލިބުނީ އެހެންވެ އެވެ.\nރިޝީ މި ފިލްމުގެ މަސައްކަތް ފަށާނީ އޭނާއަށް ނުނިންމި އޮތް ޖޫހީ ޗައުލާ ބަތަލާގެ ބައި ކުޅޭ ފިލްމެއްގެ މަސައްކަތް ނިންމާލުމަށް ފަހުގަ އެވެ. އަދި ވަކި ނަމެއް ހަމަނުޖެހޭ މި ފިލްމުގެ މަސައްކަތް ރިޝީ އަށް ހުއްޓާލަން ޖެހުނީ މިއަހަރުގެ ކުރީކޮޅު އޭނާއަށް ކެންސަރު ޖެހިފައިވާކަން އެނގިގެން އެމެރިކާއަށް ފަރުވާ އަށް ދާން ޖެހުމުގެ ސަބަބުންނެވެ.\nރިޝީ މިހާރު ވަނީ މުޅިން ރަނގަޅުވެސް އެނބުރި އިންޑިއާ އަށް އައިސް ފިލްމީ މަސައްކަތް ފަށާފަ އެވެ. އެގޮތުން އޭނާގެ ފުރަތަމަ ރިލީޒްކުރަން ހަމަޖެހިފައިވާ ފިލްމަކީ އަންނަ ޑިސެމްބަރު 13 ވަނަ ދުވަހު ނެރެން ހަމަޖެހިފައިވަނީ "ދަ ބޮޑީ" އެވެ.


India in Covishield vaccine lanka ah genaithaa 1 dhuvasfahun jahan fashaifi\nއިންޑިއާއިން ކޮވިޝިލްޑް ލަންކާއަށް ގެނައިތާ އެއް ދުވަސްފަހުން ޖަހަން ފަށައިފި\nއަވަށްޓެރި ސްރީލަންކާއަށް އިންޑިއާއިން ހަދިޔާ ކުރި ކޮވިޝީލްޑް ވެކްސިން ޖަހަނީ\nމިދިޔަ ބުރާސްފަތި ދުވަހު އިންޑިއާއިން ލަންކާއަށް ހަދިޔާކުރި 500،000 ކޮވިޝީލްޑް ވެކްސިން ލިބުނުތާ އެއް ދުވަސްފަހުން ވެކްސިން ޖަހަން ފަށައިފިއެވެ.\nލަންކާއަށް ގެނައި ވެކްސިން އިއްޔެ އެންމެ ފުރަތަމަ ޖަހައިފައި ވަނީ އެ ގައުމުގެ ތިން ސިފައިންނާއި ޑޮކްޓަރަކަށެވެ. ލަންކާގެ ސަރުކާރުން ބުނެފައިވާ ގޮތުންނަމަ އެ ވެކްސިން ޖެހުމުގެ ފުރަތަމަ ބުރުގައި ޖުމްލަ 170،000 ފަރުދަކު އެ ވެކްސިން ޖަހާނެއެވެ. މީގެ ތެރޭގައި ހިމެނެނީ 150،000 ހެލްތު ވޯކަރުންނާއި 120،00 ޓްރައި-ފޯސްގެ މީހުނެވެ. މި ބުރުގައި ވެކްސިން ބެހިފައި ވަނީ ލަންކާގެ ހުޅަނގުގައި ހުރ ހަ ހޮސްޕިޓަލަކަށެވެ.\nއިންޑިއާއިން ހަދިޔާގެ ގޮތުގައި ލިބުނު 500،000 ވެކްސިންއަކީ ލަންކާގެ ފުރަތަމަ ކޯވިޑް ވެކްސިންއެވެ. އަދި މިއާއެކު ފެބްރުއަރީ މަހުގެ މެދުތެރޭގައި ޗައިނާއިން ވެސް ލަންކާއަށް ގިނަ އަދަދެއްގެ ވެކްސިން ލިބޭނެކަން ވަނީ ޔަގީން ކޮށްފައެވެ. އަދި މީގެ އިތުރުން، ލަންކާއިން ވަނީ ރަޝިއާއާ ވެސް ވެކްސިންގެ ޝިޕްމެންޓްއަކަށް ވާހަކަ ދައްކާފައިއެވެ.\nސްރީ ލަންކާއަށް ކޯވިޑް ވެކްސިން ލިބިފައި މި ވަނީ ކޮވިޑުގެ ހާލަތު އެ ގައުމުގައި ވަރަށް ބޮޑަށް ގޯސްވެފައި ވަނިކޮށެވެ. މިދިޔަ ބުރާސްފަތި ދުވަހުގައި ލަންކާއިން އެއް ދުވަހެއްގައި ރެކޯޑު އަދަދަކަށް 892 މީހުން ޕޮސިޓިވްވެފައިވެއެވެ. މިހާތަނަށް ކޯވިޑް-19ގެ ސަބަބުން ލަންކާއިން 297 މީހުން މަރުވެފައިވެއެވެ.


vnews - Arsenal ladhuvethi gothakah keti iru City aai Tottenham4vana burah\nއާސެނަލް ލަދުވެތި ގޮތަކަށް ކެޓިއިރު ސިޓީއާ ޓޮޓެންހަމް ހަތަރުވަނަ ބުރަށް\nއާސެނަލް ކެޓުމާއެކު އެ ޓީމުގެ ކުޅުންތެރިން މާޔޫސްވެފައި\nއިނގިރޭސި އެފްއޭ ކަޕުން ލަދުވެތި ގޮތަކަށް އެންމެފަހުގެ ޗެމްޕިއަން އާސެނަލް ކެޓިއިރު މުބާރާތުގެ ހަތަރުވަނަ ބުރުން ޓޮޓެންހަމް އާއި މެންޗެސްޓަ ސިޓީ ޖާގަ ހޯދައިފި އެވެ.\nމުބާރާތުގެ އެންމެ ފަހުގެ ޗެމްޕިއަން އަދި މި މުބާރާތުގެ އެންމެ ކާމިޔާބު ޓީމު އާސެނަލް ކެޓީ ރަށުން ބޭރުގައި 4-2 ގެ ނަތީޖާއަކުން ނޮޓިންހަމް ފޮރެސްޓް އަތުން ބަލިވެގެންނެވެ. މި މެޗަށް އާސެނަލް ނުކުތީ ގިނަ ބަދަލުތަކަކާއެކު އެވެ. މެޗުގެ ފުރަތަމަ ލަނޑު ޖަހާ ލީޑު ނެގީ ނޮޓިންގްހަމް ފޮރެސްޓްއިންނެވެ. މެޗުގެ 20 ވަނަ މިނެޓުގައި އެ ޓީމަށް ލީޑު ނަގައިދިނީ އެރިކް ލަކާއި އެވެ. މި ލަނޑު ޖެހިތާ ތިން މިނެޓު ފަހުން މާޓެސެކާ އާސެނަލްއަށް ލަނޑެއް ޖަހައިދީ ނަތީޖާ އެއްވަރުކޮށްދިން ނަމަވެސް ލައިކާ ވަނީ ފުރަތަމަ ހާފު ނިމެން މިނެޓަކަށް ވެފައިވަނިކޮށް ލަނޑެއް ޖަހައިދީ ނޮޓިންގްހަމް ފޮރެސްޓަށް އަލުން އަނބުރާ ލީޑު ނަގައިދީފަ އެވެ.\nމެޗުގެ 64 ވަނަ މިނެޓުގައި ބެން ބްރެޓޮން ވަނީ ލިބުނު ޕެނަލްޓީއަކުން ލަނޑެއް ޖަހައިދީ ނޮޓިންގްހަމް ފޮރެސްޓްގެ ލީޑު ފުޅާކޮށްދީފަ އެވެ. މެޗުގެ 79 ވަނަ މިނެޓުގައި ޑެނީ ވެލްބެކް ލަނޑެއް ޖަހައިދީ އާސެނަލްއަށް ހަތަރުވަނަ ބުރުގެ އުއްމީދު އާކޮށްދިން ނަމަވެސް ކިއެރަން ޑޮވެލް ވަނީ މެޗުގެ 85 ވަނަ މިނެޓުގައި ލަނޑެއް ޖަހައިދީ ނޮޓިންގްހަމް ފޮރެސްޓަށް ހަތަރުވަނަ ބުރުގެ ޖާގައެއް ކަށަވަރުކޮށްދީފަ އެވެ.\nމި މުބާރާތުގެ ހަތަރުވަނަ ބުރުން ޓޮޓެންހަމް ޖާގަ ހޯދީ އަމިއްލަ ދަނޑުގައި 3-0 ގެ ނަތީޖާއަކުން އޭއެފްސީ ވިމްބެލްޑަން ބަލިކޮށްގެންނެވެ. މެޗުގެ 63 ވަނަ މިނެޓުގައި މޫސާ ސިސޯކޯ ތަނަވަސްކޮށްދިން ފުރުސަތަކުން ހެރީ ކޭން ލީޑުނެގިއިރު މި ގޯލު ޖެހިތާ ދެ މިނެޓުފަހުން ކޭން ވަނީ ޓޮޓެންހަމްގެ ލީޑު އިތުރަށް ފުޅާކޮށްދީފަ އެވެ. ޓޮޓެންހަމްއަށް ހަތަރުވަނަ ބުރުގެ ޖާގައެއް ކަށަވަރުވެގެން ދިޔައީ މެޗުގެ 71 ވަނަ މިނެޓުގައި ޔާން ވަޓޮންގްހެން އެ ޓީމަށް ޖަހައިދިން ލަނޑުންނެވެ.\nމެންޗެސްޓަ ސިޓީ ހަތަރުވަނަ ބުރުން ޖާގަ ހޯދީ ބާންލީ އަތުން 4-1 އިން މޮޅުވެގެންނެވެ. ސިޓީގެ ދަނޑުގައި ކުޅުނު މެޗުގައި ލީޑު ނެގީ ބާންލީންނެވެ. އެ ޓީމަށް 25 ވަނަ މިނެޓުގައި ގޯލް ޖަހައިދިނީ އޭޝްލީ ބާންސް އެވެ. ސިޓީ އަށް އެއްވަރުކޮށްދިނީ ވެސް އަދި ލީޑު ނަގައިދިނީ ވެސް ސާޖިއޯ އަގުއޭރޯ އެވެ. އޭނާ ގޯލް ޖެހީ 56 ވަނަ މިނެޓާއި 58 ވަނަ މިނެޓުގަ އެވެ. އެ ޓީމުގެ ތިންވަނަ ގޯލް 71 ވަނަ މިނެޓުގައި ލެރޯއީ ސާނޭ ޖެހިއިރު ފަހު ލަނޑު 82 ވަނަ މިނެޓުގައި ޖެހީ ބެނާޑޯ ސިލްވާ އެވެ.


Trump Ge Dhoshee Dharifulhu Covid-19 Ah Fassivejje - Vaguthu\nޓްރަމްޕްގެ ދޮށީ ދަރިފުޅު ކޮވިޑް-19 އަށް ފައްސިވެއްޖެ\nއެމެރިކާގެ ރައީސް ޑޮނަލްޑް ޓްރަމްޕްގެ ދޮށީ ދަރިފުޅު ޓްރަމްޕް ޖޭއާރް (ޑޮން) ކޮވިޑް-19 އަށް ފައްސިވެއްޖެއެވެ.\nއެމެރިކާގެ މީޑިއާތަކަށް ޑޮންގެ ތަރުޖަމާން ކަށަވަރު ކޮށްދީފައިވާ ގޮތުގައި އުމުރުން 42 އަހަރުގެ ޑޮން ކޮވިޑް-19 އަށް ފައްސިވީ މިހަފްތާގެ ކުރީކޮޅުއެވެ. އޭނާގެ ކިބައިން ބަލީގެ އަލާމާތްތައް ނުފެންނަ ކަމަށް ތަރުޖަމާން ވިދާޅުވިއެވެ.\n"މިހަފްތާގެ ކުރީކޮޅު ޑޮން ވަނީ ކޮވިޑް-19 އަށް ފައްސިވުމުން އަމިއްލައަށް ކަރަންޓީން ވެފައި. ބަލީގެ އެއްވެސް އަލާމާތެއް ޑޮންގެ ކިބައިން ނުފެނޭ. ނަމަވެސް ސިއްހީ މާހިރުން އެކުލަވާލާފައިވާ ގައިޑްލައިންތަކަށް ތަބާވުމުގެ ގޮތުން ޑޮން ހުންނެވީ ކަރަންޓީންގައި." ތަރުޖަމާން ވިދާޅުވިއެވެ.\nއޮކްޓޯބަރ މަހުގެ ކުރީކޮޅު އެމެރިކާގެ ރައީސް ޓްރަމްޕް އާއި ފަސްޓްލޭޑީ އަދި ޓްރަމްޕްގެ އެންމެ ހަގު ދަރިފުޅު ބެރޮން ވެސް ކޮވިޑް-19 އަށް ފައްސިވިއެވެ. ޓްރަމްޕް ކޮވިޑް-19 އަށް ފައްސިވުމުން ހޮސްޕިޓަލްގައި އެޑްމިޓް ކޮށްގެން ޓްރަމްޕް އަށް ފަރުވާ ދޭން ޖެހުނެވެ. ނަމަވެސް ޓްރަމްޕްގެ ހާލު ސީރިއަސްއެއް ނުވެއެވެ.\nއެމެރިކާގެ ސިޔާސީ މަސްރަހުގައި އިސްކޮށް ހަރަކާތްތެރިވާ ވަރަށް ގިނަ ބޭފުޅުން ވަނީ މިހާތަނަށް ކޮވިޑް-19 އަށް ފައްސިވެފައެވެ. އޭގެތެރޭގައި ސެނެޓްގެ ހަތް މެންބަރުން ވެސް ހިމެނެއެވެ.\nޓްރަމްޕްގެ ދޮށީ ދަރިފުޅު ކޮވިޑް-19 އަށް ފައްސިވެފައި މިވަނީ ކޮވިޑް-19 ކޮންޓްރޯލް ކުރަން އެމެރިކާގެ ސަރުކާރުން އެކަށީގެންވާ ވަރާއި ގާތަށް ވެސް މަސައްކަތް ނުކުރާތީ ހާލަތު ވަރަށް ބޮޑަށް ގޯސްވެފައި ވަނިކޮށެވެ.\nއެމެރިކާ އިން މިހާތަނަށް 11.8 މިލިއަނަށްވުރެ ގިނަ މީހުން ކޮވިޑް-19 އަށް ފައްސިވެ 254000 އަށްވުރެ ގިނަ މީހުން ވަނީ ކޮވިޑް-19 ޖެހިގެން މަރުވެފައެވެ.\nނޮވެމްބަރު 21, 2020 09:42\nނޮވެމްބަރު 21, 2020 17:43\nހެޔޮ ވިސްނުން ދެއްވުމަށް އެދި ދުޢާ ކޮއްބަލަ. އޭނަ ވެދާނެ އިސްލާމް ވެ ދީން ކުރިއެރުވުމަށް ނުހަނު އެހީތެރި ވެދާނެ މީހަކަށްވެސް.


Barca ge ebbasvun Alba ves aakoffi, unmeedhakee Messi ves Madukurun\nބާސާގެ އެއްބަސްވުން އަލްބާ އާކޮށްފި، އުއްމީދަކީ މެސީ ވެސް މަޑުކުރުން!\nސްޕެއިންގެ ބާސެލޯނާއަށް ކުޅެމުން އަންނަ ވާތު ބެކް، ޖޯޑީ އަލްބާ އެ ކުލަބާއެކު ހަދާފައިވާ އެއްބަސްވުން 2024 ވަނަ އަހަރާ ހަމައަށް އިތުރުކޮށްފިއެވެ.\nބާސާއެކު ވެފައިވާ އެއްބަސްވުން އާކުރުމަށްފަހު އަލްބާ ބުނީ، އުއްމީދަކީ އޭނާގެ މިސާލުން މިސާލު ނަގައިގެން ބާސާގެ ތަރި ލިއޮނަލް މެސީ ވެސް ދިގު މުއްދަތަކަށް އެ ކުލަބުގައި މަޑުކުރުން ކަމަށެވެ.\n”އުއްމީދަކީ އަހަރެން މިތަނުގައި ހުރިހާ ދުވަހަކު މެސީ ވެސް ހުރުން. މެސީއާއެކު އަހަރެންގެ ވަރަށް ރަނގަޅު އަންޑަސްޓޭންޑިންއެއް އެބައޮތް. އޭނާއާއެކު އަަހަންނަށް ކުރިއެރުންތަކެއް އައިސްފި. އަހަރެންގެ އުއްމީދަކީ މެސީ ބާސެލޯނާގައި ދިގު އަހަރުތަކެއް ވަންދެން ހުރުން،“ ރިޕޯޓަރުންނަށް އަލްބާ ބުނެފައިވެއެވެ.\nބާސާއާއެކުވި އާ އެއްބަސްވުމާ ގުޅޭގޮތުން އަލްބާ ބުނީ، އޭނާ މިވަގުތު މިހުރީ ކެރިއަރުގެ އެންމެ ރަނގަޅު ހިސާބުގައި ކަމަށާއި ބާސާއާއެކު ގިނަ ކާމިޔާބީތަކެއް ހޯދަން ބޭނުންވާ ކަމަށެވެ.\n”ބާސެލޯނާގައި ހުރުމަކީ ހަމަގައިމުވެސް އަހަރެންގެ ހުވަފެން. އަހަރެންގެ އާއިލާ އޮތީ މިތަނުގައ. އެމީހުންގެ ސަޕޯޓް. ފޭންސް އަދި ޓީމްމޭޓްސް. އަހަންނަކަށް ހިއެއް ނުވޭ އިތުރު ތަނެއްގައި އަހަރެން އުފަލުގައި ހުންނާނެ ހެންނެތް،“ އަލްބާ ބުނެފައިވެއެވެ.\nވާތު ވިންގެއްގެ ގޮތުގައި ބާސެލޯނާގެ ޔޫތް ރޭންކުން ފުޓްބޯޅަ ކެރިއަރު ފެށި ސްޕެއިންގެ ޑިފެންޑަރު އަލްބާ އަކީ 2005 ވަނަ އަހަރު ކުރު ކަމުން އެ ޓީމުން ފޮނުވާލި ކުޅުންތެރިއެކެވެ. އޭގެ ފަހުން އަލްބާ ގުޅުނީ އަވަށްޓެރި ކޮނެލާއަށެވެ.\nއެ ކުލަބުގައި ދެ އަހަރު މަޑުކުރުމަށްފަހު 6000 ޔޫރޯއަށް އޭނާ ވެލެންސިއާއަށް ބަދަލުވެ، ފުޓްބޯޅަ ތައުލީމު ފުރިހަމަ ކުރިއެވެ.\nއަލްބާގެ ޕްރޮފެޝަނަލް ކެރިއަރު ފެށުމަށްފަހު އެނބުރި ބާސާއަށް ބަދަލުވީ 2012 ވަނަ އަހަރުގެ ޖޫން މަހުގެ ތެރޭގައެވެ. އެއީ 14 މިލިއަން ޔޫރޯގެ އަގަކަށެވެ. އަދި މިވީ އަހަރުތަކުގައި އަލްބާ ވަނީ ބާސާއަށް 284 މެޗު ކުޅެދީ 14 ގޯލު ކާމިޔަބު ކޮށްދީފައެވެ.


Reagan aai Garbachov ge nuclear ebbasvun Trump nimumakah genesfi | Mihaaru\nނިއުކްލިއާ އެއްބަސްވުމުގައި ރޭގަން(ކ) އާއި ގަރްބަޗޭފް ސޮއިކުރައްވަނީ. --ފޮޓޯ:އޭއެފްޕީ\nރޭގަން އާއި ގަރްބަޗޯފްގެ ނިއުކްލިއާ އެއްބަސްވުން ޓްރަމްޕް ނިމުމަކަށް ގެނެސްފި\n21 އޮކްޓޯބަރ 2018 - 18:34 1 comment\nނޫސްވެރިންނާ ވާހަކަ ދައްކަވަމުން ޓްރަމްޕް ވިދާޅުވީ 1987 ވަނަ އަހަރުގެ އިންޓަމީޑިއޭޓް-ރޭންޖް ނިއުކްލިއާ ފޯސަސް (އައިއެންއެފް) މުއާހަދާއާ ރަޝިޔާ އިން ޚިލާފުވެފައިވާ ކަމަށެވެ.\n"އެމެރިކާ އަށް ނުކުރެވޭ ކަމެއް ކުރުމުގެ ހުއްދަ ރަޝިޔާ އަށް އޮވެގެން ނުވާނެ،" ނެވާޑާގައި ބޭއްވި ކެމްޕޭން އެއްވުމެއްގައި ޓްރަމްޕް ވިދާޅުވި އެވެ. "ރައީސް (ބަރަކް) އޮބާމާގެ ސަރުކާރުން އެއްބަސްވުމުން ވަކިނުވީ ކީއްވެ ކަމެއް ނޭނގޭ؟"\nއައިއެފްއެފްއާ ޚިލާފަށް ރަޝިޔާ އިން ކްރޫޒް މިސައިލެއް ބިމުން ފޮނުވާލައިފައިވާ ކަމަށް ރައީސް އޮބާމާ 2014 ވަނަ އަހަރު ވަނީ ތުހުމަތު ކުރައްވައިފަ އެވެ. އެކަމަކު އެ މުއާހަދާ އިން އެމެރިކާ ވަކިނުވީ ޔޫރަޕުގެ ލީޑަރުންގެ ޕްރެޝަރު ބޮޑު ކުރުމުންނެވެ. ޔޫރަޕްގެ ގައުމުތަކުން ބުނެފައި ވަނީ ނިއުކްލިއާ މުއާހަދާ އިން އެމެރިކާ ވަކިވެއްޖެ ނަމަ ހަތިޔާރުގެ ރޭހެއް އަނެއްކާ ވެސް ފެށިގެންދާނެ ކަމަށެވެ.\nނިއުކްލިއާ މުއާހަދާގައިވާ ގޮތުން 500 އާއި 5،000 ކިލޯ މީޓަރު (310-3،400 މޭލު) ގެ ރާސްތާއެއްގެ ބިމުން އުދުއްސާލައި މެދު ރާސްތާ މިސައިލް ވަނީ މަނާކޮށްފަ އެވެ. އެމެރިކާ އިން ތުހުމަތު ކުރަނީ މުއާހަދާއާ ޚިލާފަށް ނޮވަޓާ 9އެމް729 ނުވަތަ އެސްއެސްސީ-8 ގެ މެދު ރާސްތާ މިސައިލެއް ރަޝިޔާ އިން ވަނީ އުފައްދާފައި ކަމަށެވެ.\nބޮޑު މުއާހަދާއަކުން އެމެރިކާ އެންމެ ފަހުން ވަކިވެފައި ވަނީ 2002 ވަނަ އަހަރު އެވެ. ރައީސް ޖޯޖް ޑަބްލިއު ބުޝް އެ ފަހަރު ވަކިވެފައި ވަނީ އެންޓި-ބެލިސްޓިކް މިސައިލް ޓްރީޓީންނެވެ.\nއިތުރު ލިޔުންތައް ނިއުކްލިއާ ރަޝިއާ އެމެރިކާ ޑޮނަލްޑް ޓްރަމްޕް


SunOnline: Chinage meehakah bubonic plague jehijje\nރުގިއްޔާ މުހައްމަދު މޫސާ 07 Jul 2020, 16:16\nބިއުބޯނިކް ޕްލޭގް ޖެހިފައިވާ މީހެއްގެ ލިމްފް ނޯޑްއަކުން ނަގާފައިވާ ސާމްޕަލެއް މައިކްރޮސްކޯޕުން ފެންނަ ގޮތް -- ފޮޓޯ: ގެޓީ\nބެއިޖިން (ޖުލައި 7): ޗައިނާގެ އިނާ މޮންގޯލިއާގެ މީހަކަށް ބިއުބޯނިކް ޕްލޭގް ޖެހިއްޖެ ކަމަށް އެގައުމުގެ މީޑިއާތަކުން ރިޕޯޓުކޮށްފި އެވެ.\nޗައިނާގެ ގްލޯބަލް ޓައިމްސްގައިވާ ގޮތުން ތާއޫން ބަލީގެ ވައްތަރެއް ކަމަށްވާ ބިއުބޯނިކް ޕްލޭގް ޖެހިފައި ވަނީ އިނާ މޮންގޯލިއާގެ ބަޔަންނުރު ސިޓީގެ ދަނޑުވެރިއަކަށެވެ. އަދި އެމީހާ އެ ސިޓީގެ ހޮސްޕިޓަލެއްގައި އެކަހެރިކޮށް، ފަރުވާ ދެމުންދާ ކަމަށާއި އޭނާގެ ހާލު ސްޓޭބަލް ކަމަށް އެނޫހުގައިވެ އެވެ.\nޗައިނާގެ ސެންޓާ ފޯ ޑިޒީސް ޕްރިވެންޝަން އެންޑް ކޮންޓްރޯލްއިން ވަނީ ބަލި ފެނުނު ސިޓީގައި ބަލި ފެތުރުން ހުއްޓުވުމުގެ ގޮތުން މި އަހަރު ނިމެންދެން ތިން ވަނަ ލެވެލްގެ އެލާޓެއް ނެރެފަ އެވެ. އެ އެލާޓުގެ ދަށުން އެ ސަރަހައްދުގައި ބަލި ފެތުރުމަށް މަގުފަހިކުރާ ޖަނަވާރު މެރުމާއި ކެއުން މަނާވެ، ބަލި ޖެހިފައިވާ ކަމަށް ޝައްކު ކުރެވޭ މީހުން ރިޕޯޓު ކުރަން ޖެހޭނެ އެވެ.\nބިއުބޯނިކް ޕްލޭގް އާއްމު ގޮތެއްގައި މީހުންނަށް ޖެހެނީ ބަލި ފަތުރާ ބެކްޓީރިއާ ހުންނަ ސެއްޅިއެއް ދަތް އެޅުމުންނެވެ. އެ ސެއްޅީގެ ސަބަބުން މީދަލާއި މުސަޅު ފަދަ ބައެއް ޖަނަވާރަށް ވެސް ބަލި ޖެހެ އެވެ. އެ ބަލީގެ އަލާމާތްތަކުގެ ތެރޭގައި ލިމްފް ނޯޑްތައް ދުޅަވުމާއި ހުން އައުމާއި ހީކެރުވުމާއި ބޮލުގައި ރިއްސުމާއި ވަރުބަލިވުން ހިމެނެ އެވެ.\nސާދަ ވަނަ ގަރުނުގައި ބިއުބޯނިކް ޕްލޭގް އެފްރިކާ އޭޝިއާ އަދު ޔޫރަޕަށް ފެތުރި، 50 މިލިއަން ވަރަކަށް މީހުން މަރުވި އެވެ. އޭގެ ފަހުން ވެސް އެ ބަލި އެކި ފަހަރު މަތިން ފެތުރިފައިވެ އެވެ. އަދި ދުނިޔޭގެ ސިއްހަތު ޖަމްއިއްޔާ އިން ލަފާ ކުރާ ގޮތުގައި ކޮންމެ އަހަރަކު ވެސް 1،000 އާއި 2،000 ދެމެދުގެ އަދަދެއްގެ މީހުންނަށް އެ ބަލި ޖެހެ އެވެ.\nނަމަވެސް މިހާރު އެންޓިބަޔޮޓިކްސް ދީގެން އެ ބައްޔަށް ފަރުވާ ކުރެވެ އެވެ. އެހެންކަމުން ކޮވިޑް-19 ގޮތަށް އެ ބަލި ފެތުރި، ދުނިޔޭގައި އޮތް ބަލިމަޑުކަމަކަށް ވުމުގެ ފުރުސަތު ކުޑަ ކަމަށް ކަމާ ބެހޭ މާހިރުން ވިދާޅުވެ އެވެ.\nއެގޮތުން އެމެރިކާގެ ސްޓެންފޯޑް ހެލްތު ކެޔާގެ އިންފެކްޝަސް ޑިޒީސް ޑޮކްޓަރެއް ކަމަށްވާ ޝާންތީ ކަޕަގޮޑާ ވިދާޅުވި ގޮތުގައި 14 ވަނަ ގަރުނާ ހިލާފަށް މިހާރު ސައިންސުވެރިންނަށް ބިއުބޯނިކް ޕްލޭގް ފެތުރޭ ގޮތް އެނގެ އެވެ. އަދި ބަލި ފެތުރުުން ހުއްޓުވާ، ބަލި ޖެހިފައިވާ މީހުންނަށް އެންޓިބަޔޮޓިކްސް ދީގެން ފަރުވާ ކުރެވެ އެވެ.


ދިރާގުގެ އަހަރީ އިނާމު ދިނުމުގެ ޖަލްސާ ބާއްވައި، 78 މުވައްޒަފަކަށް އިނާމު ދީފި\nދިރާގުގެ އަހަރީ އިނާމު ދިނުމުގެ ޖަލްސާ ބާއްވައި، 78 މުވައްޒަފަކަށް އިނާމު ދީފި\nދިރާގަށް 25 އަހަރު ވަންދެން ޚިދުމަތް ކުރި މުވައްޒަފުން ޚާއްސަ އެވޯޑާއެކު ފޮޓޯއަކަށް މަޑުކޮށްލައިގެން.—ފޮޓޯ: ދިރާގު\nދިރާގުން ކޮންމެ އަހަރަކުވެސް ބާއްވަމުން އަންނަ އެ ކުންފުނީގެ އަހަރީ އިނާމު ދިނުމުގެ ޖަލްސާ ބާއްވައި، 78 މުވައްޒަފަކަށް ރޭ އިނާމު ދީފި އެވެ.\nމިއީ މުވައްޒަފުންގެ އަގުވަޒަން ކުރުމުގެ ގޮތުން ދިރާގު އިނާމު ދިނުމުގެ ޖަލްސާ މެދުނުކެނޑި ބާއްވާތާ 30 ވަނަ އަހަރެވެ.\nމި ހަފްލާގެ އެންމެ ޝަރަފްވެރި އިނާމުކަމަށްވާ ޗެއަޕާސަންސް އެވޯޑް ހާސިލްކޮށްފައިވަނީ އެސިސްޓެންޓް މެނޭޖަރ ލީގަލް އެންޑް ރެގިއުލޭޓަރީ ފާތިމަތް ޝޫޒީއެވެ. މީގެ އިތުރުން މި ހަފްލާގައި ލޮންގްސަރވިސް އެވޯޑް، އިނޮވޭޝަން އެވޯޑް، އައުޓްސްޓޭންޑިންގ ލީޑަރ އެވޯޑް، ޑިވިޝަންލް މެރިޓް އެވޯޑް, އަދި ސްޕެޝަލް މެރިޓް އެވޯޑް ތަފާތު 78 މުވައްޒަފަކަށް ވަނީ ދީފައިވެއެވެ.\nއައުޓްސްޓޭންޑިންގ ލީޑަރ އެވޯޑް ކާމިޔާބު ކުރައްވާފައިވަނީ މެނޭޖަރ ހެލްތް އެންޑް ސޭފްޓީ މުހައްމަދު ޝަފީއު އަދި ޕްރޮޑަކްޓް މެނޭޖަރ މޮބައިލް މަނީ އެންޑް ޑިޖިޓަލް ކޮމާސް މުހައްމަދު ނަހުޝާނެވެ.\nދިރާގުން ބުނީ އިނާމު ދިނުމުގެ ޖަލްސާގެ މައިގަނޑު މަގްސަދަކީ ކުންފުނީގެ މުވައްޒަފުންގެ ހުނަރާއި މުވައްޒަފުން ފޯރުކޮށްދޭ ހިދުމަތުގެ އަގުވަޒަންކޮށް އެކަމަށް ތަރުހީބު ދިނުން ކަމަށެވެ.\nމުވައްޒަފުންގެ މަންފާއާއި ކުރިއެރުމަކީ ދިރާގުން ނުހަނު އިސްކަމެއްދޭ ކަމެކެވެ. މާލީ އިނާޔަތްތަކުގެ އިތުރުން މުވަޒަފުންގެ ދުޅަހެޔޮކަމާއި ސިއްހަތު އަދި ވަޒީފާގެ މާހައުލުގައި ހިތްހަމަޖެހުން އަޝަގެންނެވުމަށް ދިރާގުން ގިނަ މަސައްކަތްތަކެއް ކުރެއެވެ. ދިރާގު އެނުއަލް އެވޯޑްސް އަކީ މި މޭރުމުން ދިރާގުން ހިންގާ ގިނަހަރަކާތްތަކުގެ ތެރެއިން އެއް ކަމެވެ.\nދިރާގަކީ ރާއްޖޭގައި ޑިޖިޓަލް އަދި މުވާސަލާތީ ހިދުމަތް ވޭތުވެދިޔަ 30 އަހަރު އެންމެ ފުޅާކޮށް ފޯރުކޮށްދެމެންގެންދާ ކުންފުންޏެވެ. 600 އަށް ވުރެ ގިނަ މުވައްޒަފުން ރާއްޖޭގެ އެކި ކަންކޮޅު ތަކުގައި މަސައްކަތްކުރަމުން ދާއިރު، މުވައްޒަފުންގެ ހުނަރާއި ގާބިލިއްޔަތު، މީހުން ބިނާކުރުމާއި މުވައްޒަފުންނަށް ފޯރުކޮށްދޭ އެކި މަންފާތަކާއި އިނާޔަތްތަކުގެ ސަބަބުން ދިރާގަކީ ސައްތައަކުން 99 ދިވެހި މުވައްޒަފުން ހިމެނޭ ކުންފުންޏެކެވެ.\nމިދިޔަ އާދިއްތަ ދުވަހު ދިރާގުން ވަނީ “ޑިޖިޓަލް ރާއްޖެ” ނަމުގައި މުޅި ރާއްޖެ ޓެކްނޮލޮޖީގެ އައު ހަރުފަތަކަށް ގެނެސްދިނުމަށް ކެމްޕެއިނެއް ފަށާފައިއެވެ. ވުމާއެކު، ޑިޖިޓަލް މުސްތަގްބަލަށް ކުންފުނީގެ ކަސްޓަމަރުން އަހުލުވެރިކޮށް ކުރިއެރުވޭނެގޮތް މަގުފަހި ކުރަން ދިރާގުން ދަނީ ކެނޑިނޭޅި މުވަޒަފުންގެ ފެންވަރު މަތިކޮށް ތަމްރީނާއި ހުނަރު ބިނާކުރުމުގެ ފުރުސަތުތައް ފޯރުކޮށްދެމުންނެވެ.


SunOnline: Dil Bechara Trailer balaafa Rovijje dho\nއައިމިނަތު ލުބާ 06 Jul 2020, 21:28\nދިލް ބޭޗާރާގެ ޕޯސްޓަރެއް: މިއީ ސުޝާންތު ފެނިގެންދާ އެންމެ ފަހު ފިލްމު---\nމިދިޔަ މަހު 14 ވަނަ ދުވަހު މަރުވި ޒުވާން ހުނަރުވެރި އެކްޓަރު ސުޝާންތު ސިންހް ރާޖްޕުތް ފެނިގެންދާ އެންމެ ފަހު ފިލްމު "ދިލް ބޭޗާރާ"ގެ ޓްރެއިލާ އާންމުކޮށްފިއެވެ.\nދެހާސް ސާދަ ވަނަ އަހަރު ރިލީޒް ކުރި ކާމިޔާބު ހޮލީވުޑް ފިލްމު، 'ދަ ފޯލްޓް އިން އަވާ ސްޓާޒް'ގެ ހިންދީ ރީމޭކުގައި ސުޝާންތު އާއެކު ލީޑު ރޯލުން ފެނިގެންދާނީ ސަންޖަނާ ސަންގީއެވެ. ސަންޖަނާ ވަނީ މީގެ ކުރިން ވަރަށް އިޝްތިހާރުތަކުންނާއި ފިލްމުތަކުގައި ވަރަށް ކުދި ކުދި ރޯލުތަކުން ފެނިގެން ގޮސްފަ އެވެ.\nސުޝާންތުގެ ގިނަ ފޭނުން ތިބީ މި ފިލްމުގެ ޓްރެއިލާ ބެލުމަށް ކެތްމަދުވެފައެވެ. ފިލްމުގެ ޓްރެއިލާ އާންމުކުރިތާ ގަޑިއިރެއްގެ ތެރޭގައި ވެސް ޓްރެއިލާއަށް ވަނީ ބޮޑު ތަރުހީބެއް ލިބިފައެވެ.\nލޯބީގެ ވާހަކައަކަށް ތައްޔާރުކޮށްފައިވާ މި ފިލްމުގެ ޑައިރެކްޓަރަކީ މުކޭޝް ޗާބްރާއެވެ. މުކޭޝް ބުނީ ސުޝާންތު އާ ނުލައި ފިލްމު ރިލީޒްކުރުމަކީ ވަރަށް އުނދަގޫ ކަމެއް ކަމަށާއި ސުޝާންތު އާ ނުލައި ފިލްމު ރިލީޒްކުރަން ޖެހިދާނެކަމަށް ކުޑަވެސް އުންމީދެއް ނުކުރާ ކަމަށެވެ. އަދި ސުޝާންތު އަކީ ހަމައެކަނި ފިލްމުގެ ހީރޯ ނޫންކަމަށާއި އޭނާ އަކީ ހުރިހާ ގޮތަކުން ވެސް ހީރޯ އެއް ކަމަށެވެ. މުކޭޝް ޗާބްރާގެ އަލަތު ޑައިރެކްޝަން ފިލްމު "ދިލް ބޭޗާރާ" ކުޅުމަށް ސުޝާންތު ވައުދުވި ކަމަށާއި އެ ވައުދު އޭނާ ފުއްދައިދިން ކަމަށްވެސް އޭނާ ބުންޏެވެ.\n"ސްކްރިޕްޓްވެސް ނުކިޔާ ވަގުތުން ފިލްމު ކުޅެން ސުޝާންތު އެއްބަސްވީ."


BREAKING NEWS: Majilis Ge 36 Dhaairaa Akah Vaadhakuran JP In Ninmaifi - Vaguthu\nމަޖިލީހުގެ 36 ދާއިރާއަކަށް ކުރިމަތިލާން ޖޭޕީ އިން ނިންމައިފި\nއޭޕްރީލް މަހު އޮންނަ މަޖިލިސް އިންތިޚާބުގައި 36 ދާއިރާއަކަށް ވާދަކުރަން ޖުމްހޫރީ ޕާޓީ (ޖޭޕީ) އިން ނިންމައިފިއެވެ.\nޖޭޕީގެ ކައުންސިލް ބައްދަލުވުމުގައި މިރޭ ނިންމީ ޖޭޕީގެ ފަރާތުން މަޖިލިސް އިންތިޚާބުގައި ވާދާކުރާނެ ބޭފުޅުން ނިންމީ ޕާޓީގެ ލީޑަރު ގާސިމް އިބްރާހިމް ކަމަށެވެ. ޖޭޕީގެ ޓިކެޓް ދިން ބޭފުޅުންގެ ނަންތައް ޖޭޕީ އިން މިރޭ ވަނީ އިއުލާން ކޮށްފައެވެ.\nއެ ޕާޓީގެ ޓިކެޓުގައި 61 ދާއިރާއަކަށް ވާދަކުރަން ޝައުގުވެރިކަން ފާޅުކޮށް ހުށަހެޅި 97 މީހުންގެ ތެރެއިން ގާސިމް ވަނީ މިހާރު މެންބަރުކަމުގައި ތިއްބެވި ބޭފުޅުންނަށް ޓިކެޓް ދޭން ނިންމަވައިފަ އެވެ. އޭގެ އިތުރުން ދެން ޓިކެޓް ދީފައި ވަނީ ޖޭޕީއަށް ގޮނޑި ކާމިޔާބު ކުރެވޭނެ ކަމަށް ބެލެވޭ ދާއިރާތަކަށެވެ.\nޖެޕީ އިން މަޖިލިސް އިންތިޚާބުގައި ވާދަކުރާނެ ދާއިރާތައް އަދިވެސް އިތުރުވެދާނެ ކަމަށް ޖޭޕީ އިން މިރޭ ވިދާޅުވިއެވެ.\nގާސިމް މިރޭ ވެސް ވިދާޅުވީ މަޖިލިސް އަޣުލަބިއްޔަތު އެއްވެސް ޕާޓީއަކަށް ލިބުމަކީ ނުރައްކަލެއް ކަމަށާއި ރިޔާސީ ނިޒާމެއްގައި ސަރުކާރު ހިންގާ ޕާޓީއަށް މަޖިލިސް އަޣުލަބިއްޔަތު ކޮންމެހެން ބޭނުން ވެސް ނުވާ ކަމަށެވެ.\nޓިކެޓް ދޭން ނިންމި ބޭފުޅުންގެ ތެރޭގައި، ޖުމްހޫރީ ޕާޓީއާ އަލަށް ގުޅިވަޑައިގެންނެވި ކުރީގެ ޔޫތު މިނިސްޓަރު އިރްތިޝާމް އާދަމާއި ވޮލީ ކުޅުންތެރިޔާ އައިޝަތު ނާޒިމާ އާއި މަޖިލީހުގެ ކުރީގެ މެންބަރު އަލްހާން ފަހުމީ ހިމެނެ އެވެ.\nޖޭޕީގެ ފަރާތުން އިންތިޚާބުގައި ވާދަކުރާނެ ބޭފުޅުން މިކަނޑައެޅީ ކޯލިޝަން އެއްބަސްވުމާއި އެއްގޮތައް މަޝްވަރާކޮށްގެން ދާއިރާތަކަށް ވާދަކުރުމަށް އެޕާޓީ އިން ވަރަށް ބޮޑަށް މަސައްކަތް ކުރުމަށް ފަހު އެކަމުގައި އަލިމަގެއް ނުފެނުމުންނެވެ.\nޖެނުއަރީ 30, 2019 23:35\nޖެނުއަރީ 31, 2019 00:26\nއެކަމުބުނަމުދޯ ސޯލިހަކީ ސާލިހެކޭ އެމްޑީޕީއަކީ އަންނި އަންނިއަކީ އެމްޑީޕީ އަންނިނުވާނަމަ އެމްޑީޕީއެއް ނުވާނެ އަދި އިސްލަމްދީން ނުވާތަނެއްއިވެސް އެމްޑީޕީއެެްނުވާނެ އެއިރު އެމީހުން ކުރާނެ މަސައްކައްވެސް ނޯންނާނެ\nޖެނުއަރީ 31, 2019 02:28\nވެރިކަމުގައިވާ ޕާރޓީއަށް ވުރެން ގިނަ ގޮނޑި އިދިކޮޅަށްލިބުން އަދި އެއީ ގާސިމްއަށް ލިބުން އެއީ ކޮންމެހެން ވާންޖެހޭކަމެއްތަ؟ އެހެންނޫނަސް ޖޭޕީއަށް ލިބުމަކީ ބިރުވެރިކަމެއް ސަބަބަކީ އެއީ ބަގާވާތެއް ގެނައިބައެއް އެކަން ތަކުރާރުކުރަަން އިހައްދުވަހުވެސް މަސައްކަތް ކޮށްފި ..... ނިކަން ވިސްނާލަބަލަ ވެރިކަންކުރާ ޕާރޓީއަށްވުރެ ގިނައިން ޖެޕީ ގޮނޑި ބޭނުންވުން އެއީ ވަރަށް ބިރުވެރިކަމެއް!\nޖެނުއަރީ 31, 2019 05:47\nކަލޭ އައުވާނުން ނެއް ނުހޮވޭނެ. ކަލޭ ވެސް މިފަހަރު ނުހޮވޭނެ. ދެއަތައް އެބުރޭ ބުރުމާ.\nޖެނުއަރީ 31, 2019 07:15\nޖާސިމަށްވެސް ބޭނުން ބަޔަކު ނެރެގެން ވާދަކުރެވިދާނެ އެކަމު އިއްޔެއާ ޖެހެންދެން ކުރީގެ ސަރުކާރުން ހިންގިހާ ވައްކަމާ ނާއިންސާފުގަ ބައިވެރިވެ ސަރުކާރުގެ ޕްރޮޖެކްޓްތަކާ އަމިއްލަ ފައިދާއަށް މަސައްކަތްކުރި މީހުން މިއަދު ގޮސް ޖާސިމުގެ ކިއްލާއަށް ވަނަސް އެމީހުން ހިންގި ޖަރީމާތައް ދޮވެވި ފޮހެވިގެނެއް ނުދާނެ ރައްޔިތުން އެފަދަމީހުންނެއް ދެނެއް ނުހޮވާނެ ޖާސިމުވެސް އެވަރުދަނެގެން ރައްޔިތުންގެ ކުރިމައްޗަށް މީހުން ނެރޭ\nމިފަހަރު ލުބޭނީ 5ގޮޑުވަރު. ރައްޔިތުން\nގަބޫލްކުރަނީ ޕާޓީތަކުން ނެރޭ މީހުންނަށްވުރެ މިނިވަން މީހުން މާރަގަޅެވެ. ޤާސިމްއަށް އެއްވެސް ސިޔާސީ މުސްތަގްބަލެއްނެތް އެމްޑީޕީ އާއެކު އޮވެގެން. ލެޓްސް ސީ.\nރަސްގެފާނު ބޭނުން މީހަކަށް ތަބަކަކަށްލާފަ ޓިކެޓްދެނީ.. އެކަމް ޑިމޮކްރެސީއޭ ކިޔާފަ ހަޅޭއްލަވާނެ..\nޖެނުއަރީ 31, 2019 09:08